\NormalFont\ShortTitle{Dagiti Salmo}

{\MT Dagiti Salmo


\par }\PsalmChap{1}{\PP \VerseOne{1}Nagasat ti tao a saan a magna iti pammagbaga dagiti nadangkes, wenno agtakder iti dalan dagiti managbasol, wenno agtugaw iti taripnong dagiti manglalais.

\VS{2}Ngem ti ragsakna ket adda iti linteg ni Yahweh, ken ut-utobenna ti linteg ni Yahweh iti aldaw ken rabii.

\VS{3}Maiyarig isuna iti maysa a kayo a naimula iti igid dagiti waig nga agbunga iti tiempona, a saan a malaylay dagiti bulongna; agballigi ti aniaman nga aramidenna.

\VS{4}Saan a kasta dagiti nadangkes, ngem kasla ketdi iti taep nga itayab ti angin.

\VS{5}Isu a saanto a makatakder dagiti nadangkes iti panangukom, wenno dagiti managbasol iti taripnong dagiti nalinteg.

\VS{6}Ta anamungan ni Yahweh ti dalan dagiti nalinteg, ngem mapukawto ti dalan dagiti nadangkes.



\par }\PsalmChap{2}{\PP \VerseOne{1}Apay nga agrebelde dagiti nasion, ken agtutulag dagiti tattao iti awan serserbina?

\VS{2}Agkaykaysa nga agsagana dagiti ari iti daga ken agkaykaysa dagiti mangiturturay nga agtutulag a maibusor kenni Yahweh ken iti Mesiasna, a kunada,

\VS{3}“Pugsatentayo dagiti posas nga inkabilda kadatayo ken ibellengtayo dagiti kawarda.”

\VS{4}Isuna a nakatugaw kadagiti langit, uyawennanto ida; lalaisen ti Apo ida.

\VS{5}Ket agsao isuna kadakuada iti ungetna ken butbutngenna ida iti pungtotna, a kunana,

\VS{6}Siak a mismo ti nangpulot iti arik idiay Sion, ti nasantoan a bantayko.”

\VS{7}Ipakaammokto ti bilin ni Yahweh. Kinunana kaniak, “Sika ti anakko! Ita nga aldaw, nagbalinak nga amam.

\VS{8}Agkiddawka kaniak, ket itedko kenka dagiti nasion a tawidmo ken dagiti kaadaywan a rehion iti daga a sanikuam.

\VS{9}Burakemto ida babaen iti setro a landok; rumekemto ida a kasla banga ti agdamdamili.”

\VS{10}Isu nga ita, dakayo nga ari, maballaagankayo; masuroankayo, dakayo a mangiturturay iti daga.

\VS{11}Dayawenyo ni Yahweh nga addaan panagbuteng ken agrag-okayo nga addaan panagpigerger.

\VS{12}Agkanyo ti anak amangan no makaungetto isuna kadakayo, ket mataykayo iti dalan inton dagus a sumged ti ungetna. Anian a nagasat dagiti amin nga agkamang kenkuana.



\par }\PsalmChap{3}{\PP \VerseOne{1}O Yahweh, anian a nagadu dagiti kabusorko! Adu ti timmallikud ken nangraut kaniak.

\VS{2}Adu dagiti mangibagbaga maipanggep kaniak, “Awan ti tulong a maipaay kenkuana manipud iti Dios.” Selah

\VS{3}Ngem sika, O Yahweh, ket kalasag iti aglawlawko, dayagko, ken mangparparegta kaniak.

\VS{4}Umawagak kenni Yahweh, ket sungbatannak manipud iti nasantoan a turodna. Selah

\VS{5}Nagiddaak ket nakaturogak; nagriingak, ta silanaknibannak ni Yahweh.

\VS{6}Saanak nga agbuteng kadagiti rineprep a tattao iti aglawlawko a bumusor kaniak.

\VS{7}Bumangonka, O Yahweh! Isalakannak, Diosko! Ta kabilem dagiti amin a kabusorko kadagiti pangada; pusiem dagiti ngipen dagiti nadangkes.

\VS{8}Aggapu kenni Yahweh ti pannakaisalakan. Adda koma kadagiti tattaom ti bendisionmo. Selah



\par }\PsalmChap{4}{\PP \VerseOne{1}Sungbatannak no umawagak, O Dios ti kinalintegko; ispalennak no agpeggadak. Kaasiannak ken denggem ti kararagko.

\VS{2}Dakayo a tattao, aginggana kaano a pagbalbalinenyo a pakaibabainan ti dayawko? Aginggana kaano ti panagayatyo iti awan serserbina ken panangsapulyo kadagiti kinaulbod? Selah

\VS{3}Ngem ammoenyo nga ilaslasin ni Yahweh dagiti nadiosan para kenkuana. Denggennakto ni Yahweh no umawagak kenkuana.

\VS{4}Agpigergerkayo iti buteng, ngem saankayo nga agbasol! Utobenyo iti pusoyo iti pagiddaanyo ket agulimekkayo. Selah

\VS{5}Idatonyo dagiti daton iti kinalinteg ken agtalekkayo kenni Yahweh.

\VS{6}Adu ti agkuna, “Siasino ti mangipakita kadakami iti aniaman a nasayaat?” O Yahweh, paraniagem ti lawag ti rupam kadakami.

\VS{7}Inikkam ti pusok iti ad-adda a kinaragsak ngem iti adda kadagiti dadduma idi immadu ti trigo ken baro nga arakda.

\VS{8}Gapu iti kinatalna nga agidda ken maturogak, ta sika laeng, O Yahweh, pagbalbalinennak a naan-anay a natalged.



\par }\PsalmChap{5}{\PP \VerseOne{1}Denggem ti awagko kenka, O Yahweh; panunotem dagiti as-asugko.

\VS{2}Denggem ti timek ti awagko, O Arik ken Diosko, ta sika ti pagkarkararagak.

\VS{3}O Yahweh, mangmangngegmo ti ararawko iti agsapa; iti agsapa, iyegko dagiti kiddawko kenka ken agurayak a sinanama.

\VS{4}Pudno a saanka a Dios nga uman-anamong iti dakes; saanto a dagiti dakes a tattao ti sangailim.

\VS{5}Saanto nga agtakder iti imatangmo dagiti napalangguad a tattao; kagurguram dagiti amin nga agtitignay a sidadangkes.

\VS{6}Dadaelemto dagiti ulbod; um-umsien ni Yahweh dagiti naranggas ken manangallilaw a tattao.

\VS{7}Ngem para kaniak, gapu iti naindaklan a kinapudnom iti tulagmo, sumrekak iti balaymo; siraraem nga agrukbabak iti nasantoan a templom.

\VS{8}O Apo, idalannak iti kinalintegmo gapu kadagiti kabusorko; palintegem ti dalanmo iti sangoanak.

\VS{9}Ta awan ti kinapudno iti ngiwatda; nadangkes ti kaungganda; ti karabukobda ket nakalukat a tanem; agpaspasablogda babaen iti dilada.

\VS{10}Ibilangmo a nagbiddutda, O Dios; dagiti panggepda koma ti pakatinnaganda! Papanawem ida gapu kadagiti adu a basbasolda, gapu ta nagsukirda kenka.

\VS{11}Ngem agrag-o koma dagiti amin nga agkamang kenka; ipalubosmo koma a kanayon nga agpukkawda a sirarag-o agsipud ta ikankanawam ida; ipalubosmo koma nga agrag-oda kenka, dagidiay mangay-ayat iti naganmo.

\VS{12}Ta bendisionamto dagiti nalinteg, O Yahweh; palikmutamto ida iti ayatmo a kas iti maysa a kalasag.



\par }\PsalmChap{6}{\PP \VerseOne{1}O Yahweh, saannak a tubtubngaren iti ungetmo wenno dusdusaen iti pungtotmo.

\VS{2}Kaasiannak, O Yahweh, ta nakapuyak; agasannak, O Yahweh, ta agkutkutukot dagiti tulangko.

\VS{3}Mariribukan pay unay ti kararuak. Ngem sika, O Yahweh - aginggana kaano nga agtultuloy daytoy?

\VS{4}Agsublika, O Yahweh! Ispalennak. Isalakannak gapu iti kinapudnom iti tulagmo!

\VS{5}Ta iti patay, awan pakalaglagipan kenka. Idiay sheol, siasino ti agyamanto kenka?

\VS{6}Agkakapsutak iti panagasugko. Agpatpatnag a maslep ti pagiddaak kadagiti luluak; basbasaek ti punganko kadagiti luluak.

\VS{7}Limmidem dagiti matak gapu iti ladingit; agkapuydan gapu kadagiti amin a kabusorko.

\VS{8}Adaywandak, dakayo amin nga agar-aramid iti kinadakes; ta nangngeg ni Yahweh ti timek ti panagsangitko.

\VS{9}Nangngeg ni Yahweh ti panagkiddawko iti kaasi; inawat ni Yahweh ti kararagko.

\VS{10}Mabainanto dagiti amin a kabusorko ken mariribukandanto iti kasta unay. Agsanuddanto ket dagusda a mapabainan.



\par }\PsalmChap{7}{\PP \VerseOne{1}O Yahweh a Diosko, agkamangak kenka! Isalakannak kadagiti amin a mangkamkamat kaniak, ken ispalennak.

\VS{2}Ta no saan, lasanglasangendak a kasla leon, pirsapirsayendak nga awan ti makabael a mangsalaknib kaniak.

\VS{3}O Yahweh a Diosko, saanko a pulos nga inaramid ti ibagbaga dagiti kabusorko nga inaramidko; awan ti kinakillo kadagiti imak.

\VS{4}Saanak a pulos a nangaramid iti biddut iti siasinoman nga addaan pannakikappia kaniak, wenno saanko a napuotan a dinangrak ti siasinoman a bumusor kaniak.

\VS{5}No saanko nga ibagbaga ti kinapudno, ipalubosmo ngarud a kamaten ti kabusorko ti biagko ket tiliwenda daytoy; ipalubosmo nga ipayatpayatna iti daga ti sibibiag a bagik ken panawannak a naibabain a nakadasay iti katapukan. Selah

\VS{6}Bumangonka iti ungetmo, O Yahweh; tumakderka a maibusor iti pungtot dagiti kabusorko; agriingka gapu kaniak ket ipatungpalmo dagiti nalinteg a pangngeddeng nga imbilinmo kadakuada.

\VS{7}Naguummong dagiti pagilian iti aglawlawmo; ket maminsan pay, agturayka kadakuada.

\VS{8}O Yahweh, ukomem dagiti nasion; ipakitam nga awan nagbasolak, O Yahweh a Kangangatoan, gapu ta nalintegak ken awan basolko.

\VS{9}Aggibus koma dagiti dakes nga aramid dagiti nadangkes, ngem patalgedem dagiti nalinteg a tattao, nalinteg a Dios, sika a mangsuksukimat kadagiti puso ken panunot.

\VS{10}Aggapu iti Dios ti kalasagko, ti mangisalsalakan iti nalinteg ti panagpuspusona.

\VS{11}Ti Dios ket nalinteg nga ukom, Dios a makaunget kadagiti nadangkes iti inaldaw.

\VS{12}No saan nga agbabawi ti maysa a tao, asaen ti Dios ti kampilanna ken isaganana ti baina para iti gubat.

\VS{13}Isagsagana ti Dios nga usaren dagiti armas a maibusor kenkuana; pagbalbalinenna nga umap-apuy ti tirad dagiti panana.

\VS{14}Panunotem ti maysa a tao a masikog iti kinadangkes, nga agin-inaw kadagiti makadadael a panggep, a mangipasngay kadagiti makadadael nga inuulbod.

\VS{15}Agkali isuna iti abut ken paunegenna daytoy ket matnag isuna iti abut nga inaramidna.

\VS{16}Agsubli iti bukodna nga ulo ti makadadael a panggepna, ta agtinnag iti bukodna nga ulo ti kinaranggasna.

\VS{17}Agyamanak kenni Yahweh gapu iti kinalintegna; agkantaak iti panagdayaw kenni Yahweh a Kangangatoan.



\par }\PsalmChap{8}{\PP \VerseOne{1}O Yahweh nga Apomi, anian a nagtan-ok ti naganmo iti entero a daga, imparangarangmo ti dayagmo kadagiti langit.

\VS{2}Manipud iti ngiwat dagiti ubbing ken maladaga pinataudmo ti pammadayaw gapu kadagiti kabusormo, tapno iti kasta paulimekem ti kabusor ken ti mangibalbales.

\VS{3}No tumangadak kadagiti langlangitmo, nga inaramid dagiti ramaymo, ti bulan ken dagiti bituen, nga insimpam,

\VS{4}iti ania a kinapateg ti sankato-an ta panpanunotem ida, wenno tattao ta ipangpangagmo ida?

\VS{5}Nupay kasta, pinagbalinmo ida a nababbaba laeng bassit ngem kadagiti pinarsua idiay langit ket binalangatam ida iti dayag ken dayaw.

\VS{6}Pagturturayem isuna kadagiti aramid dagiti imam; inkabilmo amin a banbanag iti sakaananna:

\VS{7}amin a karnero ken baka, ken uray dagiti ayup iti away,

\VS{8}dagiti billit kadagiti tangatang, ken dagiti lames iti baybay, amin nga aglanglanguy kadagiti baybay.

\VS{9}O Yahweh nga Apomi, anian a nagtan-ok ti naganmo iti entero a daga!



\par }\PsalmChap{9}{\PP Para iti panguloen ti musiko; naisimpa iti estilo ni Muth Labben. Salmo ni David.

\par }{\PP \VerseOne{1}Ayamanak kenni Yahweh iti amin a pusok; ibagak dagiti amin a nakakaskasdaaw nga aramidmo.

\VS{2}Agragsak ken agrag-oak kenka; agkantaak iti panagdayaw iti naganmo, O Kangangatoan!

\VS{3}No agsanud dagiti kabusorko, mapasag ken matayda iti sangoanam.

\VS{4}Ta inkanawam ti umno a kalintegak; agtugtugawka iti tronom, nalinteg nga ukom!

\VS{5}Binutbutengmo dagiti nasion iti pukkawmo a pakigubat; dinadaelmo dagiti nadangkes; pinunasmo dagiti pakalaglagipanda iti agnanayon.

\VS{6}Narebba ti kabusor a kasla kadagiti nadadael idi pinarmekmo dagiti siudadda. Napukaw amin a pakalaglagipanda.

\VS{7}Ngem agtalinaed ni Yahweh iti agnanayon; isagsaganana ti tronona a mangukom.

\VS{8}Uk-ukomenna ti lubong nga awan panangidumdumana. Nalinteg dagiti pangngeddengna para kadagiti nasion.

\VS{9}Ni Yahweh pay ti natalgedto a sarikedked dagiti maidaddadanes, natalged a sarikedked kadagiti tiempo ti riribuk.

\VS{10}Agtaltalek kenka dagiti makaammo iti naganmo, ta sika O Yahweh, saanmo a baybay-an dagiti mangsapsapul kenka.

\VS{11}Agkantakayo kadagiti pagdayaw kenni Yahweh, nga agturturay idiay Sion; ibagayo dagiti naaramidanna kadagiti nasion.

\VS{12}Ta ti Dios a mangibalbales iti panagsayasay ti dara ket mananglaglagip; saanna a malipatan ti sangit dagiti maidaddadanes.

\VS{13}Kaasiannak, O Yahweh; kitaem no kasano nga idaddadanesdak dagiti gumurgura kaniak, sika a makaisalakan kaniak manipud iti pannakatay.

\VS{14}O, tapno maipakaammok amin a pakaidaydayawam. Kadagiti ruangan iti anak a babai ti Sion, agrag-oak iti panangisalakanmo!

\VS{15}Natnag dagiti nasion iti palab-og nga inaramidda; nasiloan dagiti sakada iti iket nga impakatda.

\VS{16}Inyam-ammo ni Yahweh ti kinasiasinona; impatungpalna ti pannakaukom; nasiloan ti nadangkes babaen kadagiti bukodna nga aramid. Selah

\VS{17}Timmallikud dagiti nadangkes ket naipanda idiay sheol, ti pagtungpalan dagiti amin a nasion a mangliplipat iti Dios.

\VS{18}Ta saan a kanayon a malipatan dagiti agkasapulan, wenno saan a kanayon a madadael dagiti namnama dagiti maidaddadanes.

\VS{19}Bumangonka, O Yahweh; saanmo nga ipalubos a parmekennakami ti tao; maukom koma dagiti nasion iti imatangmo.

\VS{20}Butbutngem ida, O Yahweh; maammoan koma dagiti nasion a tattaoda laeng. Selah



\par }\PsalmChap{10}{\PP \VerseOne{1}O Yahweh, apay nga umad-adayoka? Apay nga aglemlemmengka iti tiempo ti riribuk?

\VS{2}Gapu iti kinapalangguadda, kamaten dagiti nadangkes a tattao dagiti maidaddadanes; ngem pangngaasim ta ipalubosmo a mapalab-ogan dagiti nadangkes babaen kadagiti bukodda a panggep nga insaganada.

\VS{3}Ta ipaspasindayag ti nadangkes a tao ti nalaus a tarigagayna; padpadayawanna dagiti naagum ken lalaisenna ni Yahweh.

\VS{4}Ti nadangkes a tao ket natangsit, saanna a sapsapulen ti Dios. Pulos a saanna a panpanunoten ti Dios gapu ta saanna a pagan-ano ti maipapan kenkuana.

\VS{5}Natalged isuna iti amin a tiempo, ngem nangato unay kenkuana dagiti nalinteg a bilbilinmo; tagtagibassitenna dagiti amin a kabusorna.

\VS{6}Kunaenna iti pusona, “Saanakto pulos a mapaay; saanakto a makapadas iti riribuk iti amin a henerasion.”

\VS{7}Napnoan ti ngiwatna iti panangilunod, panangallilaw, ken makapasakit a sasao; mangdangran ken mangdadael ti dilana.

\VS{8}Agab-abang isuna nga agsaneb iti asideg dagiti purpurok; patpatayenna dagiti awan basolna kadagiti nalimed a lugar; agsisiim dagiti matana kadagiti biktimaenna nga awan gawayna.

\VS{9}Aglemlemmeng isuna a kasla leon iti kasamekan; agpadpadaan isuna a mangtiliw kadagiti maidaddadanes. Tiltiliwenna dagiti maidaddadanes no guyodenna ti silona.

\VS{10}Marumek ken madangran dagiti biktimana; matnagda kadagiti nalagda a silona.

\VS{11}Kunaenna iti pusona, “Nanglipat ti Dios; lenglengdanna ti rupana; saannan a kayat ti kumita.”

\VS{12}Bumangonka, O Yahweh; ingatom ti imam iti panangukom, O Dios. Saanmo a lipaten dagiti maidaddadanes.

\VS{13}Apay a laklaksiden ti nadangkes a tao ti Dios ken kunaenna iti pusona, “Awanto ti sungsungbatak kenka”?

\VS{14}Nakitam, ta kanayon a makitkitam ti mangpaspasagrap iti riribuk ken liday. Italtalek dagiti awan gawayna ti bagida kenka; is-ispalem dagiti ulila.

\VS{15}Tukkolem ti takiag ti nadangkes ken managdakdakes a tao; dusaem isuna gapu kadagiti dakes nga aramidna, nga impagarupna a saanmo a matakuatan.

\VS{16}Ni Yahweh ti Ari iti agnanayon ken awan patinggana; mapapanaw dagiti nasion iti dagana.

\VS{17}O Yahweh, nangngegmo dagiti kasapulan dagiti maidaddadanes; pappapigsaem ti pusoda, dengdenggem ti kararagda;

\VS{18}ikankanawam dagiti ulila ken dagiti maidaddadanes tapno awan ti tao ditoy rabaw ti daga ti mangbutbuteng manen.



\par }\PsalmChap{11}{\PP \VerseOne{1}Agkamangak kenni Yahweh; apay a kunaem kaniak, “Tumayabka a kasla billit nga agturong iti bantay”?

\VS{2}Ta kitaem! Insagana dagiti nadangkes dagiti panada. Iti kasipngetan, isaganada nga ibiat dagiti panada a mangipuntiria kadagiti nalinteg ti pusona.

\VS{3}Ta no nadadael dagiti pundasion, anianto ti maaramidan dagiti nalinteg?

\VS{4}Adda ni Yahweh iti nasantoan a templona; kumitkita dagiti matana, suksukimaten dagiti matana dagiti annak dagiti tattao.

\VS{5}Agpada a suksukimaten ni Yahweh dagiti nalinteg ken dagiti nadangkes, ngem kagurgurana dagiti mangay-ayat nga agaramid iti kinaranggas.

\VS{6}Pagtudoenna iti dumardarang a beggang ken asufre kadagiti nadangkes; maysanto a makasinit nga angin ti pasetda iti kopana!

\VS{7}Ta nalinteg ni Yahweh, ken ay-ayatenna ti kinalinteg; makitanto dagiti nalinteg ti rupana.



\par }\PsalmChap{12}{\PP \VerseOne{1}Tumulongka, O Yahweh, ta nagpukaw dagiti nadiosan; awanen dagiti napudno.

\VS{2}Agibagbaga ti tunggal maysa iti parbo a sasao iti kaarrubana; agsasao ti tunggal maysa nga addaan iti managpasablog a dila ken manangallilaw a puso.

\VS{3}O Yahweh, putdem dagiti amin a managpasablog a bibig, tunggal dila a mangipabpablaak iti nalabes a banbanag.

\VS{4}Dagitoy dagiti nagkuna, “Agballigikami babaen kadagiti dilami. No agsaokami, siasino ti makabael a mangituray kadakami?”

\VS{5}Gapu iti kinaranggas a maibusor kadagiti napanglaw, gapu iti as-asug dagiti agkasapulan, bumangonakto,” kuna ni Yahweh. “Ipaaykonto ti kinatalged a kalkalikagumanda.”

\VS{6}Nasin-aw dagiti sasao ni Yahweh, kasla pirak a napadalus iti naminpito iti maysa nga orno iti rabaw ti daga.

\VS{7}Sika ni Yahweh! Salsalaknibam ida. Ay-aywanam dagiti nadiosan a tattao manipud iti daytoy nadangkes a kaputotan ken iti agnanayon.

\VS{8}Magna dagiti nadangkes iti tunggal suli no maitan-ok ti kinadakes kadagiti annak dagiti tattao.



\par }\PsalmChap{13}{\PP \VerseOne{1}Kasano kabayag, O Yahweh, a liplipatem ti maipapan kaniak? Kasano kabayag nga ilemlemmengmo ti rupam kaniak?

\VS{2}Kasano kabayag nga agdanag ken agladingitak iti pusok iti agmalmalem? Kasano kabayag a pagballigiandak dagiti kabusorko?

\VS{3}Kumitaka kaniak ket sungbatannak, O Yahweh a Diosko! Lawlawagam dagiti matak, ta no saan ket matayak.

\VS{4}Saanmo nga ipalubos a kunaen dagiti kabusorko, “Pinarmekko isuna,” tapno saan nga ibaga iti kabusorko “Nagballigiak ti kabusorko”; ta no saan, agrag-o dagiti kabusorko no maipababaak.

\VS{5}Ngem nagtalekak iti kinapudno ti tulagmo; agragrag-o ti pusok iti panangisalakanmo.

\VS{6}Agkantaak kenni Yahweh gapu ta nangaramid isuna kaniak kadagiti nasayaat a banbanag.



\par }\PsalmChap{14}{\PP \VerseOne{1}Kuna ti maag a tao iti pusona, “Awan ti Dios.” Dakesda ken nakaaramidda iti makarimon a basol; awan ti uray maysa nga agar-aramid iti nasayaat.

\VS{2}Tumantannawag ni Yahweh manipud langit kadagiti annak ti sangkatao-an tapno kitaenna no adda iti siasinoman a makaawat, a mangbiruk kenkuana.

\VS{3}Simmina ti tunggal maysa; nagbalinda amin a narugit; awan ti uray maysa nga agar-aramid iti naimbag, awan, uray maysa.

\VS{4}Awan kadi ti aniaman a banag nga ammoda, dagiti agar-aramid iti kinadakes, dagiti mang-mangan kadagiti tattaok a kas iti pannanganda iti tinapay, ken dagiti saan nga umaw-awag kenni Yahweh?

\VS{5}Agpigergerda iti buteng, ta adda ti Dios kadagiti nalinteg a taripnong!

\VS{6}Kayatyo nga ibabain ti napanglaw a tao uray no ni Yahweh ti kamangna.

\VS{7}O, tapno umay koma ti pannakaisalakan ti Israel manipud iti Sion! Inton isubli ni Yahweh dagiti tattaona manipud iti pannakaibalud, ket agrag-onto ni Jacob ken agragsakto ti Israel.



\par }\PsalmChap{15}{\PP \VerseOne{1}O Yahweh, siasinonto ti mabalin nga agtaeng iti tabernakulom? Siasinonto ti mabalin nga agnaed iti nasantoan a turodmo?

\VS{2}Isuna a magmagna nga awan pakapilawanna ken ar-aramidenna ti umno, ken agsasao iti pudno manipud iti pusona.

\VS{3}Saan isuna a mamadpadakes babaen iti dilana, wenno mangdangdangran kadagiti sabali, wenno manglalais iti kaarrubana.

\VS{4}Kagura dagiti matana dagiti awan serserbina a tattao, ngem padayawanna dagiti agbuteng kenni Yahweh. Agsapsapata isuna iti bukodna a pakaisagmakan ken saanna nga ibabawi dagiti karkarina.

\VS{5}Saanna a paan-anakan no agipabulod iti kuarta. Saan isuna nga umaw-awat iti pasuksok tapno agsaksi a maibusor iti awan basolna. Saanto pulos a magunggon ti siasinoman nga agaramid kadagitoy a banbanag.



\par }\PsalmChap{16}{\PP \VerseOne{1}Salaknibannak, O Dios, ta agkamkamangak kenka.

\VS{2}Kunak kenni Yahweh, “Sika ti Apok; awan serserbina ti kinaimbagko no maisinaak kenka.

\VS{3}No maipapan kadagiti nasantoan a tattao nga adda iti rabaw ti daga, natakneng a tattao, adda kadakuada ti amin a pakaragsakak.

\VS{4}Umadunto dagiti pakariribukanda, dagiti agbirbiruk kadagiti sabali a dios. Saanakto a mangibukbok kadagiti mainom a daton a dara kadagiti diosda wenno itag-ay dagiti naganda babaen kadagiti bibigko.

\VS{5}O Yahweh, sika ti pinilik a pasetko ken ti kopak. Iggemmo ti masakbayak.

\VS{6}Naisagana para kaniak dagiti uged a pagrukod kadagiti makaay-ayo a lugar; awan duadua a kukuak ti makaay-ayo a tawid.

\VS{7}Idaydayawko ni Yahweh, a mangbalbalakad kaniak; isursuronak ti panunotko uray iti rabii.

\VS{8}Isaadko ni Yahweh iti sangoanak iti amin a tiempo, tapno saanak a magunggon manipud iti makannawan nga imana!

\VS{9}Ngarud, maragsakan ti pusok; itantan-ok isuna iti napadayawan a pusok; awan duadua nga agbiagak a sitatalged.

\VS{10}Ta saanmo a baybay-an ti kararuak idiay sheol. Saanmo nga ipalubos a makita ti napudno kenka ti abut.

\VS{11}Isursurom kaniak ti dalan ti biag; aglaplapusanan a rag-o ti agnanaed iti presensiam; iti agnanayon, adda ragsak iti makannawan nga imam.



\par }\PsalmChap{17}{\PP \VerseOne{1}Denggem ti pakaasik para iti hustisia, O Yahweh; ipangagmo ti iyaawagko iti tulong! Dengngem ti kararagko babaen kadagiti bibig nga awan panangallilaw.

\VS{2}Aggapu koma iti presensiam ti pannakaukomko; makita koma dagiti matam ti nalinteg!

\VS{3}No subokem ti pusok, no umayka kaniak iti rabii, dalusannak ket awanto ti aniaman a masarakam a dakes a pangpanggep; saanto nga agbasol ti ngiwatko.

\VS{4}No maipapan kadagiti ar-aramid ti sangkatao-an, babaen kadagiti balikas iti bibigmo nga inyadayok ti bagik manipud kadagiti wagas dagiti awanan linteg.

\VS{5}Sititibker a nagtalinaed dagiti addangko kadagiti dalanmo; saan a naikaglis dagiti sakak.

\VS{6}Umawagak kenka, ta sungbatannak, O Dios; Isangom ti lapayagmo kaniak ket dumngegka no agsaoak.

\VS{7}Ipakitam ti kinapudno iti tulagmo iti nakaskasdaaw a wagas, sika a mangisalsalakan babaen iti makannawan nga imam kadagiti agkamang kenka manipud kadagiti kabusorda!

\VS{8}Salaknibannak a kas napateg iti imatangmo; ilemmengnak iti anniniwan dagiti payyakmo,

\VS{9}manipud iti presensia dagiti nadangkes a tattao a mangdarup kaniak, dagiti kabusorko a manglawlawlaw kaniak,

\VS{10}Awan asida iti siasinoman; napalangguad nga agsasao dagiti ngiwatda.

\VS{11}Pinalawlawanda dagiti addangko. Inkitada dagiti matada a mangitumba kaniak iti daga.

\VS{12}Kaslada maysa a leon a magagaran iti biktimaenna, kasla urbon a leon a nakakukot kadagiti nalemmeng a lugar.

\VS{13}Bumangonka, O Yahweh! Rautem ida! Imamegmo ida! Ispalem ti biagko manipud kadagiti nadangkes babaen iti kampilanmo!

\VS{14}Ispalennak manipud kadagiti tattao babaen iti imam, O Yahweh, manipud kadagiti tattao iti daytoy a lubong a ti kinarang-ayda ket iti daytoy laeng a biag! Bussogemto iti kinabaknang dagiti tian dagiti tattao nga ipatpategmo; maaddaandanto iti adu nga annak ket ibatidanto dagiti kinabaknangda kadagiti annakda.

\VS{15}No maipapan kaniak, makitakto ti rupam iti kinalinteg; mapnekakto, inton makariingak, iti imatangmo.



\par }\PsalmChap{18}{\PP \VerseOne{1}Ay-ayatenka, O Yahweh, a pagtaudan iti pigsak.

\VS{2}Ni Yahweh ti dakkel a batok, ti sarikedkedko, ti mangiyeg kaniak iti pannakasalaknib; isuna ti Diosko, ti dakkel a batok; Agkamangak kenkuana. Isuna ti kalasagko, ti sara ti pannakaisalakanko, ken ti natibker a pagkamangak.

\VS{3}Umawagak kenni Yahweh a maikari a mapadayawan, ket maisalakanakto manipud kadagiti kabusorko.

\VS{4}Pinulipulannak dagiti tali ni patay, ket linipusnak ti naapres a danum ti pannakadadael.

\VS{5}Naipulipul kaniak dagiti tali ti sheol; napalab-oganak iti silo ni patay.

\VS{6}Iti pannakariribukko, immawagak kenni Yahweh; nagpatulongak iti Diosko. Nangngegna ti timekko manipud iti templona; nakadanon iti presensiana ti panagpatulongko; dimmanon daytoy kadagiti lapayagna.

\VS{7}Kalpasanna, nagun-gon ken nadayeg ti daga; nadayeg pay ken nagungon dagiti pundasion dagiti banbantay gapu ta nakaunget ti Dios.

\VS{8}Rimmuar ti asuk manipud iti agongna, ken gumilgil-ayab nga apuy ti rimuar iti ngiwatna. Dimmarang dagiti beggang gapu iti daytoy.

\VS{9}Linukatanna dagiti langit ket bimmaba, ken adda napuskol a sipnget iti sakaananna.

\VS{10}Nakasakay isuna iti maysa a kerubim ket timmayab; nagpangato isuna kadagiti payyak ti angin.

\VS{11}Pinagbalinna ti sipnget nga abbongna, napuskol nga ulep a napno iti danum iti tangatang.

\VS{12}Manipud iti kimat iti sangoananna, nagtinnag dagiti uraro ken beggang.

\VS{13}Naggurruod ni Yahweh kadagiti langlangit! Nagpukkaw ti Kangangatoan ket nangibaon kadagiti uraro ken kimat. Imbiatna dagiti panana ket nawara dagiti kabusorna;

\VS{14}adu a kimat ti nangwarawara kadakuada.

\VS{15}Kalpasanna, nagparang dagiti pagayusan ti danum; nawaknitan dagiti pundasion ti lubong iti pukkawmo a makigubat, Yahweh— iti napigsa nga anges dagiti agongmo.

\VS{16}Inggaw-atna manipud ngato; iniggamannak! Ginuyodnak manipud iti naapres a danum.

\VS{17}Inispalnak manipud iti napigsa a kabusorko, manipud kadagiti gumurgura kaniak, ta napigsada unay para kaniak.

\VS{18}Immayda a maibusor kaniak iti aldaw ti pannakariribukko ngem ni Yahweh ti saranayko!

\VS{19}Winayawayaannak iti nalawa a nawaya a lugar; insalakannak gapu ta naay-ayo isuna kaniak.

\VS{20}Ginun-gonaannak ni Yahweh gapu iti kinalintegko; pinabaronak gapu ta nadalus dagiti imak.

\VS{21}Ta sinalimetmetak dagiti dalan ni Yahweh ken saanak a sidadangkes a timmallikud iti Diosko.

\VS{22}Ta adda idin iti sangoanak dagiti nalinteg a bilinna; kasta met dagiti alagadenna, saanak a timmallikod kadagitoy.

\VS{23}Saanak met a nagkurang iti sangoananna, ken inyadayok ti bagik iti basol.

\VS{24}Ngarud, insublinak ni Yahweh gapu iti kinalintegko, gapu ta nadalus dagiti imak iti imatangna.

\VS{25}Iti siasinoman a napudno, iparangmo ti bagim a napudno; iti maysa a tao nga awan pakapilawanna, iparangmo ti bagim nga awan pakapilawanna.

\VS{26}Iti siasinoman a nasin-aw, iparangmo ti bagim a nasin-aw; ngem nasikapka iti siasinoman a nakillo.

\VS{27}Ta isalakanmo dagiti maparparigat a tattao, ngem ipababam dagiti addaan napannakkel a matmata!

\VS{28}Ta gangtam ti pagsilawak; Lawagan ni Yahweh a Diosko ti kasipngetak.

\VS{29}Ta kabaelak a lasaten ti maysa a bangen babaen kenka; babaen iti Diosko kabaelak a lagtoen ti maysa a pader.

\VS{30}Maipapan iti Dios: naan-anay ti wagasna. Nasin-aw ti sao ni Yahweh! Isuna ti kalasag iti amin a kumamang kenkuana.

\VS{31}Ta siasino ti Dios no di laeng ni Yahweh? Siasino ti maysa a dakkel a bato no di laeng ti Diostayo?

\VS{32}Isu ti Dios a mangmangted iti pigsak a kasla maysa a barikes, a mangikabkabil kadagiti awan pakapilawanna a tattao iti dalanna.

\VS{33}Papartakenna dagiti sakak a kasla maysa nga ugsa ken ikabilnak kadagiti banbantay!

\VS{34}Sansanayenna dagiti imak para iti gubat ken dagiti takiagko a mangbiat iti pana a bronse.

\VS{35}Intedmo kaniak ti kalasag ti panangisalakanmo. Tinulongannak ti makannawan nga imam, ken pinatan-oknak ti pabormo.

\VS{36}Nangaramidka iti nalawa a lugar a pagbaddekak tapno saan a maikaglis dagiti sakak.

\VS{37}Kinamatko dagiti kabusorko ken tiniliwko ida; Saanak a nagsanud agingga a nadadaelda.

\VS{38}Rinumekko ida tapno saandan a makabangon; natuangda iti sakaanak.

\VS{39}Ta inikkannak ti pigsak a kasla barikes a pakigubat; inkabilmo iti babaek dagiti tumakder a maibusor kaniak.

\VS{40}Intedmo kaniak dagiti teltel dagiti kabusorko; Pinarmekko dagiti gumurgura kaniak.

\VS{41}Nagpaarayatda, ngem awan ti uray maysa a nangisalakan kadakuada; immawagda kenni Yahweh, ngem saanna ida a sinungbatan.

\VS{42}Rinumekko ida iti napino a kasla tapuk iti angin; Inbellengko ida a kasla pitak kadagiti pagnaan.

\VS{43}Inispalnak manipud iti panagririri dagiti tattao. Pinagbalinnak nga ulo kadagiti nasion. Nagserbi kaniak dagiti tattao a saanko nga am-ammo.

\VS{44}Apaman a mangngegdak, agtulnogda kaniak; napilitan dagiti ganggannaet nga agruknoy kaniak.

\VS{45}Agpigpigerger dagiti ganggannaet a rimmuar kadagiti pagkamkamanganda.

\VS{46}Sibibiag ni Yahweh; mapadayawan koma ti dakkel a batok. Maitan-ok koma ti Dios ti pannakaisalakanko.

\VS{47}Daytoy ti Dios nga agibales para kaniak, a mangparparmek kadagiti nasion nga iturturayak.

\VS{48}Nawayawayaannak manipud kadagiti kabusorko! Pudno, intag-aynak iti ngatoen dagiti tattao a bumusor kaniak! Inispalnak kadagiti naranggas a tattao.

\VS{49}Ngarud, agyamanak kenka, Yahweh, kadagiti nasion; agkantaak a mangidaydayaw iti naganmo!

\VS{50}It-ited ti Dios ti naindaklan a balligi iti arina, ken ipakpakitana ti kinapudno iti tulagna iti pinulotanna, kenni David ken kadagiti kaputotanna iti agnanayon.



\par }\PsalmChap{19}{\PP \VerseOne{1}Ipakaammo dagiti langlangit ti dayag ti Dios, ken impakaammo dagiti tangatang dagiti aramid ti imana!

\VS{2}Maibuybuyat iti inaldaw ti panagsao; maiparangarang iti rinabii ti pannakaammo.

\VS{3}Awan iti panagsao wenno sasao a naibalikas; saan a nangngeg ti timekda.

\VS{4}Nupay kasta, agsaknap dagiti saoda iti entero a daga, ken dumanun ti panagsaoda aginnga iti pungto ti lubong. Nangikabil isuna iti tolda a maipaay iti init.

\VS{5}Ti init ket kasla iti nobio a rumuar manipud iti siledna ken kasla iti napigsa a tao nga agragrag-o no agtaray isuna iti pannakilumbana.

\VS{6}Lumgak ti init manipud iti pagbannawagan ket bumallasiw agingga iti sabali a bangir ti tangatang; awan iti makalibas iti pudotna.

\VS{7}Ti linteg ni Yahweh ket awan pagkuranganna, pabpabaroena ti kararua; ti pammaneknek ni Yahweh ket mapagtalkan, pagsiribenna ti nakapuy.

\VS{8}Dagiti pannursuro ni Yahweh ket nalinteg, pagrag-oenna ti puso; ti bilin ni Yahweh ket nasin-aw, mangmangted iti lawag kadagiti mata.

\VS{9}Ti panagbuteng kenni Yahweh ket nasin-aw, agtalinaed nga agnanayon; dagiti nalinteg a bilin ni Yahweh ket pudno ken nalinteg amin a padapada!

\VS{10}Nanginnginada ngem iti balitok, nanginngina pay ngem iti kasasayaatan a balitok; nasamsam-itda ngem iti diro ken iti agtedtedted a diro manipud iti allidna.

\VS{11}Wen, babaen kadagitoy ket naballaagan daytoy adipenmo; iti panagtulnog kadagitoy adda dakkel a gun-guna.

\VS{12}Siasino iti makailasin kadagiti bukodna a biddut? Dalusannak manipud kadagiti nailemmeng a basbasol.

\VS{13}Iyadayum met daytoy adipenmo manipud iti nakuspag a basbasol; saanmo nga ipalubos nga iturayandak. Ket agbalinak a naan-anay, ken agbalinakto nga inosente manipud kadagiti adu a pagbasolan.

\VS{14}Sapay koma ta dagiti sasao ti ngiwatko ken dagiti panpanunot daytoy pusok ket makaay-ayoda iti imatangmo, Yahweh, a batok ken mannubbotko.



\par }\PsalmChap{20}{\PP \VerseOne{1}Tulungannaka koma ni Yahweh iti aldaw ti riribuk; salaknibannaka koma ti nagan ti Dios ni Jacob

\VS{2}ken mangibaon koma iti tulong manipud iti nasantoan a lugar a mangsaranay kenka nga aggapu iti Sion.

\VS{3}Malagipna koma dagiti amin a datonmo ken awatenna ti datonmo a napuuran. Sela

\VS{4}Patganna koma ti tarigagay ta pusom ken tungpalenna koma dagiti amin a panggepmo.

\VS{5}Ket agrag-okaminto iti panagballigim, ken, iti nagan ti Diostayo, itag-ayminto dagiti bandera. Patgan koma ni Yahweh dagiti amin a dawdawatmo.

\VS{6}Ita, ammokon nga ispalento ni Yahweh ti pinulutanna; sungbatannanto isuna manipud iti nasantoan a langitna babaen iti pigsa ti makannawan nga imana a mangisalakan kenkuana.

\VS{7}Agtalek dagiti dadduma kadagiti karwahe ken dagiti dadduma kadagiti kabalio, ngem umawagtayo kenni Yahweh a Diostayo.

\VS{8}Mapaibabadanto ken mapasagda, ngem bumangontayonto ken agtakder a sililinteg!

\VS{9}O Yahweh, ispalem ti ari; tulungannakami no umawagkami.



\par }\PsalmChap{21}{\PP \VerseOne{1}Agragrag-o ti ari iti pigsam, O Yahweh! Anian iti panag-ragrag-ona unay iti impaaymo a panangisalakan!

\VS{2}Intedmo kenkuana ti tarigagay ti pusona ken saanmo nga impaidam ti kiddaw dagiti bibigna. Sela

\VS{3}Ta iyegmo kenkuana ti adu a bendision; kinoronaam ti ulona iti kapupuroan a balitok.

\VS{4}Dinawatna kenka ti biag; intedmo daytoy kenkuana; inikkam isuna iti atiddog nga al-aldaw iti agnanayon nga awan patinggana.

\VS{5}Naindaklan ti dayagna gapu iti balligim, intedmo kenkuana ti kinadayag ken kinatan-ok.

\VS{6}Ta impaayam isuna kadagiti agnanayon a bendision; pinaragsakmo isuna babaen iti rag-o iti presensiam.

\VS{7}Ta agtaltalek ti ari kenni Yahweh; babaen iti kinapudno ti tulag ti Kangangatoan ket saanto isuna a magaraw.

\VS{8}Dayta imam ket tiliwennanto dagiti amin a kabusormo; dayta kannawan nga imam tiliwennanto dagiti manggurgura kenka.

\VS{9}Iti tiempo ti pungtotmo, uramemto ida a kas iti gumilgil-ayab nga orno. Ibusento ida ni Yahweh babaen iti pungtotna, ken alun-unento ida ti apoy.

\VS{10}Dadaelemto dagiti annakda manipud iti daga ken dagiti kaputotanda manipud kadagiti sangkataoan.

\VS{11}Ta pinanggeda ti dakes a maibusor kenka; nagpanunotda iti maysa a plano a saanda a pagballaigian!

\VS{12}Ta pagsanodemto ida, iturongmonto ti bai ti panam iti sangaonanda.

\VS{13}Maitantan-okka, O Yahweh, iti kinapigsam; agkantakaminto ken idaydayawmi ti pannakabalinmo.



\par }\PsalmChap{22}{\PP \VerseOne{1}Diosko, Diosko apay a binaybay-annak? Apay nga adayuka unay manipud iti panangisalakanmo kaniak ken adayuka manipud kadagiti sasao ti panagasugko?

\VS{2}O Diosko, umawagak iti tenga iti aldaw, ngem saanka a sumungbat, ken iti rabii ket saanak nga agulimek!

\VS{3}Ngem nasantoanka latta, agtugawka a kas ari nga addaan panangidaydayaw ti Israel.

\VS{4}Nagtalek kenka dagiti kapuonanmi; nagtalekda kenka, ken inispalmo ida.

\VS{5}Immasugda kenka ket naispalda. Nagtalekda kenka ket saanda a naupay.

\VS{6}Ngem maysaak nga igges ket saan a tao, nakababainak iti sangkataoan ken inum-umsidak dagiti tattao.

\VS{7}Uy-uyawendak amin dagiti makakita kaniak; lalaisendak; iwingiwingda dagiti uloda kaniak.

\VS{8}Kunkunada, “Agtaltalek isuna kenni Yahweh; bay-anyo nga ispalen ni Yahweh isuna. Bay-anyo nga ispalenna isuna, ta maragsakan isuna kenkuana.”

\VS{9}Ta sika ti nangiyaon kaniak iti aanakan; pinagtaleknak kenka idi addaak kadagiti barukong ni inak.

\VS{10}Naipurruakak kenka manipud iti aanakan; sika ti Diosko idi pay addaak iti aanakan ti inak!

\VS{11}Saanka koma nga adayu kaniak, ta asideg ti riribuk; awan iti siasinoman a tumulong.

\VS{12}Adu a toro iti manglawlawlaw kaniak; dagiti napipigsa a toro ti Bashan lawlawendak.

\VS{13}Ingangada iti kasta unay dagiti ngiwatda a maibusor kaniak a kasla ngumerngernger a leon a mangpirpirsay iti biktimana.

\VS{14}Naibukbukak a kas iti danum ken nagkalagsi amin dagiti tultulangko. Ti pusok ket kasla iti allid, marunrunaw daytoy kadagiti kaun-gak.

\VS{15}Namagaan ti pigsak a kasla iti maysa a damili; dimket ti dilak iti ngangawko. Impaiddanak iti tapuk ni patay.

\VS{16}Ta linawlawdak dagiti aso, linikmutdak iti bunggoy dagiti managdakdakes; tinudokda dagiti im-imak ken saksakak.

\VS{17}Mabilangko amin a tulangko. Kumitkitada ken matmatmatandak.

\VS{18}Pagbibingayanda dagiti pagan-anayko, pagbibinnunotanda dagiti kawesko.

\VS{19}Saanka koma nga umadayu, O Yahweh; pangngaasim ta partakam ti mangtulong kaniak, ti pigsak!

\VS{20}Ispalem toy kararuak manipud iti kampilan, toy kakaisuna a biagko manipud kadagiti kuko dagiti narungsot nga aso. Isalakannak manipud iti ngiwat ti leon;

\VS{21}Ispalennak manipud kadagiti sara dagiti narungsot a baka.

\VS{22}Iwaragawagkonto ti naganmo kadagiti kakabsatko; iti tengnga ti gimong idaydayawkanto.

\VS{23}Dakayo nga agbuteng kenni Yahweh, idaydayawyo isuna! Dakayo amin a kaputotan ni Jacob, dayawenyo isuna! Agtakderkayo a siaamak kenkuana, dakayo amin a kaputotan ti Israel!

\VS{24}Ta saanna nga inumsi wenno kinagura ti panagsagaba ti naparigat; saan nga inlemmeng ni Yahweh ti rupana manipud kenkuana; dinengngegna idi immawag kenkuana ti naparigatan.

\VS{25}Gapu kenka ti panagdayawko idiay dakkel a gimong; tungpalekto dagiti karkarik iti sangoanan dagiti agbuteng kenkuana.

\VS{26}Dagiti naidadanes ket mangan ken mapnekto; dagiti mangsapul kenni Yahweh ket idaydayawdanto isuna. Agbiag koma dagiti pusoyo iti agnanayon.

\VS{27}Malagipto amin dagiti tattao iti daga ket agsublidanto kenni Yahweh, agruknoyto iti sangoanam dagiti amin a pamilia dagiti nasion.

\VS{28}Ta kukua ni Yahweh ti pagarian; isuna ti mangituray kadagiti nasion.

\VS{29}Amin dagiti narang-ay a tattao iti daga ket agpadaya ken agdaydayawdanto; amin dagiti agpababa iti tapuk ket agruknoydanto kenkuana, dagiti saan a makabalin a mangpataginayon kadagiti bukodda a biag.

\VS{30}Agserbinto kenkuana ti kaputotan nga umay; ibagadanto iti sumaruno a kaputotan ti Apo.

\VS{31}Umaydanto ken ibagada ti kinalintegna; ibagadanto kadagiti tattao a saan pay a naiyanak dagiti naaramidanna!



\par }\PsalmChap{23}{\PP \VerseOne{1}Ni Yahweh ti pastorko; awanto ti pagkurangak.

\VS{2}Ipaiddanak kadagiti nalangto a pagaraban; idalannak iti sibay ti natalinaay a dandanum.

\VS{3}Insublina ti biagko; iturongnak kadagiti nalinteg a daldalan gapu iti naganna.

\VS{4}Uray no magnaak iti tanap ti kasipngetan nga anniniwan, saanakto nga agbuteng a madangran agsipud ta addaka kaniak; ti bastonmo ken sarukodmo liwliwaendak.

\VS{5}Mangisaganaka ti lamisaan iti sangoanak iti imatang dagiti kabusorko; pinulotam ti ulok iti lana; ket agliplippias ti kopak.

\VS{6}Awan iti duadua a kinaimbag ken kinapudno ti tulag ti agtultuloy iti amin nga aldaw iti biagko; ken agtaengakto iti balay ni Yahweh iti mabayag unay a tiempo!



\par }\PsalmChap{24}{\PP \VerseOne{1}Kukua ni Yahweh ti daga, ken ti pannakapnona, ti daga ken dagiti amin nga agnaed iti daytoy.

\VS{2}Ta imbangonna daytoy iti rabaw dagiti baybay ken impasdekna dagitoy kadagiti karkarayan.

\VS{3}Siasino ti umulinto iti bantay ni Yahweh? Siasino ti agtakderto iti nasantoan a dissona?

\VS{4}Isuna nga addaan iti nadalus nga im-ima ken nasin-aw a puso; isuna a saan a nangitag-ay iti kinaulbod, ken saan a nagsapata tapno mangallilaw.

\VS{5}Awatennanto ti bendision nga aggapu kenni Yahweh ken ti kinalinteg nga aggapu iti Dios ti pannakaisalakanna.

\VS{6}Ti kasta ket ti kaputotan dagiti agsapsapul kenkuana, dagiti agsapsapul iti rupa ti Dios ni Jacob. Selah

\VS{7}Ingatoyo dagiti uloyo, dakayo a ruruangan; maipangato kayo koma, dakayo nga agnanayon a ridaw, tapno sumrek ti Ari iti dayag!

\VS{8}Siasino daytoy nga Ari ti gloria? Ni Yahweh, napigsa ken mannakabalin; Ni Yahweh, a mannakabalin iti gubat.

\VS{9}Ingatoyo dagiti uloyo, dakayo a ruruangan, maipangato kayo koma, dakayo agnanayon a ridaw, tapno ti Ari iti dayag umuneg koma!

\VS{10}Siasino daytoy nga Ari ti dayag? Ni Yahweh a Mannakabalin amin, isuna iti Ari ti kinadayag, Selah



\par }\PsalmChap{25}{\PP \VerseOne{1}Kenka, O Yahweh itag-ayko ti biagko!

\VS{2}O Diosko, agtalekak kenka. Saanmo nga ipalubos a maibabainak; saanmo nga ipalubos nga agrag-o kaniak a sibaballigi dagiti kabusorko.

\VS{3}Awan koma iti maibabain a mangnamnama kenka, maibabain koma dagiti agaramid iti panangliput nga awan gapuna.

\VS{4}Ipakaammom kaniak dagiti daldalanmo, O Yahweh; isurom kaniak dagiti pagnaam.

\VS{5}Iturongnak iti kinapudnom ken isuronak, ta sika iti Dios ti pannakaisalakanko; ta mangnamnamaak kenka iti agmalmalem.

\VS{6}Lagipem, O Yahweh, dagiti aramid ti kinamanangngaasim ken kinapudno ti tulagmo; ta agnanayon nga addada idin.

\VS{7}Saanmo a panunoten dagiti basol iti kinaagtutubok wenno dagiti kinasukirko; Lagipennak iti kinapudno ti tulagmo gapu iti kinaimbagmo, O Yahweh!

\VS{8}Ni Yahweh ket naimbag ken nalinteg; gapu iti dayta isurona ti dalan kadagiti managbasol.

\VS{9}Iturongna ti napakumbaba iti kinalinteg, ken isurona ti napakumbaba iti dalanna.

\VS{10}Amin dagiti dalan ni Yahweh ket naaramid manipud iti kinapudno ti tulag ken kinamatalek kadagiti mangsalsalimetmet iti katulaganna ken dagiti napasnek a bilbilinna.

\VS{11}Gapu iti nagannmo, O Yahweh, pakawanem dagiti basolko, ta dakkel unay daytoy.

\VS{12}Siasino a tao ti agbuteng kenni Yahweh? Isuro ti Apo kenkuana ti dalan a rumbengna a pilien.

\VS{13}Agtultuloyto ti biagna iti kinanam-ay; ken tawidento dagiti kaputotanna ti daga.

\VS{14}Ti pannakigayyem ni Yahweh ket para kadagiti agdayaw kenkuana, ken ipakaammona ti tulagna kadakuada.

\VS{15}Kankanayon a nakaturong dagiti matak kenni Yahweh, ta wayawayaannanto dagiti sakak manipud iti iket.

\VS{16}Talliawen ken kaasiannak; ta agmaymaysaak ken naparigatak.

\VS{17}Dagiti pakariribukan ti pusok ket dimmakkelda; alawennak manipud iti pakadanagak!

\VS{18}Kitaem ti pakarigatak ken banbannogko; pakawanem dagiti amin basolko.

\VS{19}Kitaem dagiti kabusorko, ta aduda; gurguraendak iti naulpit a panangggura.

\VS{20}Salaknibam ti biagko ket ispalennak; saanakto a maibabain, ta agkamangak kenka!

\VS{21}Taginayonennak koma ti kinapudno ken ti kinalinteg aywanannak koma, ta mangnamnamaak kenka.

\VS{22}Ispalem ti Israel, O Dios, manipud iti amin a pakariribukanna!



\par }\PsalmChap{26}{\PP \VerseOne{1}Ukomennak, O Yahweh, ta nagnaak iti kinapudno; nagtalekak kenni Yahweh nga awan iti panagkedked.

\VS{2}Usigennak, O Yahweh, ken padasennak; padasem ti kinasin-aw ti kaunggak ken ti pusok!

\VS{3}Ta ti kinapudno iti tulagmo ket adda iti sangoanan dagiti matak, ken magnaak iti kinapudnom.

\VS{4}Saaanak a makikaddua kadagiti manangallilaw a tattao, wenno makitipon kadagiti tattao a saan a napudno.

\VS{5}Kagurak ti gimong dagiti managdakdakes, ken saanak a makipagnaed kadagiti nadangkes.

\VS{6}Buggoak dagiti im-imak iti kina-inosente, ken lawlawekto ti altarmo, O Yahweh,

\VS{7}nga agkanta iti napigsa a kanta ti pagdaydayaw ket ipadamagko amin dagiti nakakaskasdaaw nga aramidmo.

\VS{8}O Yahweh, kaykayatko ti balay a pagnaedam, ti lugar a pagnaedan ti dayagmo!

\VS{9}Saannak nga ikkaten a kaddua dagiti managbasol, wenno ti biagko a kadua dagiti tattao a mawaw iti dara,

\VS{10}a kadagiti im-imada adda iti nalimed a panggep ken ti kannawan nga imada ket napno iti pasuksuk.

\VS{11}Ngem no para kaniak, magnaakto iti kinapudno; subbotennak ken maasika kaniak.

\VS{12}Dagiti sakak agtakderda iti nasimpa a daga; kadagiti gimong idaydayawkonto ni Yahweh!



\par }\PsalmChap{27}{\PP \VerseOne{1}Ni Yahweh ti silaw ken salakanko; siasino ti pagbutngak? Ni Yahweh ti kamang ti biagko; siasino ti pagamakak?

\VS{2}Idi immasideg kaniak dagiti managdakdakes a mangalun-on iti lasagko, naitibkol ken napasag dagiti mangsupsupiat kaniak ken dagiti kabusorko.

\VS{3}Uray no agkampo ti armada a maibusor kaniak, saanto nga agbuteng ti pusok; uray no rumsua ti gubat a maibusor kaniak, uray no kasta agtalinaedak a natalged.

\VS{4}Maysa a banag a dinawatko kenni Yahweh, ket sapulekto dayta: nga agnaedak koma iti balay ni Yahweh iti amin nga aldaw iti panagbiagko, tapno makitak ti kinaimnas ni Yahweh ken tapno utobek ti maipanggep kenkuana iti templona.

\VS{5}Ta iti aldaw ti riribuk linongannak iti kalapawna; iti abbong ti toldana ilemmengnak. Ipangatonakto iti rabaw ti bato!

\VS{6}Ket maipangatonto ti ulok iti ngatoen dagiti kabusorko nga adda iti aglawlawko, ket mangidatonakto iti daton ti panagragrag-o iti toldana! Agkantaak ken mangaramidak kadagiti kankanta para kenni Yahweh!

\VS{7}Denggem, O Yahweh, ti timekko no umawagak! Maasika kaniak ket sungbatannak!

\VS{8}Kuna ti pusok maipapan kenka, “Sapulem ti rupana!” Sapulek ti rupam, O Yahweh!

\VS{9}Saanmo nga ilemmeng ti rupam kaniak; saanmo a dangran daytoy adipenmo iti unget! Sika idi ti katulongak; saannak a baybay-an wenno panawan, Dios ti salakanko!

\VS{10}Uray no ti amak ken inak ket baybay-andak, ni Yahweh awatennak.

\VS{11}Isurom kaniak ti dalanmo, O Yahweh! Iturongnak iti nasimpa a dalan gapu kadagiti kabusorko.

\VS{12}Saannak nga iyawat kadagiti tarigagay dagiti kabusorko, ta timmakder dagiti palso a saksi a maibusor kaniak, ket iyesngawda ti kinaranggas!

\VS{13}Anianto ngatan ti mapasamak kaniak no saanko a pinati a makitak ti kinaimbag ni Yahweh iti daga dagiti sibibiag?

\VS{14}Agtalekka kenni Yahweh; pumigsaka, pakiredem ti pusom! Agtalekka kenni Yahweh!



\par }\PsalmChap{28}{\PP \VerseOne{1}Kenka, O Yahweh, umawagak; sika a Batok, ipangagnak. No saannak nga ipangag, maitiponakto kadagiti maitanem.

\VS{2}Denggem ti uni ti pakaasik no dumawatak iti tulong manipud kenka, inton ingatok dagiti imak nga agturong iti kasasantoan a lugarmo!

\VS{3}Saannak nga iguyod a kadua dagiti nadangkes, dagiti agar-aramid kadagiti dakes, dagiti makikapkapia kadagiti kaarrubada ngem adda kinadakes kadagiti pusoda.

\VS{4}Itedmo kadakuada ti maikari kadagiti aramidda ken dusaem ida iti maiparbeng iti kinadangkesda; dusaem ida gapu kadagiti aramid dagiti imada; ipaaymo ti rumbeng kadakuada.

\VS{5}Gapu ta saanda a maawatan dagiti wagas ni Yahweh wenno dagiti aramid dagiti imana, rebbaennanto ida ket pulos a saannan ida a bangonen.

\VS{6}Madaydayaw ni Yahweh agsipud ta nangngegna ti uni ti panagpakpakaasik!

\VS{7}Ni Yahweh ti pigsa ken kalasagko; agtaltalek ti pusok kenkuana, ket natulonganak. Ngarud ti pusok agragrag-o iti kasta unay, ket daydayawek isuna babaen iti panagkankanta.

\VS{8}Ni Yahweh ti pigsa dagiti tattaona, ken isuna ti mangisalakan a pagkamangan iti pinulutanna.

\VS{9}Isalakanmo dagiti tattaom ken bendisionam ti tawidmo. Agbalinka a pastorda ket awitem ida iti agnanayon.



\par }\PsalmChap{29}{\PP \VerseOne{1}Bigbigenyo a ni Yahweh - dakayo nga annak ti nabileg - bigbigenyo nga addaan ni Yahweh iti dayag ken pannakabalin!

\VS{2}Itedyo kenni Yahweh ti dayaw a maikari iti naganna; idaydayawyo ni Yahweh iti kawes a mayannatup iti kinasantona.

\VS{3}Mangngeg ti timek ni Yahweh iti rabaw dagiti dandanum; aggurruod ti dayag ti Dios, aggurruod ni Yahweh iti rabaw dagiti adu a danum.

\VS{4}Mannakabalin ti timek ni Yahweh; naindaklan ti timek ni Yahweh.

\VS{5}Tukkolen ti timek ni Yahweh dagiti sedro; Tukku-tukkolen ni Yahweh dagiti sedro ti Libano.

\VS{6}Paglagtoenna ti Libano a kasla urbon a baka ken ti Hermon a kasla urbon a toro.

\VS{7}Dumarup ti timek ni Yahweh a mapakuyogan iti gumilgil-ayab nga apuy.

\VS{8}Gun-gunen ti timek ni Yahweh ti let-ang; gun-gunen ni Yahweh ti let-ang ti Kades.

\VS{9}Pagsikalen ti timek ni Yahweh ti kabaian nga ugsa; labusanna dagiti kakaykaywan; ngem iti templona kuna ti tunggal maysa, “Nadayag ti Dios!”

\VS{10}Agturay ni Yahweh a kas ari iti layus; agturay ni Yahweh a kas ari iti agnanayon.

\VS{11}Mangmangted ni Yahweh iti pigsa kadagiti tattaona; benbendisionan ni Yahweh dagiti tattaona iti kapia.



\par }\PsalmChap{30}{\PP \VerseOne{1}Itan-okka O Yahweh, ta intag-aynak ken saanmo nga impalubos nga agragsak dagiti kabusorko gapu kaniak.

\VS{2}O Yahweh a Diosko, immawagak kenka iti tulong, ket inagasannak.

\VS{3}O Yahweh, inyaonmo ti kararuak manipud sheol; pinagtalinaednak a sibibiag manipud iti pannakaiyulogko iti tanem.

\VS{4}Agkantakayo kadagiti pagdaydayaw kenni Yahweh, dakayo a napudno a tattaona! Agyamankayo no malagipyo ti kinasantona.

\VS{5}Ta ti pungtotna ket apagbiit laeng; ngem ti kinaimbagna ket agingga iti tungpal biag. Umay ti panagsangit iti rabii, ngem umay ti rag-o iti bigat.

\VS{6}Iti kinatalged kinunak, “Saanakto a pulos a magun-gon.”

\VS{7}O Yahweh, babaen iti kinaimbagmo impasdeknak a kas maysa a natibker a bantay; ngem idi inlemmengmo ti rupam, nariribukanak.

\VS{8}Immawagak kenka O Yahweh, ket nasarakak ti kinaimbag manipud iti Apok!

\VS{9}Ania ngata ti pagimbagan ti ipapatayko, no maiyulogak iti tanem? Idaydayawnaka ngata ti tapuk? Iwaragawagna kadi ti kinamatalekmo?

\VS{10}Denggem O Yahweh, ket maasika kaniak! O Yahweh, agbalinka a katulongak.

\VS{11}Pinagbalinmo a panagsalsala ti panagladladingitko; inikkatmo ti nakirsang a lupotko ket binadoannak iti kinaragsak.

\VS{12}Ita ngarud, ti napadayawan a pusok ket ikantana ti panagdayaw kenka ket saanak nga agulimek; O Yahweh a Diosko, pagyamananka iti agnanayon!



\par }\PsalmChap{31}{\PP \VerseOne{1}Kenka O Yahweh, kumamangak; saanmo koma a pulos nga ipalubos a maibabainak. Ispalennak babaen iti kinalintegmo.

\VS{2}Denggennak; darasem ti mangispal kaniak; agbalinka koma a bato a pagkamangak, maysa a sarikedked a mangisalakan kaniak.

\VS{3}Ta sika ti batok ken sarikedkedko; ngarud gapu iti naganmo, idalan ken iturongnak.

\VS{4}Ikkatennak manipud iti silo nga impakatda kaniak, gapu ta sika ti kamangko.

\VS{5}Kadagiti imam italekko ti espirituk; subbotenakto, O Yahweh, Dios ti kinamatalek.

\VS{6}Kagurak dagiti agserserbi kadagiti awan serserbina a didiosen, ngem agtalekak kenni Yahweh.

\VS{7}Agragsakakto ken agrag-oak iti kinapudno ti tulagmo, ta nakitam ti pannakaparparigatko; ammom ti pakariribukan ti kararuak.

\VS{8}Saannak nga inyawat iti kabusorko. Insaadmo dagiti sakak iti nalawa ken nawaya a lugar.

\VS{9}Maasika kaniak, O Yahweh, ta mariribukanak; agkakapsut dagiti matak iti panagsangsangitko agraman ti kararuak ken bagik.

\VS{10}Ta umababan ti biagko gapu iti panagladingit ken dagiti tawenko gapu iti panagas-asugko. Mapukpukaw ti pigsak gapu iti basolko, ken marunrunot dagiti tulangko.

\VS{11}Gapu kadagiti amin a kabusorko, ilaklaksiddak dagiti tattao; karimon dagiti kaarrubak ti kasasaadko, ken mabutbuteng dagiti makaam-ammo kaniak. Dagidiay makakita kaniak kadagiti daldalan ket itartarayandak.

\VS{12}Nalipatanakon a kas maysa a natay a tao nga awan mangpanpanunot. Kaslaak la maysa a banga a nabuong.

\VS{13}Ta nangngegko ti panagar-arasaas dagiti adu, kadagiti nakabutbuteng a damdamag manipud iti amin a suli kabayatan a sangsangkamaysada a mangpanggep iti maibusor kaniak. Panggependa a pukawen ti biagko.

\VS{14}Ngem agtalekak kenka, O Yahweh; kunak, “Sika ti Diosko.”

\VS{15}Ti pagtungpalak ket adda iti imam. Ispalennak manipud kadagiti ima dagiti kabusorko ken manipud kadagiti mangkamkamat kaniak.

\VS{16}Pagraniagem ti rupam iti adipenmo; isalakannak babaen iti kinapudnom iti tulagmo.

\VS{17}Saanmo koma nga ipalubos a maibabainak, O Yahweh; ta umawagak kenka! Maibabain koma dagiti nadangkes! Mapaulimekda koma idiay sheol.

\VS{18}Mapaulimek koma dagiti agul-ulbod a bibig nga agsasao a maibusor kadagiti nalinteg iti wagas a nakarit nga addaan kinatangsit ken gura.

\VS{19}Anian a naindaklan ti kinaimbagmo nga indulinmo para kadagiti agraraem kenka, nga ipakpakitam kadagiti kumamang kenka iti sangoanan ti amin a sangkatao-an!

\VS{20}Iti salinong ti presensiam, ilemmengmo ida manipud kadagiti panggep dagiti tattao. Ilemmengmo ida iti salinong manipud iti kinaranggas dagiti dila.

\VS{21}Madaydayaw ni Yahweh, ta impakitana kaniak ti nakakaskasdaaw a kinapudno ti tulagna idi addaak idiay nalakub a siudad.

\VS{22}Numan pay dagdagusko nga imbaga, “Naikkatakon manipud kadagiti matam,” ngem nangngegmo ti pakaasik para iti tulong idi immawagak kenka.

\VS{23}O, ayatenyo ni Yahweh, dakayo amin a napudno a sumursurot. Salsalakniban ni Yahweh dagiti napudno, ngem dusaenna iti naan-anay dagiti natangsit.

\VS{24}Pumigsa ken tumuredkayo, dakayo amin nga agtaltalek kenni Yahweh a tumulong.



\par }\PsalmChap{32}{\PP \VerseOne{1}Nagasat ti tao a napakawan dagiti naglabsinganna, isuna a nakaluban ti basolna.

\VS{2}Nagasat ti tao nga awan ti ipabasol ni Yahweh kenkuana ken awan panangallilaw iti espirituna.

\VS{3}Idi nagtalinaedak a naulimek, marunrunot dagiti tulangko iti panagasugko iti agmalmalem.

\VS{4}Ta nadagsen ti imam kaniak iti aldaw ken iti rabii. Nagango ti pigsak a kas panagmaga iti panawen ti tikag. Sela.

\VS{5}Ket impudnok ti basolko kenka, ket saankon nga indulin dagiti nagbasolak. Kinunak, “Ipudnok dagiti naglabsingak kenni Yahweh,” ket pinakawanmo ti basolko. Sela

\VS{6}Gapu iti daytoy, masapul nga agkararag kenka dagiti amin a nadiosan iti tiempo ti adu a pakariribukan. Ket inton aglayus ti napigsa a danum, saandanto a madanon dagiti tattao.

\VS{7}Sika ti paglemmengak; bantayannakto manipud iti riribuk. Palawlawannakto kadagiti kankanta ti balligi. Sela.

\VS{8}Bilinen ken isurokanto iti dalan a masapul a pagnaam. Bilinenkanto a sikikitaak kenka.

\VS{9}Saanka nga agbalin a kasla iti kabalyo wenno mulo nga awan pannakaawatna; babaen laeng iti pasungo ken rienda a mangtengngel kadakuada a maiturongda iti kayatmo a papananda.

\VS{10}Adu ti pagladingitan dagiti nadangkes, ngem palawlawanto iti kinapudno ti tulag ni Yahweh ti agtalek kekuana.

\VS{11}Agragsakkayo kenni Yahweh, ken agrag-okayo, dakayo a nalinteg; agpukkawkayo iti rag-o, dakayo amin a nalinteg ti pusona.



\par }\PsalmChap{33}{\PP \VerseOne{1}Agrag-okayo kenni Yahweh, dakayo a nalinteg; umno ti pammadayaw kadagiti nalinteg.

\VS{2}Pagyamananyo ni Yahweh babaen iti arpa; agkantakayo kadagiti panagdaydayaw kenkuana babaen iti arpa a sangapulo ti kuerdasna.

\VS{3}Agkantakayo kenkuana iti baro a kanta; lalaingenyo ti agtukar ken agkantakayo nga addaan rag-o.

\VS{4}Ta nalinteg ti sao ni Yahweh, ken maiparbeng dagiti amin nga ar-aramidenna.

\VS{5}Pagay-ayatna ti kinalinteg ken hustisia. Napno ti daga iti kinapudno ti tulag ni Yahweh.

\VS{6}Babaen iti sao ni Yahweh naaramid dagiti langlangit, ken naaramid dagiti bituen babaen iti sang-aw ti ngiwatna.

\VS{7}Sangsangkamaysaenna nga urnongen dagiti danum ti baybay a kasla maysa a gabsuon; ikabkabilna dagiti taaw kadagiti pagidulinan.

\VS{8}Agbuteng koma ti entero a daga kenni Yahweh; agtakder koma nga addaan panagbuteng kenkuana dagiti amin nga agnanaed iti lubong.

\VS{9}Ta nagsao isuna, ket naaramid daytoy; imbilinna, ket timmakder daytoy iti lugarna.

\VS{10}Papaayen ni Yahweh dagiti panagkakadua dagiti nasion; artapanna dagiti panggep dagiti tattao.

\VS{11}Agtakder iti agnanayon dagiti panggep ni Yahweh, dagiti panggep ti pusona para kadagiti amin a kaputotan.

\VS{12}Nagasat ti nasion a ti Diosna ket ni Yahweh, dagiti tattao a pinilina a kas bukodna a tawid.

\VS{13}Kumitkita ni Yahweh manipud langit; makitkitana dagiti amin a tattao.

\VS{14}Manipud iti lugar a pagnanaedanna, tantannawaganna dagiti amin nga agnanaed iti daga.

\VS{15}Isuna a mangbukbukel kadagiti puspusoda amin, palpaliiwenna dagiti amin nga aramidda.

\VS{16}Awan ti ari a naisalakan ti nakaad-adu unay a suldado; saan a maisalakan ti maysa a mannakigubat babaen iti nabileg a pigsana.

\VS{17}Saan a pakanamnamaan iti balligi ti maysa kabalio; uray pay no nabileg ti pigsana, saan daytoy a makaispal.

\VS{18}Makitayo, ti mata ni Yahweh ket adda kadagiti agbuteng kenkuana, kadagiti agtaltalek iti kinapudno ti tulagna

\VS{19}a mangilapsut kadagiti biagda manipud patay ken mangpatalinaed kadakuada a sibibiag iti tiempo ti panagbisin.

\VS{20}Aguraytayo kenni Yahweh; isuna ti tulong ken kalasagtayo.

\VS{21}Agrag-o dagiti pusotayo kenkuana, ta agtalektayo iti nasantoan a naganna.

\VS{22}Ti kinapudno ti tulagmo O Yahweh, makikadua koma kadakami kas mangnamnamakami kenka.



\par }\PsalmChap{34}{\PP \VerseOne{1}Idaydayawko ni Yahweh iti amin a tiempo; ti panangidayaw kenkuana ket kankanayon nga adda iti ngiwatko.

\VS{2}Idaydayawko ni Yahweh; denggen koma dagiti maidaddadanes ket agragsakda.

\VS{3}Kadduaandak a mangidaydayaw kenni Yahweh; agmaymaysatayo a mangitag-ay iti naganna.

\VS{4}Immawagak kenni Yahweh, ket sinungbatannak, ken pinagballiginak kadagiti amin a pagbutbutngak.

\VS{5}Naragsak dagiti kumita kenkuana, ken saan a mabain dagiti rupada.

\VS{6}Immasug daytoy naidadanes a tao, ket nangngeg ni Yahweh isuna ken insalakanna isuna kadagiti amin a pakariribukanna.

\VS{7}Agkamkampo ti anghel ni Yahweh iti aglawlaw dagiti agbuteng kenkuana, ket is-ispalenna ida.

\VS{8}Ramanan ken kitaenyo a ni Yahweh ket naimbag; nagasat ti tao a kumamang kenkuana.

\VS{9}Agbutengkayo kenni Yahweh, dakayo a nasantoan a tattaona; awan pagkurangan para kadagiti agbuteng kenkuana.

\VS{10}No dadduma ket agkurang ti taraon dagiti urbon a leon ket agsagabada iti panagbisin; ngem dagiti mangbirok kenni Yahweh ket saan nga agkurang iti aniaman a banag a nasayaat.

\VS{11}Umaykayo, annak, dumngegkayo kaniak; isurok kadakayo ti panagbuteng kenni Yahweh.

\VS{12}Siasino ti agtarigagay iti biag ken agtarigagay nga agbiag iti adu nga aldaw ken maaddaan iti nasayaat a biag?

\VS{13}Adaywam ngarud ti agsao iti dakes, ken lappedam dagita bibigmo nga agsao kadagiti inuulbod.

\VS{14}Adaywam ti kinadakes ket agaramidka iti kinaimbag; birukem ti kappia ket surotem daytoy.

\VS{15}Dagiti mata ni Yahweh ket adda kadagiti nalinteg, ken nakaturong dagiti lapayagna kadagiti asugda.

\VS{16}Busoren ti Dios dagiti managdakdakes, tapno mapunas dagiti pakalaglagipanda manipud iti daga.

\VS{17}Umasug dagiti nalinteg, ket denggen ken ispalen ni Yahweh ida manipud kadagiti amin a pakariribukanda.

\VS{18}Asideg ni Yahweh kadagiti napasaktan ti pusona, ken isalakanna dagiti narumek ti espirituna.

\VS{19}Adu dagiti pakariribukan ti nalinteg, ngem pagballigien ni Yahweh isuna kadagitoy.

\VS{20}Salsalaknibanna amin a tulangna; awan ti uray maysa a matukkol kadagitoy.

\VS{21}Papatayen dagiti dakes dagiti nadangkes; madusanto dagiti manggurgura kadagiti nalinteg.

\VS{22}Subboten ni Yahweh dagiti kararua dagiti adipenna; awanto ti madusa kadagiti agkamang kenkuana.



\par }\PsalmChap{35}{\PP \VerseOne{1}O Yahweh, agtignayka a maibusor kadagiti agtigtignay a maibusor kaniak; gubatem dagiti manggubat kaniak.

\VS{2}Alaem ti bassit ken dakkel a kalasagmo; tumakderka ket tulongannak.

\VS{3}Usarem ti gayang ken panggubat a wasaymo a maibusor kadagiti mangkamkamat kaniak; ibagam iti kararuak, “Siak ti salakanmo.”

\VS{4}Maibabain ken madadael koma dagiti mangbirok iti biagko. Mapasanud ken matikaw koma dagiti agpanggep a mangdangran kaniak.

\VS{5}Agbalinda koma a kas taep a maiyangin, bayat iti panangpapanaw ti anghel ni Yahweh kadakuada.

\VS{6}Sumipnget ken gumalis koma ti dalanda, bayat iti panangkamat ti anghel ni Yahweh kadakuada.

\VS{7}Awan gapgapuna nga inwayatda ti iketda kaniak; awan gapgapuna a nagkalida iti abut para iti biagko.

\VS{8}Un-unaan koma ida ti pannakadadael a saanda a mapakpakadaan. Tiliwen koma ida ti iket nga inwayatda. Matnagda koma iti daytoy, iti pakadadaelanda.

\VS{9}Ngem agrag-oak kenni Yahweh ken iti panangisalakanna.

\VS{10}Iti amin a pigsak, ibagak, “O Yahweh, siasino ti kas kenka, a mangis-ispal kadagiti maidaddadanes manipud kadagiti napigsa unay para kadakuada ken kadagiti nakurapay ken agkasapulan manipud kadagiti mangpadas nga agtakaw kadakuada?”

\VS{11}Tumakder dagiti saan a nalinteg a saksi; pabasolendak a siuulbod.

\VS{12}Sinubadandak iti dakes para iti naimbag. Agladladingitak unay.

\VS{13}Ngem, idi masakitda, nagkawesak iti nakersang a lupot; nagayunarak para kadakuada a nakadumog ti ulok a dimmanon iti barukongko.

\VS{14}Nagladladingitak a kasla gapu iti kabsatko; nakadumogak nga agdungdung-aw a kasla gapu iti inak.

\VS{15}Ngem idi naitibkolak, nagrag-oda ken naguummongda; naguummongda a maibusor kaniak, ket naklaatak kadakuada. Saandak a sinardengan a kinabkabil.

\VS{16}Linalaisdak nga awanan panagraem; pinagngaretngetda dagiti ngipenda kaniak.

\VS{17}O Apo, kasano pay kabayag a buybuyaem? Ispalem ti kararuak manipud kadagiti makadadael a panangdarupda, ti biagko manipud kadagiti leon.

\VS{18}Ket iti dakkel a taripnong, agyamanakto kenka; iti nagbabaetan dagiti adu a tattao, agdayawakto kenka.

\VS{19}Saanmo nga ipalubos nga agrag-o kaniak dagiti manangallilaw a kabusorko; saanmo nga ipalubos nga ipatungpalda dagiti nadangkes a panggepda.

\VS{20}Ta saanda nga agsao iti kappia, ngem agpanunotda kadagiti makaallilaw a sasao a maibusor kadagiti adda iti dagami nga agbibiag iti kappia.

\VS{21}Ungapenda dagiti ngiwatda a maibusor kaniak; kinunada, “Ha, ha, nakita dagiti matami.”

\VS{22}Nakitam daytoy, O Yahweh, saanka koma nga agulimek; O Apo, saanka koma nga umadayo kaniak.

\VS{23}Agriingka ket ikaluyanak; O Diosko ken Apok, ikanawam ti ikalkalintegak.

\VS{24}O Yahweh a Diosko, gapu iti kinalintegmo, Ikanawanak; saanmo nga ipalubos nga agrag-oda iti pannakaparmekko.

\VS{25}Saanmo nga ipalubos nga ibagada iti pusoda, “Aha, adda kadakami ti kayatmi.” Saanmo nga ipalubos nga ibagada, “Inalun-onmin isuna.”

\VS{26}Ibabain ken tikawem dagiti mayat a mangdangran kaniak. Makaluban koma iti pannakaibabain ken pannakadadael iti dayaw dagiti manguy-uyaw kaniak.

\VS{27}Agpukkaw koma iti rag-o ken agragsak dagiti umanamong iti ikalkalintegak; agtultuloy koma a kunada, “Madaydayaw koma ni Yahweh, isuna a maragsakan iti pagsayaatan ti adipenna.”

\VS{28}Ket ibagak ti hustisiam ken agmalmalem nga idaydayawka.



\par }\PsalmChap{36}{\PP \VerseOne{1}Agsasao ti basol a kasla mammadles iti puso ti nadangkes a tao; awan ti panagbuteng iti Dios kadagiti matana.

\VS{2}Ta liwliwaenna ti bagina, panpanunotenna a saan a masukalan ken magura ti basolna.

\VS{3}Managbasol ken manangallilaw dagiti sasaona; saanna a kayat a sumirib ken agaramid iti naimbag.

\VS{4}Kabayatan nga agid-idda isuna iti pagiddaan, agpangpanggep isuna kadagiti wagas tapno agbasol; magmagna isuna iti dakes a dalan; saanna a laklaksiden ti dakes.

\VS{5}Dumanon kadagiti langit, O Yahweh, ti kinapudnom iti tulagmo; dumanon kadagiti ulep ti kinapudnom.

\VS{6}Ti hustisiam ket kasla kadagiti kangangatoan a bantay; ti hustisiam ket kasla kadagiti kauunegan a baybay. O Yahweh, ay-aywanam dagiti tattao ken dagiti ayup.

\VS{7}O Dios, anian a nagpateg ti kinapudnom iti tulagmo! Agkamang dagiti tattao iti salinong dagiti payakmo.

\VS{8}Sibubuslon a mapnekdanto kadagiti kinabaknang ti taraon iti balaymo; palubosam ida nga uminom manipud iti karayan dagiti napateg a bendisionmo.

\VS{9}Agsipud ta adda kenka ti ubbog ti biag; iti silawmo, makitami ti lawag.

\VS{10}Pagpautem a naan-anay ti kinapudnom iti tulagmo kadagiti makaam-ammo kenka, ti panangikanawam kadagiti nalinteg ti panagpuspusoda.

\VS{11}Saanmo nga ipalubos nga umasideg kaniak ti saka ti natangsit a tao. Saanmo nga ipalubos a papanawennak ti ima ti nadangkes.

\VS{12}Sadiay, natuang dagiti managdakdakes; napasagda ket saanda a kabaelan ti bumangon.



\par }\PsalmChap{37}{\PP \VerseOne{1}Saanka a masikoran gapu kadagiti managdakdakes; saanmo nga apalan dagiti saan a nalinteg nga agtigtignay.

\VS{2}Ta magangudanto iti mabiit a kas iti ruot ken malaylay a kas kadagiti nalangto a mulmula.

\VS{3}Agtalekka kenni Yahweh ket aramidem ti umno; agnaedka iti daga ket pagbiagam ti kinapudno.

\VS{4}Ket agragsakka kenni Yahweh, ket itednanto dagiti tarigagay ti pusom.

\VS{5}Itedmo kenni Yahweh dagiti wagasmo; agtalekka kenkuana, ket agtignayto isuna iti biangmo.

\VS{6}Iparangnanto ti pannakaukommo a kasla iti aldaw ken ti kinaawan basolmo a kasla iti tengnga ti aldaw.

\VS{7}Agtalnaka iti sangoanan ni Yahweh ket urayem isuna a siaanus. Saanka nga agdanag no mapagballigi ti maysa a tao dagiti dakes a wagasna, no agaramid ti dakes a tao kadagiti dakes a panggep.

\VS{8}Saanka a makaunget ken maupay. Saanka nga agdanag; mangaramid laeng daytoy iti riribuk.

\VS{9}Maisinanto dagiti managdakdakes, ngem tawidento dagiti aguray kenni Yahweh ti daga.

\VS{10}Iti apagbiit, mapukawto ti dakes a tao; kitaemto ti ayanna, ngem awanto isuna.

\VS{11}Ngem tawidento dagiti naemma ti daga ken agragsakda iti naindaklan a panagrang-ay.

\VS{12}Agpanggep ti nadangkes a tao a maibusor iti nalinteg a tao ken pagngaretngetenna ti ngipenna a maibusor kenkuana.

\VS{13}Katawaan ti Apo isuna, ta makitana nga umasidegen ti aldawna.

\VS{14}Inasut dagiti nadangkes dagiti kampilanda ken imbiatda dagiti bai ti panada tapno dadaelen dagiti maidaddadanes ken agkasapulan, tapno papatayen dagiti nalinteg.

\VS{15}Duyokento dagiti kampilanda ti bukodda a puso, ken matukkolto dagiti baida.

\VS{16}Nasaysayaat ti bassit nga adda kadagiti nalinteg ngem iti kinawadwad dagiti adu a nadangkes a tattao.

\VS{17}Ta matukkolto dagiti ima dagiti nadangkes a tattao, ngem saranayen ni Yahweh dagiti nalinteg a tattao.

\VS{18}Banbantayan ni Yahweh iti inaldaw-aldaw dagiti awan pakapilawanna, ken agnanayonto ti tawidda.

\VS{19}Saandanto a mabain inton dakes dagiti tiempo. Maaddaandanto iti umanay a makan, inton umay ti panagbisin.

\VS{20}Ngem mapukawto dagiti nadangkes a tattao. Dagiti kabusor ni Yahweh ket kasla iti dayag dagiti pagaraban; mauramdanto ken agpukawda iti asuk.

\VS{21}Bumulod ti nadangkes a tao ngem saanna a bayadan, ngem naparabur a mangmangted ti nalinteg a tao.

\VS{22}Tawidento dagiti binendisionan ti Dios ti daga; maisinanto dagiti inlunodna.

\VS{23}Babaen kenni Yahweh a napatalged dagiti addang ti tao, ti tao a ti wagasna ket mapadayawan iti imatang ti Dios.

\VS{24}Uray no maitibkol isuna, saanto isuna a matuang, ta ig-igaman ni Yahweh ti imana.

\VS{25}Ubingak idi ket ita lakayakon; saanko a pulos a nakita ti nalinteg a tao a nabaybay-an wenno dagiti annakna nga agpalpalama iti tinapay.

\VS{26}Iti agmalmalem managparabur ken managpabulod isuna, ken agbalin a bendision dagiti annakna.

\VS{27}Adaywam ti dakes ket aramidem ti husto; ket natalgedkanto iti agnanayon.

\VS{28}Ta ayaten ni Yahweh ti hustisia ken saanna a baybay-an dagiti napudno a sumursurot kenkuana. Maaywananda iti agnanayon, ngem maisinanto dagiti kaputotan dagiti nadangkes.

\VS{29}Tawidento dagiti nalinteg ti daga ket agnaedda sadiay iti agnanayon.

\VS{30}Agsasao ti ngiwat ti nalinteg a tao iti kinasirib ken pabpabilgenna ti hustisia.

\VS{31}Adda iti pusona ti linteg ti Diosna; saan a maikaglis dagiti sakana.

\VS{32}Buybuyaen ti nadangkes a tao ti nalinteg a tao ken pangpanggepenna a papatayen isuna.

\VS{33}Saan a baybay-an ni Yahweh isuna iti ima ti dakes a tao wenno dusaen isuna inton maukom.

\VS{34}Agpannurayka kenni Yahweh ken agtalinaedka iti dalanna, ket itag-aynakanto a mangtagikua iti daga. Makitamto inton maisina dagiti nadangkes.

\VS{35}Nakitak ti nadangkes ken nakabutbuteng a tao a naiwaras a kasla kadagiti nalangto a kayo iti nadam-eg a dagana.

\VS{36}Ngem idi limmabasak manen, awan isuna sadiay. Binirukko isuna, ngem saan isuna a mabirukan.

\VS{37}Paliiwem ti napudno a tao, ken matmatam ti nalinteg; adda ti nasayaat a masakbayan para iti tao ti kappia.

\VS{38}Naan-anay a madadaelto dagiti managbasol; maisina ti masakbayan ti nadangkes a tao.

\VS{39}Aggapu kenni Yahweh ti pannakaisalakan dagiti nalinteg; salsalaknibanna ida kadagiti tiempo ti riribuk.

\VS{40}Tulongan ken ispalen ida ni Yahweh. Ispalenna ida manipud kadagiti dakes a tattao ken isalakanna ida gapu ta nagkamangda kenkuana.



\par }\PsalmChap{38}{\PP \VerseOne{1}O Yahweh, saannak a tubngaren iti ungetmo; saannak a dusaen iti pungtotmo.

\VS{2}Ta sinugatnak dagiti panam; ken italtalmegnak dagiti imam.

\VS{3}Masakit ti entero a bagik gapu iti ungetmo, saan a nasalun-at dagiti tulangko gapu iti basolko.

\VS{4}Ta linapunosnak dagiti kinadakesko; nadagsenda unay nga awitko.

\VS{5}Agnunog ken bumangsit dagiti sugatko gapu kadagiti minamaag a basbasolko.

\VS{6}Nagdumog ken naibabainak iti inaldaw; agdungdung-awak nga agmalmalem.

\VS{7}Ta inabaknak ti bain, ket agsaksakit ti entero a bagik.

\VS{8}Agpipikel ken agkakapsutak; agasugak gapu iti ut-ot ti pusok.

\VS{9}O Apo, maawatam dagiti tarigagay ti kaunggan ti pusok, ket saan a mailemmeng kenka dagiti as-asugko.

\VS{10}Agkebbakebba ti pusok, agkakapsutak, ken aglidem ti panagkitak.

\VS{11}Inadaywannak dagiti gagayyem ken kakaduak gapu iti kasasaadko; saandak nga asitgan dagiti kaarrubak.

\VS{12}Agipakat kadagiti silo para kaniak dagiti agpanggep iti biagko. Agmalmalem nga agsasao kadagiti makadadael ken makaallilaw a sasao dagiti agtarigagay a mangdangran kaniak.

\VS{13}Ngem siak, kaslaak maysa a tuleng a tao nga awan pulos mangngegna; kaslaak maysa nga umel a tao nga awan pulos maibagana.

\VS{14}Kaslaak maysa a tao a saan a makangngeg ken awan maisungbatna.

\VS{15}Awan duadua, nga urayenka, O Yahweh; sumungbatka, Apo a Diosko.

\VS{16}Ibagak daytoy tapno saandak a pagkakatawaan dagiti kabusorko. No maikaglis ti sakak, agaramidda kadagiti nakaam-amak a banbanag kaniak.

\VS{17}Ta dandaniakon maitublak, ket kanayon nga agsagsagabaak.

\VS{18}Ipudnok ti basolko; maseknanak iti nagbasolak.

\VS{19}Ngem adu dagiti kabusorko, adu dagiti gumurgura kaniak nga awan gapgapuna.

\VS{20}Sinubadanda iti kinadakes ti kinaimbagko; pabpabasolendak uray no ikalikagumko ti nasayaat.

\VS{21}Saannak a panawan, O Yahweh; a Diosko, saanka nga umadayo kaniak.

\VS{22}Darasem ti umay a tumulong kaniak, O Apo, a salakanko.



\par }\PsalmChap{39}{\PP \VerseOne{1}Inkeddengko, “Annadak ti ibagak tapno saanak nga agbasol babaen iti dilak. Busalak ti ngiwatko kabayatan nga addaak iti imatang ti dakes a tao.”

\VS{2}Nagtalinaedak a naulimek; linapdak dagiti sasaok uray pay iti panangibagak kadagiti aniaman a nasayaat a banbanag, ket kimmarkaro ti sakitko.

\VS{3}Bimmara ti pusok; idi napanunotko dagitoy a banbanag, simged daytoy a kasla apuy. Ket kamaudiananna, nagsaoak.

\VS{4}O Yahweh, ipakaammom kaniak no kaano ti pagpatinggaan ti biagko ken pagleppasan dagiti aldawko. Ipakitam kaniak no kasano kaababa ti panagtalinaedko.

\VS{5}Kitaem, inaramidmo a kasla laeng kaakaba dagiti imak dagiti aldawko, ket kasla awan aniaman iti sangoanam ti kapaut ti panagbiagko. Pudno, tunggal tao ket maymaysa laeng nga anges. Selah

\VS{6}Pudno a tunggal tao magmagna a kasla anniniwan. Awan duadua a tunggal maysa agdardaras nga agurnong iti kinabaknang uray no dida ammo no siasino ti mangawat kadakuada.

\VS{7}Ita, O Apo, ta ania ti ur-urayek? Sika ti kakaisuna a namnamak.

\VS{8}Pagballigiennak kadagiti amin a basbasolko: saannak nga aramiden a paga-angawan dagiti maag.

\VS{9}Naulimekak ken saanmo a lukatan ti ngiwatko gapu iti inaramidmo.

\VS{10}Isardengmo ti mangsugsugat kaniak; nalapunosak iti danog dagiti imam.

\VS{11}No disiplinaam dagiti tattao para iti basol, in-inut nga ibusem dagiti pigsada a kasla iti bu-ot. Pudno nga amin dagiti tattao ket alingasaw laeng. Selah

\VS{12}Ipangagmo ti kararagko, O Yahweh, ken denggennak; denggem ti sangsangitko! Saanka nga agbalin a tuleng kaniak, ta kaslaak gan-gannaet kenka, a kasla maysa a tao a naglibas a kas kadagiti amin a kapuonak.

\VS{13}Ibaw-ingmo ti natadem a panagkitam kaniak tapno makaisemak manen sakbay a matayak.



\par }\PsalmChap{40}{\PP \VerseOne{1}Siaanusak a naguray kenni Yahweh, dimngeg isuna kaniak ken dinengngegna ti sangitko.

\VS{2}Inyaonnak pay manipud iti napeggad nga abut, manipud iti kapitakan, ket insaadna dagiti sakak iti bato ken pinatalgedna ti ipapanko.

\VS{3}Pinagkantana iti baro a kanta ti ngiwatko, madaydayaw ti Diostayo. Adunto ti makakita iti daytoy ket agrukbab ken agtulnogda kenni Yahweh.

\VS{4}Nagasat ti tao nga agtalek kenni Yahweh ken saanna nga idayaw dagiti napasindayag wenno dagidiay mangtallikod kenkuana nga agulbod.

\VS{5}O Yahweh a Dios, adu dagiti nakaskasdaaw nga inaramidmo, ken saan a mabilang dagiti panunotmo a maipapan kadakami; no inpablaakko ken insaok dagitoy, ad-aduda ngem iti mabalin a bilangen.

\VS{6}Saanka nga maragsakan iti sakripisio wenno iti daton, ngem linukatam dagiti lapayagko; saanka a nagsapul kadagiti daton a maipuor amin wenno dagiti daton gapu iti basol.

\VS{7}Ket kinunak, “Kitaem, immayak; naisurat ti maipapan kaniak iti nalukot a kasuratan.

\VS{8}Diosko, pagragsakak nga aramiden ti pagayatam; adda ditoy pusok dagiti lintegmo.”

\VS{9}Inwaragawagko dagiti naimbag a damag ti kinalintegmo iti dakkel a taripnong; O Yahweh, ammom a saanko a linapdan ti bibigko iti panangibaga iti daytoy.

\VS{10}Saanko nga inlemmeng ti kinalintegmo iti pusok; impablaakko ti kinapudnom ken ti panangisalakanmo; saanko nga inlemmeng ti kinapudno ti tulagmo wenno ti kinamatalekmo iti dakkel a taripnong.

\VS{11}Saanmo nga itallikod dagiti naasi a tignaymo kaniak, O Yahweh; palubosam a kankanayon nga aywanannak ti tulag ti kinapudnom ken ti kinamatalekmo.

\VS{12}Linikmutnak dagiti saan a mabilang a riribuk; tiniliwnak dagiti kinadakesko tapno saankon a kabaelan a makita ti aniaman a banag; ad-aduda ngem kadagiti buok iti ulok, ken pinaaynak ti pusok.

\VS{13}Maay-ayoka, O Yahweh, a mangispal kaniak; darasem a mangtulong kaniak, O Yahweh.

\VS{14}Maibabain koma ken maupay a naan-anay dagiti agpangpanggep a mangala iti biagko. Mapasanudda koma ken maibabainda, dagiti agragsak a mangpaspasakit kaniak.

\VS{15}Makigtotda koma gapu iti bainda, dagiti mangibaga kaniak “Aha, aha!”

\VS{16}Ngem agrag-o koma dagidiay mangbirok kenka, ken agragsakda kenka; amin nga agay-ayat iti panangisalakanmo, agtultuloy koma nga ibagada, “Maidaydayaw koma ni Yahweh.”

\VS{17}Nakurapay ken agkasapulanak; ngem ti Apo panpanunotennak. Sika ti tulongko ket immayka a mangispal kaniak; O Diosko, saanka nga agtaktak.



\par }\PsalmChap{41}{\PP \VerseOne{1}Nagasat isuna a maseknan kadagiti nakapuy; iti aldaw ti riribuk, ispalen ni Yahweh isuna.

\VS{2}Aywanan ni Yahweh isuna ken pagtalinaedenna a sibibiag, ken mabendisionanto isuna iti daga; Saanto nga iyawat ni Yahweh isuna iti pagayatan dagiti kabusorna.

\VS{3}Saranayento ni Yahweh isuna iti pagiddaan ti panagsagaba; pagbalinemto ti pagiddaan ti panagsaksakitna a pagiddaan ti pannakaagasna.

\VS{4}Kinunak, “O Yahweh, maasika kaniak! Agasannak, ta nagbasolak kenka.”

\VS{5}Agsao iti dakes a maibusor kaniak dagiti kabusorko, kunkunada, 'Kaanonto a matay isuna ken mapukaw ti naganna?'

\VS{6}No umaydak kitaen dagiti kabusorko, agibaga isuna kadagiti awan serserbina a banbanag; ur-urnongen ti pusona ti pannakadidigrak; inton umadayo isuna kaniak, ibagbagana kadagiti sabali ti maipapan iti daytoy.

\VS{7}Pagi-innarasaasdak dagiti manggurgura kaniak; maibusor kaniak mangnamnamada iti maibusor kaniak a pakadangrak.

\VS{8}Kunada “Dakes a sakit ti kimpet kenkuana; ita ta agid-iddan isuna, saanton a makabangon pay.”

\VS{9}Kinapudnona, uray ti kadekketan a gayyemko, a nagtaltalkak, a nangan iti tinapayko, in-ngatona ti mukodna maibusor kaniak.

\VS{10}Ngem sika, O Yahweh, maasika kaniak, ken itag-aynak tapno makabalesak kadakuada.

\VS{11}Babaen iti daytoy maammoak a maragsakanka kaniak, ta saan nga agballigi kaniak ti kabusorko.

\VS{12}Kaniak, saranayennak iti kinapudnok ken salimetmetannak iti sangoanam iti agnanayon.

\VS{13}Maidayaw koma ni Yahweh, ti Dios ti Israel, iti agnanayon nga awan inggana. Amen ken Amen. Maikadua a libro



\par }\PsalmChap{42}{\PP \VerseOne{1}Kas iti panagal-al ti ugsa iti pannakawawna iti danum ti waig, kasta ti pannakawawko kenka, O Dios.

\VS{2}Mawawak para iti Dios, para iti sibibiag a Dios; kaanonto nga umayak ket sumangoak iti sangoanan ti Dios?

\VS{3}Dagiti luak ti nagbalin a taraonko iti aldaw ken rabii, kabayatan a kankanayon nga ibagbaga dagiti kabusorko kaniak, “Sadino ti ayan ti Diosmo?”

\VS{4}Malagipko dagitoy a banbanag kas ibuyatko ti kararuak: no kasano a nakipanak kadagiti adu a tattao ken indauloak ida iti balay ti Dios nga addaan timek ti rag-o ken dayaw, dagiti adu a mangramrambak iti fiesta.

\VS{5}Apay a nakadumogka, O kararuak, ken apay a madanaganka iti kaunggak? Mangnamnamaka iti Dios, ta agdayawak pay kenkuana para iti tulong ti presensiana.

\VS{6}O Diosko, nakadumog ti kararuak iti kaunggak, ngarud malagipka manipud iti daga idiay Jordan, manipud kadagiti tallo a tapaw ti Bantay Hermon, ken manipud iti turod ti Mizar.

\VS{7}Ti kaadalman ayabanna ti sabali a kaadalman iti karasakas ti panagdissoor dagiti danummo; naglasat dagiti dalluyon ken palongmo kaniak.

\VS{8}Nupay kasta, bilinento ni Yahweh ti kinapudnona ti tulagna iti aldaw; addanto kaniak ti kantana iti rabii, maysa a kararag iti Dios ti biagko.

\VS{9}Ibagakto iti Dios, a batok, Apay a nalipatannak? Apay nga agtultuloy nga agladladingitak gapu iti panangidadanes dagiti kabusor?”

\VS{10}A kas kampilan kadagiti tulangko, a tubtubngarendak dagiti kabusorko, kabayatan a kanayon nga ibagbagada kaniak, “Sadino ti ayan ti Diosmo?”

\VS{11}Apay a nakadumogka, kararuak? Apay a maringgoranka iti kaunggak? Mangnamnamaka iti Dios, ta agdayawak pay kenkuana, nga isu ti tulong iti rupak ken Diosko.



\par }\PsalmChap{43}{\PP \VerseOne{1}Ukomennak, O Dios, ken ipakaasim ti kalintegak kadagiti saan a nadiosan a nasion;

\VS{2}Ta sika ti Dios ti pigsak; apay nga imbellengnak? Apay nga agdung-awak iti panangparigat dagiti kabusor?

\VS{3}O, ibaonmo ti silawmo ken ti kinapudnom; idalandak koma; ipandak koma iti nasantoan a turodmo ken iti tabernakulom.

\VS{4}Ket mapanakto iti altar ti Dios, iti Dios nga aglaplapusanan a rag-ok; ken iti arpa idaydayawkanto, O Dios, a Diosko.

\VS{5}Apay a nakadumogka, kararuak? Apay a maringgoranka iti kaunggak? Mangnamnamaka iti Dios; ta agdayawak pay kenkuana, nga isu ti tulong ken Diosko.



\par }\PsalmChap{44}{\PP \VerseOne{1}Nangngegmi babaen kadagiti lapayagmi, O Dios, imbaga dagiti ammami kadakami dagiti trabaho nga inaramidmo kadagidi aldawda, idi un-unana nga aldaw.

\VS{2}Pinapanawmo dagiti nasion babaen kadagiti imam ngem inmulam dagiti tattaomi, pinarigatmo dagiti tattao, ngem inwarasmo dagiti tattaomi iti daga.

\VS{3}Ta saanda a naala ti daga a kas sanikuada babaen iti bukodda a kampilan, wenno insalakan man ida ti bukodda a takkiag; ngem ti makannawan nga imam, ti takkiagmo, ken ti raniag ti rupam, gapu ta immanamongka kadakuada.

\VS{4}O Dios, Sika ti Arik; iyegmo ti balligi kenni Jacob.

\VS{5}Babaen kenka ipababami dagiti kabusormi; babaen iti naganmo, ibaddekminto ida, dagiti tumakder a bumusor kadakami.

\VS{6}Ta saanakto nga agtalek iti panak, wenno isalakannak man ti kampilanko.

\VS{7}Ngem insalakannakami manipud kadagiti kabusormi, ken imbabainmo dagiti manggurgura kadakami.

\VS{8}Iti Dios nagpannakkelkami nga agmalmalem, ken agyamankami iti naganmo iti agnanayon. Selah

\VS{9}Ngem ita, imbelleng ken imbabainnakami, ken saankan a kumuykuyog kadagiti mannakigubatmi.

\VS{10}Inaramidmo nga agsanudkami manipud iti kabusor; ken samsamandakami dagiti manggurgura kadakami.

\VS{11}Pinagbalinnakami a kasla karnero a naisagana a taraon, ket inwarasnakami kadagiti nasion.

\VS{12}Ilakom dagiti tattaom para iti awan; saanmo a nanayonan ti kinabaknangmo babaen ti panangaramid iti dayta.

\VS{13}Pinagbalinnakami a tubngar kadagiti kaarrubami, angawen ken laisendakami dagiti adda iti aglawlawmi.

\VS{14}Inaramidnakami a pagkakatawaan dagiti nasion, a pagwingiwingan ti ulo dagiti tattao.

\VS{15}Agmalmalem nga adda iti sangoanak ti pannakaibabainko, inabbongannak ti bain iti rupak

\VS{16}gapu iti timekna a mangtubtubngar ken manglalais, gapu iti gumurgura ken ti kabusor.

\VS{17}Immay amin daytoy kadakami; nupay kasta, saandaka a nalipatan wenno sinalungasing ti tulagmo.

\VS{18}Saan a timmallikod ti pusomi; saan nga immadayo iti dalanmo dagiti addangmi.

\VS{19}Ngem nakaro ti panangburakmo kadakami iti ayan dagiti narungsot nga ayup ken inabbongannakami iti anniniwan ti patay.

\VS{20}No nalipatanmi ti nagan ti Diosmi wenno ingatomi dagiti imami iti sabali a dios,

\VS{21}saanto kadi a sukimaten ti Dios daytoy? Ta ammona dagiti palimed ti puso.

\VS{22}Kinapudnona, agmalmalem a mapappapataykami gapu iti naganmo; Naibilangkami a kasla karnero a maparti.

\VS{23}Agriingka, apay a matmaturogka, O Apo? Bumangonka, saannakami nga ilaksid iti agnanayon.

\VS{24}Apay nga ilingedmo ti rupam ket lipatem ti pannakaparparigat ken pannakaidadanesmi?

\VS{25}Ta narunawkami iti katapukan; naiyasideg ti bagimi iti daga.

\VS{26}Bumangonka ta tulongannakami ket subbotennakami maigapu iti kinapudnom iti tulagmo.



\par }\PsalmChap{45}{\PP \VerseOne{1}Toy pusok ket agluplupias iti naimbag a banag; ibasak iti napigsa dagiti sasao nga insuratko maipapan iti ari; toy dilak ti pangsurat iti naalibtak a mannurat.

\VS{2}Natartarakika ngem dagiti annak ti tattao; naibukbok ti parabur iti bibigmo; isu nga ammomi a binendisionannaka ti Dios iti agnanayon.

\VS{3}Isuotmo ti kampilam iti luppom, maysa a nabileg, iti dayag ken kinatan-okmo.

\VS{4}Iti kinatan-okmo agsakayka a sibaballigi gapu iti kinamatalek, kinaemma, ken kinalinteg; isuronaka ti makannawan nga imam kadagiti nakabutbuteng a banbanag.

\VS{5}Natadem dagiti panam, agpakleb dagiti tattao kenka; salputen dagiti panam ti puso dagiti kabusor ti ari.

\VS{6}Ti tronom, O Dios, ket agnanayon ken awan patinggana; ti setro iti hustisia ti setro iti pagariam.

\VS{7}Inayatmo ti kinalinteg ken ginuram ti kinadakes; ngarud, ti Dios a Diosmo, ket pinulotannaka iti lana ti kinaragsak a nalablabes ngem kadagiti kakaduam.

\VS{8}Amin a pagan-anaymo ket agayamuom iti mirra, aloe, ken kasia; iti uneg ti marfil a palasio liwliwaennaka dagiti de-kuerdas a pagtokaran.

\VS{9}Dagiti babbai nga annak dagiti ari ket kadua dagiti agkakadayaw a nobiam; agtaktakder iti makannawan nga imam ti reyna a nakawesan iti adda balitokna manipud iti Ofir.

\VS{10}Dumngegka, anak a babai, ipangagmo ken yallingagmo ti lapayagmo; lipatem dagiti tattaom ken ti balay ti amam.

\VS{11}Iti kasta a wagas, tarigagayanto ti ari ti kinapintasmo; amom isuna; raemem isuna.

\VS{12}Addanto sadiay ti anak a babai ti Tiro nga adda sagutna; dagiti nababaknang kadagiti tattao ket dumawatdanto iti pabor kenka.

\VS{13}Ti anak ti ari a babai nga adda iti palasio ket nakapinpintas unay; ti pagan-anayna ket naaramid nga adda balitokna.

\VS{14}Maitulodto isuna a nakakawes iti naburdaan a bado iti ayan ti ari; dagiti birhen, ti kakaduana a sumarsaruno kenkuana, ket maiyegto kenka.

\VS{15}Sumrekdanto iti palasio ti ari; maituloddanto iti kinaragsak ken kinarag-o.

\VS{16}Iti lugar dagiti ammayo sumukatto dagiti annakmo, a pagbalinemto ida a prinsipe iti entero a daga.

\VS{17}Pagbalinekto ti naganmo a nalatak iti amin a kaputotan; iti kasta, pagyamanandakanto dagiti amin tattao iti agnanayon ken awan patinggana.



\par }\PsalmChap{46}{\PP \VerseOne{1}Ti Dios iti kamang ken pigsatayo, sisasagana a tumulong iti nariribuk a tiempo.

\VS{2}Saantayo ngarud nga agbuteng, uray no agbaliw ti daga, uray no aggun-gon dagiti bantay ken margaay iti kaunggan a paset ti baybay,

\VS{3}uray no agdaranudor ken nadawel ti danumna, ken uray agpigerger dagiti bantay gapu iti dadakkel a dalluyonna. Selah

\VS{4}Adda maysa a karayan, ti agay-ayus a mangparparagsak iti siudad ti Dios, ti nasantoan a disso dagiti tabernakulo ti Kangangatoan.

\VS{5}Adda iti tengngana ti Dios; saanto a magaraw isuna; tulunganto isuna ti Dios, ket aramidenna daytoy iti parbangon.

\VS{6}Nagpungtot dagiti nasion ken dagiti pagarian ket nagun-gon; pinigsaanna ti timekna ket narunaw ti daga.

\VS{7}Kaduatayo ni Yahweh a mannakabalin amin; ti Dios ni Jacob ti kamangtayo. Selah

\VS{8}Umaykayo, kitaenyo dagiti aramid ni Yahweh, ti panangdadaelna iti daga.

\VS{9}Pagsardengenna dagiti gubat iti entero a daga; tuktukkolenna ti bai ti pana ken dagiti gayang; pupuoranna dagiti kalasag.

\VS{10}Agulemekkayo ket bigbigenyo a siak ti Dios; maitan-okakto kadagiti nasion; maitan-okakto iti rabaw ti daga.

\VS{11}Kaduatayo ni Yahweh a mannakabalin amin; ti Dios ni Jacob ti kamangtayo. Selah



\par }\PsalmChap{47}{\PP \VerseOne{1}Dakayo amin a tattao, ipalakpakyo dagiti imayo; ipukkawyo iti Dios ti timek ti balligi.

\VS{2}Ta ni Yahweh a Kangangatoan ket nakaam-mak; naindaklan isuna nga Ari iti entero a daga.

\VS{3}Parukmaenna dagiti tattao iti babaentayo ken dagiti nasion iti sirok ti sakatayo.

\VS{4}Pinilina ti tawidentayo, ti dayaw ni Jacob nga inayatna. Selah

\VS{5}Nagpangato ti Dios a nabuyogan iti pukkaw, nagpangato ni Yahweh a napakuyogan iti uni ti trumpeta.

\VS{6}Agkantatayo kadagiti pammadayaw para iti Dios, kantaentayo dagiti pammadayaw, kantaentayo dagiti pammadayaw para iti Aritayo. Kantaentayo dagiti pammadayaw.

\VS{7}Ta ti Dios ti Ari iti entero a daga; kantaentayo dagiti pammadayaw nga addaan pannakaawat.

\VS{8}Agari ti Dios kadagiti nasion; agtugtugaw iti nasantoan a tronona.

\VS{9}Dagiti prinsipe iti amin a tattao ket naummongda a kadua dagiti tattao ti Dios ni Abraham; ta ti salaknib ti lubong ket kukua ti Dios; maitan-ok isuna iti kasta unay.



\par }\PsalmChap{48}{\PP \VerseOne{1}Naindaklan ni Yahweh ket maikari unay a mapadayawan, idiay siudad ti Diostayo iti nasantoan a bantayna.

\VS{2}Napintas ti kinangatona, ti ragsak ti entero a daga, ket ti bantay Sion, ti akin-amianan a paset, ti siudad ti naindaklan nga Ari.

\VS{3}Impakaammo ti Dios ti bagina kadagiti palasiona kas maysa a pagkamangan.

\VS{4}Ta kitaenyo, dagiti ari ket inummongda dagiti bagbagida; naggigiddanda a limmabas.

\VS{5}Nakitada daytoy, ket nasdaawda; naupayda, ket nagdardarasda a pimmanaw.

\VS{6}Panagbuteng ti nanglapped kadakuada sadiay, sakit a kas iti marikna iti agpaspasikal a babai.

\VS{7}Babaen iti angin a naggapu ti daya, dinadaelmo dagiti bangka a naaramid manipud Tarsis.

\VS{8}Kas nangngeganmi, isu ti nakitami iti siudad ni Yahweh a mannakabalin amin, iti siudad ti Diostayo; salimetmetanna daytoy iti agnanyon. Selah

\VS{9}Pinanunotmi ti kinapudnom iti tulagmo, O Dios, iti tengnga ti templom.

\VS{10}Kas iti naganmo, O Dios, kastanto met ti pannakaidayawmo agingga kadagiti nagpatinggaan ti daga; ti makannawan nga imam ket napnoan kinalinteg.

\VS{11}Agragsak koma ti Bantay Sion, ken agrag-o koma dagiti annak a babbai ti Juda gapu kadagiti nalinteg a pangngeddengmo.

\VS{12}Likawenyo ti Bantay Sion, likmutenyo isuna; bilangenyo dagiti torrena;

\VS{13}kitaenyo a naimbag dagiti bakudna, ken kitaenyo dagiti palasiona tapno maibagayonto daytoy iti sumaruno a kaputotan.

\VS{14}Ta daytoy a Dios ket isu ti Diostayo iti agnanayon ken awan patinggana; isuna ti mangidalanto kadatayo agingga iti patay.



\par }\PsalmChap{49}{\PP \VerseOne{1}Denggenyo daytoy, dakayo amin a tattao; yallingagyo ti lapayagyo, dakayo amin nga agnanaed iti lubong,

\VS{2}nanumo ken natan-ok, nabaknang ken napanglaw.

\VS{3}Isaonto ti ngiwatko ti kinasirib, ken ti panangutob toy pusok ket mangiturong iti pannakawat.

\VS{4}Yallingagko ti lapayagko iti maysa a pangngarig; Irugik ti panggarigko bayat iti panagtukarko ti arpa.

\VS{5}Apay koma nga agbutengak kadagiti aldaw ti dakes, no palawlawan ti kinadakes dagiti mukodko?

\VS{6}Dagiti agtalek iti sanikuada ken mangipannakel iti kinaadu ti kinabaknangda-

\VS{7}Sigurado nga awan ti siasinoman a makabael a mangsubbot iti kabsatna a lalaki wenno agited ti bayad iti Dios para kenkuana,

\VS{8}Gapu ta iti pannakasubbot ti biag ti maysa a tao ket nangina, ken awan ti siasinoman a makabael a mangbayad iti inutangtayo.

\VS{9}Awan ti siasinoman a mabalin nga agbiag iti agnanayon tapno saan nga agrupsa ti bagina.

\VS{10}Ta makitananto ti panagrupsa. Dagiti masirib a tattao ket matay; ti maag ken ti nengneng agpada a mapukaw ken panawanda dagiti sanikuada iti dadduma.

\VS{11}Iti kapanunotanda ket agnanayon dagiti pamiliada, ken dagiti lugar a pagnanaedanda agingga iti amin a kaputotanda; pinanagananda dagiti dagada sigun iti naganda.

\VS{12}Ngem ti tao nga addaan kinabaknang ket saan nga agtalinaed a sibibiag; kasla isuna kadagiti nauyong nga ayup a mapukaw.

\VS{13}Daytoy a wagas iti panagbiagda, ket kinamaagda; ngem kalpasan a matayda, annamonganto dagiti tattao dagiti ibagbagada. Selah

\VS{14}Nadutokanda a kas iti maysa nga arban nga agturong idiay Seol, ti patayto ti pastorda, ti nalinteg ti adda pannakabalinna a mangituray kadakuada iti bigbigat; alun-unento ti Seol dagiti bagida ket awanto ti lugar sadiay a mabalinda a pagnaedan.

\VS{15}Ngem subbotento ti Dios ti biagko manipud iti pannakabalin ti Seol; awatennakto. Selah

\VS{16}Saanka nga agbuteng no ti maysa a tao ket bumaknang, no dumakkel ti pannakablin iti balayna;

\VS{17}ta inton matay isuna awanto iti maitugotna, ti pannakabalinna ket saananto a kadua a bumaba.

\VS{18}Indayawna ti kararuana bayat iti panagbiagna- ken raraemendaka dagiti tattao no agbibiagka a para iti bagim-

\VS{19}mapanto isuna kadagiti kaputotan dagiti kapuonanna ket saandanton pulos a makita pay ti lawag.

\VS{20}Ti tao nga adda kinabaknangna ngem awan pannakaawatna ket kasla la kadagiti nauyong nga ayup, nga agpukaw.



\par }\PsalmChap{50}{\PP \VerseOne{1}Nagsao ni Yahweh a Dios, ti Maysa a Nabileg ken inawaganna ti daga manipud panagsingising ti init agingga iti panaglinnekna.

\VS{2}Nagraniag ti Dios manipud iti Sion, a naan-anay iti kinapintasna.

\VS{3}Immay ti Diostayo ken saan isuna a nagulimek; adda gumilgil-ayab nga apuy iti sangoananna, ken kasta unay a bagio iti aglawlawna.

\VS{4}Immawag isuna iti langit ken iti daga tapno ukomenna dagiti tattaona:

\VS{5}“Ummongenyo dagiti napudno a tattaok kaniak, dagiti nagtulnog iti katulagak babaen iti sakrificio.”

\VS{6}Ipablaak ti langit iti kinalintegna, ta ti Dios a mismo ti ukom. Selah

\VS{7}“Dakayo a tattaok, dumngegkayo ta agsaoak; Siak ti Dios a Diosyo.

\VS{8}Saankayo a tubngaren kadagiti datonyo; dagiti datonyo a maipuor ket kanayon nga adda iti sangoanak.

\VS{9}Saanko nga alaen ti kalakian a baka manipud iti balayyo, wenno dagiti kalakian a kalding manipud kadagiti arbanmo.

\VS{10}Ta kukuak tunggal nauyong nga ayup iti kabakiran, kasta met dagiti ayup nga adda iti rinibribu a katurturudan.

\VS{11}Ammok amin a billit kadagiti bantay, ken kukuak dagiti nauyong nga ayup iti kataltalunan.

\VS{12}No mabisinak, saanko nga ibaga kadakayo; ta kukuak ti lubong, ken amin nga adda iti daytoy.

\VS{13}Kanek kadi ti lasag dagiti baka wenno inumek kadi ti dara dagiti kalding?

\VS{14}Isagutyo iti Dios ti daton iti panagyaman, ken bayadanyo dagiti kariyo iti Kangangatoan.

\VS{15}Awagandak iti aldaw ti riribuk; isalakankayonto, ken itan-okdakto.”

\VS{16}Ngem iti nadangkes kinuna ti Dios, “Ania iti ar-aramidem a mangipablaak kadagiti bilinko, nga innalam ti tulagko kadagiti ngiwatmo,

\VS{17}idinto ta kaguram ti bilin ken imbellengmo dagiti sasaok iti adayo?

\VS{18}No makitam ti maysa nga agtatakaw, umanamongka kenkuana; makidangdanggayka kadagiti mannakikamkamalala.

\VS{19}Intedmo ti ngiwatmo iti demonyo, ken ibalbalikas ti dilam iti makaallilaw.

\VS{20}Itugtugawam ken agsasaoka maibusor iti kabsatmo a lalaki; pinerdim ti dayaw ti bukod nga anak a lalaki ni nanangmo.

\VS{21}Inaramidmo dagitoy a banbanag, ngem nagulimekak, ket impagarupmo a maysaak a kas kenka. Ngem, babalawenka ken iparuarko iti imatangmo amin nga inaramidmo.

\VS{22}Ita, lagipenyo daytoy dakayo a nanglipat iti Dios; ta no saan pisangpisangenkayo iti pidapidaso, ken awanto ti siasinoman nga umay tumulong kadakayo:

\VS{23}Siasinoman iti mangisagut ti daton ti panagyaman, mangted dayaw kaniak, ken siasinoman a sumurot iti dalanna a nalinteg, ipakitakto ti panangisalakan ti Dios”



\par }\PsalmChap{51}{\PP \VerseOne{1}Kaasianak, O Dios, gapu iti kinapudnom; gapu iti kinawadwad ti kaasim, punasem dagiti nagbasolak.

\VS{2}Ugasannak a naan-anay manipud iti kinadakesko ken dalusannak iti nagbasolak.

\VS{3}Ta ammok dagiti nagbasolak, ken adda a kanayon iti sangoanak ti basolko.

\VS{4}Nagbasolak kenka, sika laeng ti nagbasolak ken nagaramidak ti dakes iti imatangmo; hustoka tunggal agsaoka; nalinteg iti panangukommo.

\VS{5}Kitaem, naiyanakak iti kinadakes; sipud pay inyinawnak ti inak, nagbasolakon.

\VS{6}Kitaem, tarigagayam ti kinapudno iti pusok; iti pusok impakaammom kaniak ti kinasirib.

\VS{7}Pasin-awennak babaen iti hisopo, ket dumalusakto; ugasannak, ket napudpudawakto ngem iti niebe.

\VS{8}Ipangngegmo kaniak ti rag-o ken ragsak tapno agrag-oda dagiti tulang a tinukkolmo.

\VS{9}Ilemmengmo ti rupam manipud kadagiti basolko ken punasem amin dagiti kinadakesko.

\VS{10}Parsuaem kaniak, O Dios, ti nadalus a puso ken ikkannak iti baro ken napudno nga espiritu.

\VS{11}Saannak a papanawen iti imatangmo, ken dimo ipanaw kaniak ti Espiritu Santom.

\VS{12}Isublim kaniak ti ragsak iti panangisalakanmo, ken ikkannak iti natulnog nga espiritu.

\VS{13}Ket isurokto dagiti bilinmo kadagiti managbasol, ken agsublidanto kenka.

\VS{14}Pakawanennak gapu iti nagayus a dara, O Dios iti pannakaisalakanko, ken ipukkawkonto ti rag-o ti kinalintegmo.

\VS{15}O Apo, luktam ti bibigko, ken ibalikas ti ngiwatko iti pannakaidaydayawmo.

\VS{16}Dimo kayat dagiti daton a sacrificio, ta no kayatmo koma, isuda ti idatonko; dika met maay-ayo iti daton a maipuor.

\VS{17}Dagiti daton iti Dios ket dagiti napakumbaba nga espiritu. Sika, O Dios, ti saanto a mangumsi iti napakumbaba ken nagbabawi a puso.

\VS{18}Kaasiam ti Sion ket tulongam; bangonem manen dagiti bakud ti Jerusalem.

\VS{19}Ket maragsakankanto kadagiti daton iti kinalinteg, kadagiti daton a maipuor ken kadagiti daton a maipuor amin; kalpasanna, mangidatonto dagiti tattaomi kadagiti kalakian a baka iti rabaw ti altarmo.



\par }\PsalmChap{52}{\PP \VerseOne{1}Apay a pagpannakkelmo ti agar-aramid iti riribuk, sika a maingel a tao? Inaldaw nga umay ti kinapudno ti Dios iti tulagna.

\VS{2}Pannakadadael ti panggep ti dilam a kasla iti maysa a natadem a labahas, a mangal-allilaw.

\VS{3}Ad-adda nga ay-ayatem ti dakes ngem iti naimbag ken agul-ulbodka imbes ketdi nga agsao iti kinapudno. Selah

\VS{4}Paga-ayatmo dagiti sao a mangalun-on kadagiti sabali, sika a manangallilaw a dila.

\VS{5}Dadaelennakanto ti Dios iti agnanayon; alaennakanto ken rabsutennaka manipud iti toldam ken parutennaka iti daga dagiti sibibiag. Selah

\VS{6}Makitanto met daytoy dagiti nalinteg ken agbutengda; katawaandanto isuna ken kunaenda,

\VS{7}“Kitaenyo, daytoy ti tao a saan a ti Dios ti kamangna ngem nagtalek iti kinawadwad dagiti kinabaknangna ken pinatalgedanna ti bagina iti kinadangkesna.”

\VS{8}Ngem no maipapan kaniak, kaslaak la iti maysa a nalangto a kayo ti olibo iti balay ti Dios; agtalekak iti kinapudno ti tulag ti Dios iti agnanayon nga awan patinggana.

\VS{9}O Dios agyamanak kenka iti agnanayon, gapu kadagiti banbanag nga inaramidmo. Mangnamnamaak iti naganmo, ta naimbag daytoy, iti sangoanan dagiti napudno kenka.



\par }\PsalmChap{53}{\PP \VerseOne{1}Kuna ti maysa a maag iti pusona, “Awan Dios.” Rinukerda ken dakes unay dagiti aramidda; awan ti uray maysa nga agar-aramid iti naimbag.

\VS{2}Tannawagan ti Dios manipud langit dagiti annak ti tattao ta kitaenna no adda masirib a mangbirok kenkuana.

\VS{3}Timallikudda amin; nagbalinda amin a narugit; awan ti uray maysa nga agar-aramid iti naimbag, awan, uray maysa.

\VS{4}Awan kadi ti ammoda, dagidiay nga agar-aramid iti kinadakes, dagidiay a mangalun-on kadagiti tattaok a kas pannanganda iti tinapay ngem saanda nga umawag iti Dios?

\VS{5}Mabutengda unay, uray awan ti gapu nga agbutengda; ta iwarawaranto ti Dios dagiti tulang ti sianoman a dumarupto a maibusor kenka; maibabainto dagiti kasta a tattao gapu ta linaksid ida ti Dios.

\VS{6}Aggapu koma iti Sion ti pannakaisalakan ti Israel! Ket agrag-onto ni Jacob ken agragsakto ti Israel, inton isubli ti Dios dagiti tattaona manipud pannakaibaludda!



\par }\PsalmChap{54}{\PP \VerseOne{1}Isalakannak, O Dios, babaen iti naganmo ket usigennak iti pannakabalinmo,

\VS{2}Denggem ti kararagko, O Dios; denggem dagiti sao ti ngiwatko.

\VS{3}Ta darupendak dagiti natangsit a tattao, ken sinapul dagiti awanan asi a tattao ti biagko; saanda nga impangag ti Dios iti sangoananda. Selah

\VS{4}Kitaem, ti Dios ti katulongak, ti Apo ti mangsaranay kaniak.

\VS{5}Supapakannanto ti dakes dagiti kabusorko; babaen iti kinapudnom, dadaelem ida!

\VS{6}Siraragsakakto a mangipaay iti datonko kenka; agyamanakto iti naganmo, O Yahweh, ta naimbagka.

\VS{7}Ta inispalnak kadagiti amin a parikutko; nakitak ti balligi kadagiti kabusorko.



\par }\PsalmChap{55}{\PP \VerseOne{1}Ipangagmo ti kararagko, O Dios, ken saanmo kadi nga ilemmengan ti ararawko.

\VS{2}Ipangagnak ket sungbatannak; awan ti inanak kadagiti pakariribukak

\VS{3}gapu kadagiti timek dagiti kabusorko, gapu iti panangparigat dagiti nadangkes; ta riribuk ti iyegda kaniak ket kapungtotdak.

\VS{4}Nasaktan unay ti pusok, ken nagtupak kaniak ti alliaw ni patay.

\VS{5}Panagbuteng ken panagpigerger ti immay kaniak, ket linapunosnak ti buteng.

\VS{6}Kinunak, “O, no addaanak koma kadagiti payak a kasla iti kalapati! Ket makatayabak koma nga umadayo ken makainana.

\VS{7}Kitaem, ket innak iti adayo a disso; agtalinaedak idiay let-ang. Selah

\VS{8}Agdardarasak a mapan iti panglinongan manipud iti napigsa nga angin ken bagio.”

\VS{9}Dadaelem ida, O Apo, ket dimo pagkikinnaawaten ida, ta makitak ti kinaranggas ken riribuk iti siudad.

\VS{10}Aldaw ken rabii, lawlawlawenda dagiti paderna; kinadakes ken riribuk ti adda iti tengngana.

\VS{11}Adda ti kinadangkes iti tengngana; saan a pumanaw kadagiti kalsadana dagiti panangidadanes ken panangallilaw.

\VS{12}No koma kabusor ti manglalais kaniak, maibturak; uray isuna a gimmura kaniak a nagpannakkel kaniak, mailemmengak.

\VS{13}Ngem sika, ti tao a kapadpadak, ti kaduak ken nasinged a gayyemko.

\VS{14}Naaddaanta ti nasam-it a panaglinlinnangen; nagnata iti balay ti Dios agraman ti adu a tattao.

\VS{15}Kellaat koma nga umay ni patay kadakuada; maipababada koma a sibibiag iti sheol, ta kinadangkes ti pagnanaedanda, iti mismo nga ayanda.

\VS{16}No maipapan kaniak, umawagakto iti Dios, ket isalakannakto ni Yahweh.

\VS{17}Agdayengdeng ken umasugak iti rabii, bigat ken agmatuon; ipangagna ti timekko.

\VS{18}Sitatalged nga ispalenna ti biagko manipud iti gubat a maibusor kaniak, ta adu dagiti bimmusor kaniak. Selah.

\VS{19}O Dios, a nagturay manipud iti un-unana, denggennakto ken parmekennanto ida. Saan nga agbalbaliw dagidiay a lallaki; saanda nga agbuteng iti Dios.

\VS{20}Inlayat ti gayyemko dagiti imana kadagiti nakikapia kenkuana; saanna a rinaem ti katulaganda.

\VS{21}Nalammuyot ti ngiwatna a kas iti mantikilia ngem adda gura ti pusona; naluklukneng ngem iti lana dagiti balikasna, ngem kinapudnona, immasutda kadagiti kampilan.

\VS{22}Ikamangyo dagiti dadagsenyo kenni Yahweh, ket saranayenakayonto; saanna pulos nga ipalubos a magaraw ti nalinteg a tao.

\VS{23}Ngem sika, O Dios, ipisokmonto dagiti nadangkes iti abut ti pannakadadael; dagiti mawaw iti dara ken manangallilaw a lallaki ket saanto nga agbiag iti uray kaguddua iti kaatiddog ti panagbiag dagiti dadduma, ngem no siak, agtalekak kenka.



\par }\PsalmChap{56}{\PP \VerseOne{1}Maasika kaniak, O Dios, ta kayatnak nga alun-onen ti maysa a tao; agmalmalem a dardarupen ken idaddadanesnak.

\VS{2}Agmalmalem a kayatdak nga alun-onen dagiti kabusorko; ta adu dagiti natangsit a dumarup kaniak.

\VS{3}No mabutengak, agtalekak kenka.

\VS{4}Iti Dios, a daydayawek ti saona—agtalekak iti Dios; saanakto nga agbuteng; ania ti mabalin nga aramiden ti tao kaniak?

\VS{5}Agmalmalem a baliktadenda dagiti sasaok; amin a panagpanpanunotda ket maibusor kaniak para iti pakadaksan.

\VS{6}Agu-ummongda, aglemmengda, ket sipsiputanda amin nga addangko, a kas iti panangurayda iti biagko.

\VS{7}Saanmo nga ipalubos a makalibasda nga agar-aramid iti kinadakes. Ipababam dagiti tattao iti ungetmo, O Dios.

\VS{8}Bilangem dagiti pannakaiyaw-awanko ken ikabilmo dagiti luluak iti boteliam; saanda aya a nailista iti bukodmo a libro?

\VS{9}Ket agsanudto dagiti kabusorko iti aldaw nga umawagak kenka; daytoy ti ammok, adda ti Dios kaniak.

\VS{10}Iti Dios, a daydayawek ti saona—kenni Yahweh, a daydayawek ti saona—

\VS{11}Agtalekak iti Dios; saanakto nga agbuteng, ania ti mabalin nga aramidek ti tao kaniak?

\VS{12}Adda kaniak ti pagrebbengan a mangtungpal kadagiti karik kenka, O Dios; agidatonakto iti pagyamanko kenka.

\VS{13}Ta inispalmo ti biagko manipud iti patay; inlisim dagiti sakak manipud iti pannakatinnag, tapno makapagnaak iti sangoanan ti Dios iti lawag ti sibibiag.



\par }\PsalmChap{57}{\PP \VerseOne{1}Kaasiannak, O Dios, kaasiannak, ta agkamangak kenka agingga a malpas dagiti pakariribukak. Agtalinaedak iti sirok dagiti payakmo nga agpaay a salaknib agingga a malpas daytoy a pannakadadael.

\VS{2}Umasugakto kenka O Dios a Kangatoan, iti Dios, a mangted iti amin a kasapulak.

\VS{3}Manipud langit, sungbatannak ket isalakannak, inton babalawennak ti tao nga agtarigagay a mangalun-on kaniak; Selah ipaayto ti Dios kaniak ti kinapudno iti tulagna ken ti kinamatalekna.

\VS{4}Kaduak dagiti leon; addaak kadagidiay nakasagana a mangalun-on kaniak. Addaak kadagiti tattao a kasla gayang ken pana dagiti ngipenda, ken natadem a kampilan dagiti dilada.

\VS{5}Maitan-okka, O Dios, iti tangatang; maitag-ay koma ti dayagmo iti entero a daga.

\VS{6}Nangipakatda iti iket nga agpaay kadagiti sakak; Nagtuokak. Nangkalida ti abut iti sangoanak. Natnagda a mismo iti tengnga daytoy! Selah

\VS{7}Natalged ti pusok, O Dios, natalged ti pusok; agkantaak, wen, agkantaak ti pagdaydayaw,

\VS{8}Agriingka, O kararuak, agriingka, saltero ken arpa; riingek ti bannawag.

\VS{9}Agyamanak kenka, O Apo, kadagiti tattao; agkantaak kadagiti pagdaydayaw kenka kadagiti nasion.

\VS{10}Ta ti kinapudnom iti tulagmo ket naindaklan aggingga kadagiti langit, ken dumanon kadagiti tangatang ti kinamatalekmo.

\VS{11}Maintan-okka, O Dios, iti tangatang; maitan-ok koma ti dayagmo iti entero a daga.



\par }\PsalmChap{58}{\PP \VerseOne{1}Dakayo nga agtuturay, nalinteg met la iti panagsasaoyo? Dakayo a tattao, nalinteg met la ti panangukomyo?

\VS{2}Saan, agar-aramidkayo iti kinadangkes iti pusoyo; agar-aramidkayo ti kinaranggas iti entero a daga babaen kadagiti im-imayo.

\VS{3}Naisinan dagiti nadangkes manipud pay iti aanakan; maiyaw-awandan apaman a maipasngayda, agsasaodan kadagiti inu-ulbod.

\VS{4}Ti gitada ket kasla gita ti uleg; kasla da la tuleng a kobra a napullatan dagiti lapayagda,

\VS{5}a saan a mangipangpangag iti timek dagiti mangkaykayaw, uray no kasano ti kinalaingda.

\VS{6}Pusiem dagiti ngipen kadagiti ngiwatda; O Dios; pusiem dagiti saong dagiti urbon a leon, O Yahweh.

\VS{7}Mapukawda koma a kas iti danum nga ages-es; inton ibiatda dagiti panada, agbalinda koma a kasla awan tiradna.

\VS{8}Agbalinda koma a kasla bisukol a marunaw ken agpukaw, kas iti natay a maladaga a naipasngay iti saanna pay a tiempo ket saanna man la a nakita ti lawag ti init.

\VS{9}Sakbay a marikna dagiti bangam ti pudot ti mapupuoran a sisiit, iyadayonanto dagitoy babaen iti alipugpog, dagiti nalangto kasta met dagiti mapupuoran a sisiit.

\VS{10}Agrag-onto dagiti nalinteg inton makitana ti panagibales ti Dios; bugoannanto dagiti sakana iti dara dagiti nadangkes,

\VS{11}tapno ibaganto dagiti lallaki, “Pudno, nga adda gunggona ti nalinteg a tao; pudno nga adda ti Dios a mangukom iti lubong.”



\par }\PsalmChap{59}{\PP \VerseOne{1}Diosko, ispalennak kadagiti kabusorko, ikabilnak iti nangato nga adayo kadagiti bumusor kaniak.

\VS{2}Salaknibannak kadagiti managdakdakes, ken isalakannak kadagiti lallaki a mawaw ti dara.

\VS{3}Ta kitaem, agur-urayda a mangsaneb tapno kettelenda ti biagko. Aguummong dagiti nabibileg a managdakdakes a maibusor kaniak, ngem saan a gapu iti panaglabsingko wenno basolko, O Yahweh.

\VS{4}Agsagsaganada a mangkamat kaniak uray no awan ti biddutko; agriingka, tulongannak ket kitaem.

\VS{5}Sika, O Yahweh a Dios a Mannakabalin, ti Dios ti Israel, bumangonka ket dusaem amin dagiti nasion, saanmo a kaasian dagiti nadangkes a managbasol. Selah

\VS{6}Agsublida iti rabii, agtataguobda a kasla aso ken likmutenda iti siudad.

\VS{7}Kitaem, agtabbaawda; adda kampilan kadagiti bibigda, ta kunkunaenda “Siasino ti makangngeg kadatayo?”

\VS{8}Ngem katawaam ida O Yahweh, tenglem dagiti amin a nasion iti pannakaumsi.

\VS{9}O Dios, a pigsak, ipangagkanto; sika ti nangato a torrek.

\VS{10}Isalakannakto ti Diosko babaen iti kinapudnona iti tulagna; ipakitanto ti Dios kaniak ti tartarigagayak kadagiti kabusorko.

\VS{11}Saanmo ida a papatayen, ta amangan no manglipat dagiti tattaok. Warawaraem ida babaen iti pannakabalinmo ken dadaelem ida, O Apo a salaknibmi.

\VS{12}Gapu kadagiti basol dagiti ngiwatda ken dagiti ibalikas dagiti bibigda, bay-am a matiliwda gapu iti kinapannakelda, ken kadagiti lunod ken inu-ulbod nga iyeb-ebkasda.

\VS{13}Dadaelem ida iti pungtotmo, dadaelem ida tapno mapukawda; Ipakaammom kadakuada nga agturturay ti Dios kenni Jacob ken iti amin a daga. Selah

\VS{14}Iti rabii pagsubliem ida, pagtaguobem ida a kasla aso a mangliklikmut iti siudad.

\VS{15}Agsursordanto nga agbiruk ti makan ken agpatpatnag nga agurayda no saanda a napnek.

\VS{16}Ngem agkantaakto iti maipapan iti bilegmo; ta sika ti nangato a torrek ken pagkamangak iti aldaw ti panagkapsutko.

\VS{17}Sika ti pigsak, agkantaak kadagiti pagdaydayaw; ta ti Dios ti nangato a torrek, ti Dios a napudno iti tulag.



\par }\PsalmChap{60}{\PP \VerseOne{1}O Dios, impalladawnakami; binuraknakami; nakaungetka; isublinakami manen.

\VS{2}Pinagkintayegmo ti daga; pinagbirrim daytoy; agasam dagiti ringngatna, ta aggingined daytoy.

\VS{3}Impakitam kadagiti tattaom dagiti nakaro a banbanag; impainummo kadakami ti arak a mangpadiwerdiwer.

\VS{4}Nangtedka iti bandera kadagidiay a mangdaydayaw kenka tapno maiparang daytoy gapu iti kinapudno. Selah

\VS{5}Tapno maispal dagidiay nga ay-ayatem, ispalennakami babaen iti makannawan nga imam ken sungbatannak.

\VS{6}Nagsao ti Dios iti kinasantona, “Agrao-akto; Bingayekto ti Sikem ken ibunongkonto ti tanap ti Succot.

\VS{7}Kukuak ti Galaad ken kukuak ti Manases; helmetko met ti Efraim; ken setrok ti Juda.

\VS{8}Ti Moab ti palanggana a pagbuggoak; ipurruakkonto ti sandaliasko iti Edom; ipukkawkonto ti balligi gapu iti Filisteo.

\VS{9}Siasinonto ti mangipan kaniak iti natibker a siudad? Siasino ti mangidalan kaniak idiay Edom?”

\VS{10}Ngem sika, O Dios, saannakami kadi a linaksid? Saanka a kumuykuyog iti dangadang ti armadami.

\VS{11}Tulongannakami kadagiti kabusormi, ta awan serserbi ti tulong ti tao.

\VS{12}Agballigikami babaen iti tulong ti Dios; ibaddeknanto dagiti kabusormi.



\par }\PsalmChap{61}{\PP \VerseOne{1}O Dios, denggem ti asugko ken ipangagmo ti kararagko.

\VS{2}Umawagak kenka manipud iti pagpatingaan ti daga no madagdagsenan ti pusok; iturongnak iti bato a nangatngato ngem siak.

\VS{3}Ta sika ti salaknibko, natibker a torre manipud kadagiti kabusor.

\VS{4}Agnanayonto nga agtalinaedak iti tabernakulom; agkamangak iti salukob dagiti payyakmo. Selah

\VS{5}Ta nangngegmo O Dios dagiti sapatak; intedmo kaniak iti tawid nga ipaaymo koma kadagidiay a mangpadayaw iti naganmo.

\VS{6}Paatiddogem ti biag ti ari, agbalinto a kas kapaut dagiti henerasion ti tawenna.

\VS{7}Agnanayonto nga agtalinaed isuna iti sangoanan ti Dios.

\VS{8}Agnanayonto nga agkantaak iti pagdayaw iti naganmo tapno inaldaw a maaramidko dagiti sapatak.



\par }\PsalmChap{62}{\PP \VerseOne{1}Anusak nga urayen ti Dios, aggapu kenkuana ti pannakaisalakanko.

\VS{2}Isuna laeng ti batok ken pannakaisalakanko; isuna ti nangato a torrek; saanakto a magaraw a pulos.

\VS{3}Kasano kabayag ti panangdarupyo iti maysa a tao, tapno maitumbayo isuna a kasla nakairig a diding wenno marmarba nga alad?

\VS{4}Agdamagda kenkuana tapno laeng ibabada isuna manipud iti mararaem a saadna; pagay-ayatda iti agsao kadagiti inuulbod; bendisionanda isuna babaen kadagiti ngiwatda, ngem kadagiti pusoda, ilunlunodda isuna. Selah

\VS{5}Anusak nga urayen ti Dios; ta isu ti paggapuan ti namnamak.

\VS{6}Isuna laeng ti batok ken pannakaisalakanko; isuna ti nangato a torek; saanakto a magaraw.

\VS{7}Adda iti Dios ti pannakaisalakan ken dayawko; ti Dios iti bato ti pigsak ken ti kamangko.

\VS{8}Agtalekkayo kenkuana iti amin a tiempo, dakayo a tattao; ibagayo kenkuana ti amin a parikutyo; ti Dios ket pagkamangantayo. Selah

\VS{9}Pudno nga awan pategna dagiti nababa a tao, ken nauulbod dagiti nangato a tattao; nalag-an ti timbangda kadagiti timbangan; pagtitiponen a timbangen ket nalaglag-anda.

\VS{10}Saankayo nga agtalek iti panangparigat wenno panagtakaw; ken saankayo a mangnamnama iti awan serserbina a kinabaknang, ta saanda nga agbunga; saankayo nga agtalek kadagitoy.

\VS{11}Saan lang a naminsan a nangngegko a sinao ti Dios daytoy: adda kenkuana ti pannakabalin.

\VS{12}Kasta met a napudnoka, O Apo, iti tulagmo, ta subsubadam ti tunggal tao segun iti inaramidna.



\par }\PsalmChap{63}{\PP \VerseOne{1}O Dios, sika iti Diosko! Sipapasnekak a mangsapsapul kenka, kawawnaka ti kararuak, ken tarigagayannaka ti lasagko, iti namaga ken iti natikag a daga nga awan ti danumna.

\VS{2}Isu a kinitaka iti santuariom tapno kitaek ti pannakabalin ken dayagmo.

\VS{3}Gapu ta iti kinapudnom iti tulagmo ket nasaysayaat ngem iti biag, idaydayawnaka dagiti bibigko.

\VS{4}Agyamanakto kenka bayat nga agbibiagak; itag-aykonto dagiti imak iti panagkararagko.

\VS{5}Kaslaak la nangan iti pata ken taba; idaydayawnaka iti ngiwatko nga addaan ragsak dagiti bibigko.

\VS{6}No panpanunotenka iti iddak ken ut-utobenka iti agpatpatnag.

\VS{7}Ta nagbalinka a katulongak, ken agkantaak a siraragsak iti salinong dagiti payyakmo.

\VS{8}Kumpetak kenka; sarsarapaennak ti makannawan nga imam.

\VS{9}Ngem maipababanto iti kababaan a paset ti daga dagiti agpanggep a mangdadael iti biagko.

\VS{10}Maipaimadanto iti pannakabalin ti kampilan, ken agbalindanto a taraon dagiti narungsot nga aso.

\VS{11}Ngem agrag-o ti ari gapu iti inaramid ti Dios; ipannakkelto isuna dagiti amin nga agkarkari kenkuana, ngem mapasardeng dagiti ngiwat dagiti agul-ulbod.



\par }\PsalmChap{64}{\PP \VerseOne{1}O Dios, denggem ti timekko, denggem daytoy ararawko; annadam daytoy biagko iti panagbutengko kadagiti kabusorko.

\VS{2}Ilimmengnak iti nalimed a panagplano dagiti managdakdakes, manipud iti ringgor dagiti managbasol.

\VS{3}Pinatademda dagiti dilada a kasla kampilan; dagiti napapait a sasaoda, kasla pana nga imbiatda

\VS{4}tapno mapanada ti awan basbasolna manipud iti nalimed a lugar; kellaat a panaenda isuna ket awan pagbutnganda.

\VS{5}Allukoyenda dagiti babbagida iti dakes a panggep; agtutulagda iti nalimed tapno mangisagana kadagiti palab-og; kunada, “Siasino ngay ti makakita kadatayo?”

\VS{6}Agaramidda kadagiti dakes a panggep; “Nalpastayon,” kunada, “ti naannad a plano.” Nauneg ti kaunggan a panunot ken puso ti tao.

\VS{7}Ngem panaen ida ti Dios; ket kellaat a masugatanda babaen kadagiti panana.

\VS{8}Maitibkoldanto, agsipud ta maibusor kadakuada dagiti dilada; agwingiwingto amin dagiti makakita kadakuada.

\VS{9}Agbutengto dagiti amin a tattao ket ipadamagdanto dagiti inaramid ti Dios. Sisisiribdanto a mangpanunot iti inaramidna.

\VS{10}Agragsakto dagiti nalinteg gapu iti inaramid ni Yahweh ken agkamangdanto kenkuana; amin dagiti naimbag, ipannakkeldanto isuna.



\par }\PsalmChap{65}{\PP \VerseOne{1}Kenka, O Dios iti Sion, agur-uray dagiti pammadayawmi kenka; ituloymi nga aramiden dagiti sapatami kenka.

\VS{2}Sika a dumdumngeg iti kararag, umayto kenka amin a lasag.

\VS{3}A kasla ab-abakennakami dagiti basbasolmi; maipanggep met kadagiti panaglabsingmi, pakawanemto dagitoy.

\VS{4}Nagasat ti tao a pinilim nga iyasideg kenka tapno agtalinaed iti santuariom. Mapnekkaminto iti kinaimbag ti balaymo, ti nasantoan a templom.

\VS{5}Sililinteg a sungbatannakami babaen iti panagaramidmo kadagiti nakaskasdaaw, Dios iti pannakaisalakanmi; sika a pagtalkan ti amin a suli ti daga ken dagiti adda iti ballasiw ti taaw.

\VS{6}Ta sika iti nangpatibker kadagiti banbantay, sika a nabarikesan iti kinapigsa.

\VS{7}Sika ti mangpapaulimek ti daranudor ti taaw, ti daranudor dagiti dalluyon, ken dagiti panagringgor dagiti tattao.

\VS{8}Dagiti agnanaed kadagiti nasulinek a paset ti daga ket mabuteng iti pammaneknek dagiti aramidmo; pagragsakem ti laud ken ti daya.

\VS{9}Umaymo tultulongan ti lubong; sibsibugam daytoy; kasta unay ti panangpabaknangmo iti daytoy; napno iti danum iti karayan ti Dios; ipapaaymo iti apit idi insaganam ti lubong.

\VS{10}Sibsibugam a sibubuslon dagiti talon a naarado; isubsublim dagiti nagungap a ringringngat; palpaluknengem dagitoy babaen iti arbis; benbendisionam dagiti katubtubo a mula dagitoy.

\VS{11}Kinoronaam ti tawen iti kinaimbagmo; iti sadinoman a papanam, adu iti napipintas nga apit.

\VS{12}Nagtinnag daytoy iti pagpaspastoran iti let-ang, ken nabarekesan dagiti turturod iti rag-sak.

\VS{13}Nakawesan dagiti pagpaspastoran kadagiti arban; namulaan met dagiti tanap kadagiti trigo; agpukpukkawda gapu iti ragsak, ken agkankantada.



\par }\PsalmChap{66}{\PP \VerseOne{1}Ipukkawyo iti panagdaydayawyo iti Dios, iti entero a daga;

\VS{2}Ikantayo iti dayag ti naganna; pagbalinenyo a nadayag ti pammadayaw kenkuana.

\VS{3}Ibagayo iti Dios, “Anian a nakakaskasdaaw dagiti aramidmo! Babaen iti nabileg a pannakabalinmo, agtulnog kenka dagiti kabusormo.

\VS{4}Idaydayaw ken kantaandaka ti entero a daga; agkantada iti pagdaydayaw iti naganmo.” Selah

\VS{5}Umayyo kitaen dagiti aramid ti Dios; nakakaskasdaaw iti inaramidna kadagiti annak ti tao.

\VS{6}Pinagbalinna a namaga a daga iti baybay; pinagnada a binallasiw ti karayan; nagrag-otayo sadiay kenkuana.

\VS{7}Agturturay isuna iti agnanayon babaen iti pannakabalinna; mat-matmatanna dagiti nasion; saan a palubosan nga itag-ay dagiti kabusor dagiti bagbagida. Selah

\VS{8}Dayawenyo ti Dios, dakayo a tattao, ipangngegyo kadagiti tattao ti panagdayawyo kenkuana.

\VS{9}Inaywanannatayo tapno agtalinaedtayo a sibibiag, ken saanna nga itulok a maikaglis dagiti sakatayo.

\VS{10}Ta sika, O Dios, sinuotnakami; sinuotnakami a kas iti pirak.

\VS{11}Impalubosmo a masiloankami; inikkam iti nakaro a dadagsen dagiti siketmi.

\VS{12}Impalubosmo nga ibadde-baddekdakami dagiti tattao; limmasatkami kadagiti apuy ken danum, ngem impannakami iti nalawa a lugar.

\VS{13}Umayak iti balaymo nga addaan iti daton a maipuor; bayadak dagiti sapatak kenka

\VS{14}nga inkari dagiti bibigko ken inbalikas ti ngiwatko idi tiempo ti pannakariribukko.

\VS{15}Idatagko kenka dagiti maipuor a daton a nalulukmeg nga ayup ken kadagiti nabanglo nga ayamuom dagiti kalakian a karnero; Agidatonak kadagiti bulog a baka ken kalding. Selah

\VS{16}Umayyo denggen, dakayo amin a managbuteng iti Dios, ken ipablaakko ti inaramidna iti kararuak.

\VS{17}Nagsangitak kenkuana, ken indaydayaw iti dilak isuna.

\VS{18}No saanko nga inkankano dagiti basolko, saannak koma a dinengngeg ti Apo.

\VS{19}Ngem pudno a nangngeg ti Dios, ken impangagna ti timek ti kararagko.

\VS{20}Idaydayawko ti Dios, a saan a timmallikod iti kararagko wenno iti kinapudnona iti tulagna kaniak.



\par }\PsalmChap{67}{\PP \VerseOne{1}Kaassian ken bendissionannatayo koma iti Dios ken pagraniagenna ti rupana kadatayo Selah

\VS{2}tapno maipakaammo koma dagiti wagasmo iti rabaw ti daga, ti panangisalakanmo kadagiti amin a nasion.

\VS{3}Idaydayawdaka koma, O Dios; idaydayawdaka koma dagiti amin a tattao.

\VS{4}O, agragsak ken agkanta koma sirarag-o dagiti nasion, ta ukomemto dagiti tattao iti patas ken iturayam dagiti nasion iti rabaw ti daga. Selah

\VS{5}Idaydayawdaka koma, O Dios; idaydayawdaka koma dagiti amin a tattao.

\VS{6}Pinataud ti daga ti apitna ken binendisionannatayo iti Dios.

\VS{7}Benendisionannatayo ti Dios, ken idaydayaw isuna ti amin a suli ti daga.



\par }\PsalmChap{68}{\PP \VerseOne{1}Tumakder koma ti Dios; mawarawara koma dagiti kabusorna; agtalaw koma iti sangoananna dagiti gumurgura kenkuana.

\VS{2}Kas maipanaw nga asok, isu a papanawem ngarud ida; kas pannakalunag ti allid iti asideg ti apuy, mapukaw koma dagiti nadangkes iti imatang ti Dios.

\VS{3}Ngem agragsak koma dagiti nalinteg; agragsakda koma iti sangoanan ti Dios; agrag-o ken agragsakda koma.

\VS{4}Kantaanyo ti Dios, ikantayo dagiti panagdayaw iti naganna; mangaramidkayo iti dalan kadagiti tanap ti Karayan Jordan a pagnaanna; Yahweh ti naganna; agrag-okayo iti sangoananna.

\VS{5}Ti ama dagiti awan amana, ukom dagiti balo, ket ti Dios idiay nasantoan a lugar a pagnanaedanna.

\VS{6}Ikkan ti Dios iti pamilia dagiti tattao nga agmaymaysa; wayawayaanna dagiti balud a mabuyogan iti panagkankanta; ngem agnaed dagiti nasukir iti natikag a daga.

\VS{7}O Dios, idi nagnaka iti sangoanan dagiti tattaom, idi nagnaka idiay let-ang, Selah

\VS{8}Nadayeg ti daga; nangitennag met dagiti langit iti tudo iti panagparang ti Dios, iti panagparang ti Dios idi immay isuna idiay Sinai, iti panagparang ti Dios, ti Dios ti Israel.

\VS{9}Sika, O Dios, pinagtudom iti kasta unay; pinapigsam dagiti tawidmo idi agkapsut daytoy.

\VS{10}Nagnaed dagiti tattaom ditoy; Sika, O Dios, intedmo kadagiti nakurapay ti agtaud iti kinaimbagmo.

\VS{11}Nangted ti Apo kadagiti annuroten, ken dagiti nangipablaak kadagitoy ket adu nga armada.

\VS{12}-

\VS{13}Nagtalaw dagiti ari dagiti armada, ken biningayda dagiti babbai nga agtagibalay dagiti nasamsam: dagiti sinan kalapati a nakalupkopan iti pirak nga addaan kadagiti payyak a duyaw a balitok. Idi nagtalinaed ti sumagmamano kadakayo kadagiti pagianan dagiti karnero, apay nga inaramidyo daytoy?

\VS{14}Winarawara ti Mannakabalin amin dagiti ari sadiay, daytoy ket kasla idi nagtudo iti niebe idiay Bantay Salmon.

\VS{15}Ti dakkel a bantay ket ti turod a pagilian ti Basan;

\VS{16}Apay a kumitkitaka a kasla umap-apalka, sika a nangato a turod a pagilian, idiay bantay a tartarigagayan ti Dios a pagnaedanna? Pudno a pagnaedanto dayta ti Dios iti agnanayon.

\VS{17}Dua pulo a ribo dagiti karwahe ti Dios, rinibu ribo; adda kadakuada ti Apo idiay nasantoan a disso, a kas idiay Sinai.

\VS{18}Nagpangatoka; indauloam a makapanaw dagiti balud; nakaawatka kadagiti sagut kadagiti tattao, uray pay dagiti bimmusor kenka, tapno sika, O Yahweh a Dios, mabalinmo ti agnaed idiay.

\VS{19}Madaydayaw ti Dios, nga inaldaw a mangaw-awit kadagiti dadagsentayo, ti Dios nga isu ti mangisalakantayo. Selah

\VS{20}Ti Diostayo ket Dios a mangisalsalakan; ni Yahweh nga Apo ti makaispal kadatayo manipud iti patay.

\VS{21}Ngem kabilen ti Dios dagiti ulo dagiti kabusorna, kadagiti nabuok nga ulo dagiti magmagna a maibusor kenkuana.

\VS{22}Kinuna ti Apo, “Isublikto dagiti kabusorko manipud Basan; isublikto ida manipud iti kaadalman a paset ti baybay

\VS{23}tapno marumekmo dagiti kabusormo, a maisawsaw dagiti sakam iti dara, ket tapno mabingayan dagiti dila dagiti asom manipud kadagiti kabusormo.”

\VS{24}Nakitada dagiti parada ti balligim, O Dios, dagiti parada ti balligi ti Diosko, ti Arik, idiay nasantoan a lugar.

\VS{25}Immuna dagiti kumakanta, simmaruno dagiti agtuktukar, iti tengngada ket dagiti babbalasang nga agtuktukar kadagiti pandereta.

\VS{26}Idaydayawyo ti Dios iti panaguummongyo; idaydayawyo ni Yahweh, dakayo a pudno a kaputotan ti Israel.

\VS{27}Sadiay ti umuna ket ni Benjamin, ti kabassitan a tribo, sumaruno dagiti mangidadaulo iti Juda ken dagiti rineprep a tattaoda, ken dagiti mangidadaulo iti Zebulun ken dagiti mangidadaulo iti Naphtali.

\VS{28}Ti Diosmo, O Israel, ti nangikeddeng iti pigsam; ipakitam kadakami ti pannakabalinmo, O Dios, kas iti panangipakaammom kadagiti napalabas a tiempo.

\VS{29}Ipakaammom ti pannakabalinmo kadakami manipud iti templom idiay Jerusalem, a pangiyegan dagiti ari kenka kadagiti sagut.

\VS{30}Agpukkawkayo iti paggugubatan a maibusor kadagiti narungsot nga ayup kadagiti karunoan, a maibusor kadagiti tattao, dagita rineprep a toro ken dagiti urbon a baka. Pabainam da ken ibagam nga ikkandaka kadagiti sagut; warawaraem dagiti tattao a naayat a makigubat.

\VS{31}Rumuar dagiti prinsipe manipud iti Egipto; agdardarasto ti Etiopia a mangiyawat kadagiti imana iti Dios.

\VS{32}Agkantakayo iti Dios, dakayo a pagarian ti daga; Selah Agkantakayo kadagiti panagdayaw kenni Yahweh.

\VS{33}Kenkuana nga agdaldaliasat iti tangatang babaeng iti karwahena, nga addan manipud idi umuna a tiempo; kitaenyo, pigpigsaanna ti timekna nga addaan iti pannakabalin.

\VS{34}Itaklinyo ti pigsayo iti Dios; ti kinadayagna ket adda iti entero nga Israel, ken ti pigsana ket adda kadagiti tangatang.

\VS{35}O Dios, nakabutbutengka iti nasantoan dissom; ti Dios ti Israel—mangmangted isuna iti pigsa ken pannakabalin kadagiti tattaona. Madawdayaw ti Dios.



\par }\PsalmChap{69}{\PP \VerseOne{1}Isalakannak, O Dios; ta dandaniakon a malmes.

\VS{2}Lumnedak iti nauneg a gayung-gayong, nga awan ti natangken a pagbatayak; dimtengak iti nauneg a danum, ket linipusnak iti layus.

\VS{3}Nakapsutakon gapu iti panagsangsangitko; namagaanen ti karabukobko; naapgesen dagiti matak bayat ti panangur-urayko iti Diosko.

\VS{4}Dagiti manggurgura kaniak nga awan gapuna ket ad-adu pay ngem dagiti buok iti ulok; nagbibileg dagiti kabusorko a mangpapatay kaniak; ti diak tinakaw, masapul nga isublik.

\VS{5}O Dios, ammom ti kinamaagko, ken saan a mailenged kenka dagiti basbasolko.

\VS{6}Saan koma a siak ti gapuna a maibabain dagiti agur-uray kenka, O Apo a Yahweh a Mannakabalin-amin; saan koma a siak ti gapuna a malalais dagiti mangsapsapul kenka, O Dios ti Israel.

\VS{7}Inan-anusak ti panakaum-umsik para iti pagimbagam; nakalluban ti rupak iti pannakaibabain.

\VS{8}Nagbalinak a sangaili kadagiti kakabsatko, gangannaet kadagiti annak ti inak.

\VS{9}Ta inalun-onnak ti kinaregget iti balaymo, ken nagdissuor kaniak dagiti panangum-umsi dagiti mangum-umsi kenka.

\VS{10}Idi nagsangitak ken saanak a nangan, inumsidak.

\VS{11}Idi nagkawesak iti nakirsang a lupot, kinatkatawaandak.

\VS{12}Pagsasaritaandak dagiti agtugtugaw iti ruangan ti siudad; maysaak a kanta dagiti mammartek.

\VS{13}Ngem no maipapan kaniak, maipaay kenka ti kararagko, O Yahweh, iti tiempo nga awatem, sungbatannak iti kinapudno ti panangisalakanmo.

\VS{14}Iyaonnak manipud iti gayung-gayong ken saanmo nga itulok a lumnedak; maipanawak koma kadagiti manggurgura kaniak ken maispalak manipud iti nauneg a danum.

\VS{15}Saanmo koma nga itulok a ringbawannak ti layus ti danum, wenno itulok nga alun-onennak ti taaw. Saanmo koma nga itulok a kanennak iti yuyeng.

\VS{16}Sungbatannak, O Yahweh, ta naimbag ti kinapudnom iti tulagmo; gapu ta nawadwad ti asim kaniak, taliawennak.

\VS{17}Saanmo nga ilemmeng ti rupam manipud iti adipenmo, ta matutuokanak; dagus a sungbatannak.

\VS{18}Umasidegka kaniak ket subbotennak. Gapu kadagiti kabusorko, sakaennak.

\VS{19}Ammom ti pannakaum-umsik, ti pannakaibabainko, ken ti pannakalalaisko, adda amin iti sangoanam dagiti kabusorko.

\VS{20}Gapu iti panangum-umsi, naburak toy pusok; napnoanak iti kinadagsen; nangsapulak iti siasinoman a mangngaasi, ngem awan nasapulak; nangsapulak kadagiti mangliwliwa, ngem awan nasapulak.

\VS{21}Inikkandak iti sabidong a para iti taraonko; iti pannakawawko, inikkandak iti suka nga inumek.

\VS{22}Agbalin koma a silo ti lamisaan iti sangoananda; inton ipagarupda a natalgedda, agbalin koma daytoy a palab-og.

\VS{23}Mapasipnget koma dagiti matada, tapno saanda a makakita; ken kanayon a pagpigergerem dagiti lumlumoda.

\VS{24}Idissuormo ti pungtotmo kadakuada, ken kamakamen koma ida ti kinaranggas ti ungetmo.

\VS{25}Mabaybay-an koma ti lugarda; awan koma ti agnaed kadagiti toldada.

\VS{26}Ta pinarigatda ti tao a dinunormo; sinarsaritada kadagiti dadduma ti maipanggep iti ut-ot dagiti sinugatam.

\VS{27}Akusaram ida kadagiti adu a basbasolda; saanmo nga itulok nga umayda iti nalinteg a balligim.

\VS{28}Mapunasda koma iti libro ti biag ken saanda a maisurat a kadua dagiti nalilinteg.

\VS{29}Ngem nakurapay ken matutuokak; O Dios, itag-aynak koma ti pannangisalakanmo.

\VS{30}Idaydayawko ti nagan ti Dios babaen iti kanta ken itag-ayko isuna babaen iti panagyaman.

\VS{31}Ad-adda pay a mangay-ayo kenni Yahweh ngem iti maysa a baka wenno toro nga addaan kadagiti sara ken napisi a kuko.

\VS{32}Nakita daytoy dagiti naemma ket naragsakanda; dakayo a mangsapsapul iti Dios, itulokyo nga agbiag dagiti pusoyo.

\VS{33}Ta dengdenggen ni Yahweh dagiti agkasapulan ken saanna a tallikudan dagiti baludna.

\VS{34}Idaydayaw koma isuna ti langit ken daga, dagiti baybay ken amin nga aggargaraw kadakuada.

\VS{35}Ta isalakanto ti Dios ti Sion ken bangonennanto dagiti siudad ti Juda; agnaedto sadiay dagiti tattao ken tagikuaendanto daytoy a kas sanikuada.

\VS{36}Tawidento daytoy dagiti kaputotan dagiti adipenna; ken agnaedto sadiay dagiti mangay-ayat iti naganna.



\par }\PsalmChap{70}{\PP \VerseOne{1}Isalakannak, O Dios! Umayka a dagus O Yahweh ket tulongannak.

\VS{2}Mapabainan ken maikuspil koma dagiti mangpadpadas a mangpatay kaniak; maupay ken maibabain koma dagiti agragragsak iti panagtuokko.

\VS{3}Maupayda koma gapu iti bainda, dagiti mangibagbaga iti “Aha, aha.”

\VS{4}Agrag-o ken maragsakan koma dagiti mangsapsapul kenka; kanayon koma nga ibaga dagiti mangay-ayat iti panangisalakanmo a, “Maidaydayaw koma ti Dios.”

\VS{5}Ngem nakurapay ken agkasapulanak; darasem ti umay kaniak, O Dios; sika ti katulongak ken is-ispalennak. O Yahweh, saanmo nga itantan.



\par }\PsalmChap{71}{\PP \VerseOne{1}Kenka O Yahweh, agkamangak; saanmo koma nga ipalubos a mapabpabainanak.

\VS{2}Ispalennak ken pagbalinennak a natalged iti kinalintegmo; iyalingagmo ta lapayagmo kaniak ken isalakannak.

\VS{3}Agbalinka kadi a kasla maysa a dakkel a bato nga agpaay a kamangko a kankanayon a mabalin papanak; nagitedka iti bilin a mangisalakan kaniak, ta sika ti kamang ken salinongko.

\VS{4}Ispalennak, O Diosko, manipud iti ima dagiti nadangkes, manipud iti ima dagiti saan a nalinteg ken dagiti naranggas a tao.

\VS{5}Ta sika ti namnamak, O Apo Yahweh. Nagtaltalekak kenka sipud pay ti kinaubingko.

\VS{6}Babaen kenka, nasarsaranayak manipud iti tian ti inak; sika ti nangiruar kaniak manipud iti tian ti inak; ti panangidayawko ket kanayonto a maipanggep kenka.

\VS{7}Maysaak a pagtuladan kadagiti adu a tattao; sika ti natibker a kamangko.

\VS{8}Mapnonto ti ngiwatko iti panangidaydayaw kenka ken iti panangitan-ok kenka iti agmalmalem.

\VS{9}Saannak nga ibelleng iti panawen ti kinalakayko; saannak a baybay-an inton agkapuyakon.

\VS{10}Ta pagsasaritaandak dagiti kabusorko; sangsangkamaysa nga agplanplano dagiti mangsisiim iti biagko.

\VS{11}Kunkunada, “Binaybay-an isunan ti Dios; darupen ken alaentayo isuna, ta awan ti mangisalakan kenkuana.”

\VS{12}O Dios, saanka koma nga umadayo kaniak; O Diosko, darasem ti mangtulong kaniak.

\VS{13}Maibabain ken maibusa koma, dagiti agpapanggep iti biagko; magaburanda koma iti pannakababalaw ken pannakaibaba, dagiti mangsapsapul iti pakasaktak.

\VS{14}Ngem kanayonak latta a mangnamnama kenka ken ad-addanto a dayawenka.

\VS{15}Agmalmalem nga ibaganto ti ngiwatko ti maipanggep iti kinalintegmo ken ti panangisalakanmo, uray pay saanko a maawatan daytoy.

\VS{16}Mapanak kadakuada nga addaan kadagiti nabibileg nga aramid ni Yahweh nga Apo; saritaekto ti kinalintegmo, ti laeng kinalintegmo.

\VS{17}O Dios, insuronak manipud kinaagtutubok; uray ita, iwarwaragawagko dagiti nakakaskasdaaw nga aramidmo.

\VS{18}Kinapudnona, uray inton lakayak ken purawton ti buokko, O Dios, saannak a baybay-an, bayat iti panangiwarwaragawagko iti kinabilegmo iti sumaruno a henerasion, ti pannakabalinmo iti amin nga umay.

\VS{19}Ti pay kinalintegmo O Dios, ket nangato unay; sika a nagaramid kadagiti naindaklan a banbanag, O Dios, siasino ti kas kenka?

\VS{20}Sika a nangipakpakita kadakami iti adu a nakaro a pakariribukan ti mangpapigsa manen kadakami ken mangiyaon manen kadakami manipud iti kaunggan a paset ti daga.

\VS{21}Ad-adda pay a kinatan-ok ti ipaaymo kaniak; tumaliawka manen ket liwliwaennak.

\VS{22}Babaen iti arpa, pagyamanak ti kinamatalekmo, O Diosko; kantaanka iti kankanta a pagdaydayaw a mabuyogan iti arpa, O Santo ti Israel.

\VS{23}Agpukkaw toy bibigko gapu iti rag-o inton agkantaak iti kankanta a pagdaydayaw kenka—uray siak a sinubbotmo.

\VS{24}Agmalmalem met nga isao daytoy dilak ti maipanggep iti kinalintegmo; ta naibabain ken natikawda, dagiti nangsapul iti pannakapasakitko.



\par }\PsalmChap{72}{\PP \VerseOne{1}Itedmo iti ari dagiti nalinteg a bilbilinmo, O Dios, ti kinalintegmo iti lalaki nga anak ti ari.

\VS{2}Ukomenna koma dagiti tattaom babaen iti kinalinteg ken dagiti nakurapay a tattaom babaen iti hustisia.

\VS{3}Mangipaay koma dagiti banbantay iti kapia kadagiti tattao; mangipaay koma iti kinalinteg dagiti turturod.

\VS{4}Ukommenna koma ti nakurapay kadagiti tattao; isalakanna koma dagiti annak dagiti agkasapulan ken rumekenna dagiti mangidaddadanes.

\VS{5}Itan-okdaka koma bayat a sumingsingising ti init, ken inggana nga adda ti bulan iti amin a henerasion.

\VS{6}Bumaba koma isuna a kasla tudo iti naparaspas a ruot, kas iti arbis a mangsibog iti daga.

\VS{7}Pumaut koma dagiti nalinteg kadagiti al-aldawna, ken maadda koma ti aglaplapusanan a talna agingga nga awanen ti bulan.

\VS{8}Maaddaan koma isuna iti turay kadagiti baybay, ken manipud iti Karayan agingga kadagiti nagpatinggaan ti daga.

\VS{9}Agrukbab koma iti sangoananna dagiti agnanaed kadagiti let-ang; dilpatan koma dagiti kabusorna ti tapok.

\VS{10}Agbayad koma iti buis dagiti ari iti Tarsis ken dagiti adda kadagiti isla; mangidaton koma kadagiti sagsagut dagiti ar-ari iti Sheba ken Seba.

\VS{11}Kinpudnona, agparintumeng koma iti sangoananna dagiti amin nga ari; agserbi koma kenkuana dagiti amin a nasion.

\VS{12}Ta tultulonganna ti agkasapulan a tao nga umas-asug kenkuana ken ti nakurapay a tao nga awanan iti katulongan.

\VS{13}Naasi isuna kadagiti nakurapay ken agkasapulan, ken isalsalakanna ti biag dagiti agkasapulan a tattao.

\VS{14}Subsubbotenna dagiti biagda manipud iti pannakaidadanes ken kinaranggas, ken napateg ti darada iti imatangna.

\VS{15}Agbiag koma ti ari! Maited koma kenkuana ti balitok iti Sheba. Kankanayon koma nga ikarkararagan dagiti tattao isuna; bendissionan koma isuna ti Dios iti agmalmalem.

\VS{16}Adda koma ti aglaplapusanan nga apit iti daga kadagiti kabanbantayan; agpallayug koma iti angin dagiti mulada a kas kadagiti kaykayo idiay Lebanon, ken umado koma dagiti tattao kadagiti siudad kas kadagiti ruot iti daga.

\VS{17}Agnanayon koma ti nagan ti ari; agtultuloy koma ti naganna a kas iti init; mabendisionan koma kenkuana dagiti tattao; awagan koma isuna dagiti nasion a madaydayaw.

\VS{18}Maidaydayaw koma ni Yahweh a Dios, ti Dios ti Israel, nga isu laeng ti agar-aramid kadagiti nakakaskasdaaw a banbanag.

\VS{19}Maidaydayaw koma ti naindaklan a naganna iti agnanayon, ken mapno koma ti entero a lubong iti dayagna. Amen ken Amen.

\VS{20}Nalpasen dagiti kararag ni David nga anak ni Jesse. Maikatlo a Libro



\par }\PsalmChap{73}{\PP \VerseOne{1}Pudno unay a naimbag ti Dios iti Israel, kadagiti addaan iti nasin-aw a puso.

\VS{2}Ngem no maipapan kaniak, ngan-nganin naikaglis ti sakak; ngan-nganiak a naitibkol

\VS{3}gapu ta naapalak kadagiti napalangguad idi nakitak ti kinarang-ay dagiti nadangkes.

\VS{4}Ta awan ti sinagabada nga ut-ot agingga iti ipapatayda, ngem napigsa ken napakanda iti usto.

\VS{5}Nawayada kadagiti dadagsen dagiti dadduma a tao; saanda a naburburiboran a kas kadagiti dadduma a tattao.

\VS{6}Ar-arkusan ida ti kinapalangguad a kas iti kuintas nga adda iti tengngedda; kawkawesan ida ti kinaranggas a kas kagay.

\VS{7}Manipud iti kasta a kinabulsek, rummuar ti basol; sumalpot ti dakes a kapanunotan kadagiti pusoda.

\VS{8}Pagang-angawanda ti mangibagbaga iti agkakadakes a banbanag; sipapalangguad nga agpangpangtada iti kinaranggas.

\VS{9}Agsasaoda iti maibusor kadagiti langit, ken agdakdakiwas dagiti dilada iti entero a daga.

\VS{10}Mapan ngarud kadakuada dagiti tattao ti Dios ket dumngegda kadagiti sasaoda.

\VS{11}Kunada, “Kasano koma nga ammo ti Dios? Ammo kadi ti Dios ti mapaspasamak?”

\VS{12}Kitaem: nadangkes dagitoy a tattao; kanayon nga awan pakaburburiburanda, ken pabaknangda a pabaknang.

\VS{13}Pudno a sinalsalluadak ti pusok iti awan kaes-eskanna ken binugbugoak dagiti imak iti kinaawan-ammo.

\VS{14}Ta iti agmalem, nagsagsagabaak ken iti binigat, mapalpalintegak.

\VS{15}No naibagak nga, “Ibagak dagitoy a banbanag,” ket mabalin a ginulibak daytoy a henerasion dagiti annakmo.

\VS{16}Nupay pinadaskon nga awaten dagitoy a banbanag, nagbalin a narigat unay daytoy para kaniak.

\VS{17}Ket simrekak ngarud iti santuario ti Dios, sakonto naawatan ti nagbanaganda.

\VS{18}Sigurado nga ikabilmo ida kadagiti nagalis a disso; ipanmo ida iti pannakadadael.

\VS{19}Anian ti panagbalinda a let-ang iti apagdarikmat! Dumtengda iti kanibusanan ken naggibusda iti kasta unay a buteng.

\VS{20}Kasda la tagtagainep kalpasan nga agriing ti maysa a tao; O Apo, inton bumangonka, awanto koma ti malagipmo kadagidiay a tagtagainep.

\VS{21}Ta nagladingit ti pusok, ken nasugatanak iti kasta unay.

\VS{22}Awan am-ammok ken kurangak iti pannakaammo; kaslaak ayup nga awan ti riknana iti sangoanam.

\VS{23}Nupay kasta, kankanayon a kaduaka; iggemmo ti makannawan nga imak.

\VS{24}Tarabayennak babaen kadagiti balakadmo ket kalpasanna, awatennak iti gloriam.

\VS{25}Adda aya masarakak sadi langit a kas kenka? Awan siasinoman ditoy daga a tarigagayko no di ket sika.

\VS{26}Kumapsot ti lasag ken pusok, ngem ti Dios ti pigsa ti pusok iti agnanayon.

\VS{27}Mapukawto dagidiay adayo kenka; dadaelemto amin dagiti saan a napudno kenka.

\VS{28}Ngem no maipapan kaniak, ti laeng masapul nga aramidek ket ti umasideg iti Dios. Pinagbalinko a kamangko ni Yahweh nga Apo. Iwaragawagko dagiti amin nga aramidmo.



\par }\PsalmChap{74}{\PP \VerseOne{1}Apay nga agnanayon nga inlaksidnakami, O Dios? Apay a gumil-ayab ti pungtotmo maibusor iti karnero iti pagpaspasturam?

\VS{2}Lagipem dagiti tattaom, a pinilim idi un-unana a tiempo, a sinubbotmo nga agbalin a tawidmo, ken ti Bantay Sion a pagnanaedam.

\VS{3}Umaymo kitaen dagiti naan-anay a nadadael, amin a panangpirdi nga inaramid dagiti kabusor iti nasantoan a disso.

\VS{4}Nagriyaw dagiti kabusormo iti tengnga ti pinilim a lugar; inkabilda dagiti banderada a pakigubat.

\VS{5}Arigda la dagiti agpukpukan iti kayo iti kabakiran.

\VS{6}Minaso ken binurakda dagiti amin nakitikitan; binurakda dagitoy babaen kadagiti wasay ken maso.

\VS{7}Pinuoranda ti templom, tinulawanda ti pagnanaedam, renebbada daytoy.

\VS{8}Kinunada iti puspusoda, “Dadaelentayo amin dagitoy.” Pinuoranda amin a kukuam a disso a paguummongan iti dayta a lugar.

\VS{9}Awanen ti makitami a nakaskasdaaw a pagilasinan manipud iti Dios; awanen iti profeta, ken awanen ti makaammo kadakami no kaano nga agpatingga daytoy.

\VS{10}Kasano kapaut, O Dios, ti pananglalais ti kabusor kenka? Agnanayonto kadi a tabtabbaawan dagiti kabusor ti naganmo?

\VS{11}Apay a gawgawidam ti imam, ti makannawan nga imam? Iruarmo ti makannawan nga imam manipud iti pagan-anaymo ket dadaelem ida.

\VS{12}Nupay kasta, ti Dios isun ti arik sipu pay idi un-unana, a mangiyeg ti pannakaisalakan iti daga.

\VS{13}Babaen iti bilegmo, ginuduam ti baybay, binurakmo dagiti ulo dagiti nakabutbuteng nga ayup ti baybay, nga adda iti uneg ti danum.

\VS{14}Rinumekmo dagiti ulo ti leviatan; impakanmo isuna kadagiti agnanaed iti let-ang.

\VS{15}Linukatam dagiti ubbog ken dagiti waig; pinagmagam dagiti agay-ayus a karayan.

\VS{16}Kukuam ti aldaw, ken kukuam pay ti rabii; inkabilmo ti init ken bulan iti umiso a pagiananda.

\VS{17}Inkabilmo dagiti beddeng ti daga; inaramidmo ti tiempo ti pudot ken lam-ek.

\VS{18}Lagipem no kasano iti panangisawang ti kabusor iti makapasakit a sasao kenka, O Yahweh, ken tinabbaawan dagiti maag a tao iti naganmo.

\VS{19}Saanmo nga iyawat ti biag ti kalapatim iti atap nga ayup. Ti biag dagiti tattaom a naidadanes, saanmo a liplipatan iti agnanayon.

\VS{20}Lagipem ti tulagmo, ta dagiti nasipnget a rehion iti daga ket napnoan kadagiti lugar ti kinaranggas.

\VS{21}Saanmo nga ipalubos a maibabain dagiti naidadanes; idaydayaw koma dagiti nakurapay ken naidadanes ti naganmo.

\VS{22}Tumakderka, O Dios; ikalintegam ti dayawmo; lagipem ti agmalmalem a pananglalais dagiti maag kenka.

\VS{23}Saanmo a liplipatan ti timek dagiti kabusormo wenno ti panagririyaw dagiti saan nga agsarsardeng a mangkarkarit kenka.



\par }\PsalmChap{75}{\PP \VerseOne{1}Agyamankami kenka, O Dios; agyamankami; ta iparparangarangmo ti presensiam; ibagbaga dagiti tattao dagiti nakakaskasdaaw nga ar-aramidmo.

\VS{2}“Iti naituding a tiempo, mangukomakto a sililinteg.

\VS{3}Nupay agtigerger iti buteng iti daga ken amin dagiti agnanaed iti daytoy, tenglekto dagiti adigi ti daga.” Selah

\VS{4}Kinunak kadagiti napalangguad, “Saankayo nga agpalpalangguad,” ken kadagiti nadangkes, “Saankayo unay nga agtalek iti panagballigi.

\VS{5}Saankayo unay nga agsigurado iti panagballigi; saankayo nga agsao a sitatangsit.”

\VS{6}Saan nga agtaud ti panagballigi manipud iti daya, iti laud wenno iti let-ang.

\VS{7}Ngem ti Dios ti ukom; ibabana ti maysa ken itag-ayna ti sabali.

\VS{8}Ta adda ti kopa nga iggem ni Yahweh nga adda kargana a kasla aglablabutab nga arak, a nalaokan kadagiti rekado, ket ibukbokna daytoy. Sigurado nga inumen daytoy dagiti amin a nadangkes iti daga agingga iti maudi a tedtedna.

\VS{9}Ngem itultuloyko nga ibaga dagiti naaramidam; Agkantaak kadagiti pagdaydayaw a maipaay iti Dios ni Jacob.

\VS{10}Kinunana, “Putdekto amin dagiti sara dagiti nadangkes, ngem maitag-ayto ti sara dagiti nalinteg.”



\par }\PsalmChap{76}{\PP \VerseOne{1}Inyam-ammo ti Dios ti bagina idiay Juda; naindaklan ti naganna idiay Israel.

\VS{2}Ti toldana ket adda idiay Salem; ti pagnanaedanna ket adda idiay Sion.

\VS{3}Sadiay, pinirdina dagiti pana ti bai, ti kalasag, ti kampilan, ken dagiti dadduma nga armas a pakigubat. Selah

\VS{4}Kasta unay ti panagranraniagmo ken ipakpakitam ti dayagmo, iti isasalogmo iti kabanbantayan a nangpatayam kadagiti biktimam.

\VS{5}Nasamsam dagiti banag nga adda kadagiti natured; nagurnosen dagiti sakada. Awanen ti gawayda dagiti amin a mannakigubat.

\VS{6}Iti panagungetmo, O Dios ni Jacob, agpadan a nagurnos dagiti saka ti kumakabalio ken ti kabalio.

\VS{7}Sika, wen sika, ket rumbeng a pagbutngan; siasino ti makabael nga agtakder iti sangoanam no makaungetka?

\VS{8}Naggapu iti langit ti panangukommo; nagbuteng ken nagulimek ti daga.

\VS{9}Timmakderka O Dios a mangikeddeng ken mangisalakan kadagiti amin a naidadanes iti daga. Selah

\VS{10}Awan dua-dua nga idaydayawdaka dagidiay a tattao gapu iti nakaro a panangukommo. Naan-anay nga ipakpakitam ti pungtotmo.

\VS{11}Agkarikayo kenni Yahweh a Diosyo ken tungpalenyo dagitoy. Mangiyeg koma kadagiti sagut dagiti amin a nanglawlaw kenkuana, kenkuana a rumbeng a pagbutngan.

\VS{12}Pagpakumbabaennanto ti espiritu dagiti prinsipe; pagbutbutngan isuna dagiti ari iti daga.



\par }\PsalmChap{77}{\PP \VerseOne{1}Iyikkisko ti umawag iti Dios, umawagakto iti Dios babaen iti timekko ket denggennakto ti Diosko.

\VS{2}Binirokko ti Apo iti aldaw ti pannakariribukko; inngatok dagiti imak iti rabii, ket saanda a mabannog. Saanko a kayat a maliwliwa.

\VS{3}Pinanpanunotko ti Dios iti panagasugko; pinanpanunotko ti maipapan kenkuana iti panagkapsutko. Selah

\VS{4}Pinagtalinaedmo a nakamulagat dagiti matak; saanak a makasao gapu iti pannakariribukko.

\VS{5}Pinanpanunotko dagiti aldaw a naglabas, maipanggep kadagiti panawen iti napalabas.

\VS{6}Iti rabii, linagipko ti kanta a kinantak iti naminsan. Inam-amirisko a nalaing ken pinadasko nga awaten iti napasamak.

\VS{7}Agnanayonto kadi a laksidennak ti Apo? Saannakto kadi a pulos manen a kaasian?

\VS{8}Agnanayonto kadi a mapukaw ti kinapudnona iti tulagna? Agnanayonto kadi a saan a matungpal ti karina?

\VS{9}Nalipatan kadin ti Dios ti mangparabur. Pinagsardeng kadi ti pungtotna ti kinamanangngaasina? Selah

\VS{10}Kinunak, “Daytoy ti pagladingitak: awanen kadatayo ti makannawan nga ima ti Mannakabalin-amin.

\VS{11}Ngem laglagipekto dagiti ar-aramidmo, O Yahweh; Saanto nga iwaksi iti panunotko dagiti nakaskasdaaw nga inaramidmo idi.

\VS{12}Amirisekto a nalaing amin dagiti inaramidmo ken utobekto dagidiay.

\VS{13}Nasantoan ti wagasmo O Dios; ania a dios ti pakaiyaspingan ti naindaklan a Diosmi?

\VS{14}Sika ti Dios nga agar-aramid kadagiti nakakaskasdaaw; imparangarangmo ti pigsam kadagiti tattao.

\VS{15}Pinagballigim dagiti tattaom babaen iti naindaklan a pannakabalinmo — dagiti kaputotan da Jacob ken ni Jose. Selah

\VS{16}Nakitadaka dagiti danum, O Dios; nakitadaka dagiti danum, ket nagbutengda; nagtigerger ti kaadalman a paset ti baybay.

\VS{17}Nangibuyat dagiti ulep iti danum; naggurruod ti tangatang, naggilap dagiti panam.

\VS{18}Ti kasla gurruod a timekmo ket nangngegan iti angin, ti kimat ket sinilnaganna ti lubong; ti daga ket nagkintayeg ken naggungon.

\VS{19}Ti danam ket limmabas iti baybay ken ti dalanmo kadagiti dadakkel a danum, ngem saan a makita dagiti tugotmo.

\VS{20}Indauloam a kasla arban dagiti tattaom, babaen kada Moises ken Aaron.



\par }\PsalmChap{78}{\PP \VerseOne{1}Dumngegkayo iti panursurok, dakayo a tattaok, denggenyo dagiti sasao nga agtaud iti ngiwatko. Agsaoak kadagiti pangngarig;

\VS{2}Kantaek dagiti nailimed a banbanag maipanggep iti napalabas.

\VS{3}Dagitoy dagiti banbanag a nangngegan ken nasursurotayo, dagiti banbanag nga imbaga kadatayo dagiti kapuonantayo.

\VS{4}Saantayo nga ilimed dagitoy kadagiti kaputotanda. Ibagatayo kadagiti sumaruno a henerasion ti maipanggep kadagiti nadayaw nga ar-aramid ni Yahweh, ti kinabilegna ken dagiti nakakaskasdaaw nga inaramidna.

\VS{5}Ta nangipaulog isuna ti panangpaneknekna iti tulagna kenni Jacob ken nangituyang ti linteg iti Israel. Imbilinna kadagiti kapuonantayo nga isuroda dagitoy kadagiti annakda.

\VS{6}Imbilinna daytoy tapno maamoan dagiti sumaruno a henerasion dagiti bilinna, dagiti ubbing a saan pay a naipasngay, a mangibaganto met kadagiti annakda.

\VS{7}Ket mangnamnamadanto iti Dios ken saanda a malipatan dagiti aramidna ngem salimetmetanda ketdi dagiti bilinna.

\VS{8}Ket saandanto a kasla kadagiti kapuonanda, a nasukir ken managrebelde a henerasion, henerasion a saan a nalinteg dagiti pusoda, ken saan a napudno dagiti espirituda iti Dios.

\VS{9}Nagtagipana dagiti Efraimita, ngem nagsanudda iti kaaldawan ti gubat.

\VS{10}Saanda a tinungpal ti katulagan ti Dios, ken nagkedkedda a mangtungpal ti lintegna.

\VS{11}Nalipatanda dagiti aramidna, dagiti nakakaskasdaaw a banag nga impakitana kadakuada.

\VS{12}Dagiti nakakaskasdaaw a banag nga inaramidna iti imatang dagiti kapuonanda iti daga ti Egipto, iti daga ti Soan.

\VS{13}Ginudduana ti taaw ken indalanna ida a lumasat iti daytoy; pinagtakderna ti danum a kasla pader.

\VS{14}Iti aldaw, indalanna ida babaen ti ulep ken iti agpatpatnag babaen ti raniag ti apuy.

\VS{15}Pinagrengngatna ti dakkel a bato iti let-ang, ket inikkanna ida iti aglaplapusanan a danum, nga umdas a mangpunno iti kaunggan iti baybay.

\VS{16}Pinagubbogna ti danum manipud iti dakkel a bato ken pinagayusna a kasla kadagiti karayan.

\VS{17}Ngem intultuloyda latta ti agbasbasol kenkuana, agsuksukirda iti Kangatoan idiay let-ang.

\VS{18}Kinaritda ti Dios iti pusoda babaen iti panagdawatda iti taraon a mangpennek iti tarigagayda.

\VS{19}Nagsaoda iti maibusor iti Dios; kinunada, “Maikkanatayo ngata ti Dios iti panganantayo idiay let-ang?

\VS{20}Kitaenyo, idi binaotna ti dakkel a bato, nagpussuak ti danum ket nagluppias dagiti waig. Ngem makaited met kadi iti tinapay? Mangipaay kadi isuna iti karne kadagiti tattaona?”

\VS{21}Idi nangngeg ni Yahweh daytoy, nakaunget isuna; isu a simgiab ti apuyna a maibusor kenni Jacob, ket nagdissuor ti pungtotna ti Israel,

\VS{22}gapu ta saanda a namati iti Dios ken saanda a nagtalek iti panangisalakanna.

\VS{23}Nupay kasta, binilinna ti tangatang ken linuktanna dagiti ruangan ti tangatang.

\VS{24}Pinagtudona ti mana nga agpaay a kanenda, ken intedna kadakuada ti trigo manipud iti langit.

\VS{25}Kinnan dagiti tattao ti tinapay dagiti anghel. Inyegna kadakuada iti aglaplapusanan a taraon.

\VS{26}Pinagpul-oyna ti angin nga aggapu iti daya a mangpuyot iti tangatang, ken inturongna ti angin ti abagatan babaen iti pannakabalinna.

\VS{27}Pinagtudona iti karne kadakuada a kasla tapok, dagiti tumatayab a kas kaadu dagiti darat iti baybay.

\VS{28}Nagtinnagda iti tengnga ti kampoda, iti aglikmot dagiti toldada.

\VS{29}Isu a nangan ken nabsogda. Intedna kadakuada ti tartarigagayanda.

\VS{30}Ngem saanda pay latta a nabsog; adda pay laeng kadagiti ngiwatda ti taraonda.

\VS{31}Ket dinarup ida ti pungtot ti Dios ket pinatayna ti kapipigsaan kadakuada. Pinasagna dagiti agtutubo a lallaki iti Israel.

\VS{32}Iti laksid daytoy, agbasbasolda latta ken saanda a namati kadagiti nakakaskasdaaw nga aramidna.

\VS{33}Ngarud pinaababa ti Dios dagiti al-aldawda, napnoan ti buteng dagiti tawtawenda.

\VS{34}Tunggal parigaten ida ti Dios, rugianda a biroken isuna, ket agsublida ken sipapasnekda a mangsapul kenkuana.

\VS{35}Lagipenda a ti Dios ti dakkel a batoda ken ti Kangangatoan a Dios ti mangis-ispal kadakuada.

\VS{36}Ngem pasabluganda isuna ken agulbodda kenkuana kadagiti sasaoda.

\VS{37}Ta dagiti pusoda ket saan a nagtalinaed a sipupudno kenkuana ken saanda a napudno iti tulagna.

\VS{38}Ngem iti kinamanangngaasina, pinakawanna dagiti nagbasolda ket saanna a dinadael ida. Wen, adu a daras a linapdanna ti ungetna ken tineppelanna amin ti pungtotna.

\VS{39}Nalagipna a naaramidda iti lasag, kasla angin a lumabas ken saanen nga agsubli.

\VS{40}Namin-ano a daras a nagsukirda kenkuana idiay let-ang ken pinagladingitda isuna kadagiti langalang a rehion.

\VS{41}Masansan a kinaritda ti Dios ken pinabainanda ti Nasantoan ti Israel.

\VS{42}Saanda a pinanunot maipapan iti pannakabalinna, no kasano ti panangispalna kadakuada manipud iti kabusor

\VS{43}idi inaramidna dagiti nakabutbuteng a pagilasinan idiay Egipto ken dagiti nakakaskasdaaw nga inaramidna iti rehion ti Soan.

\VS{44}Pinagbalinna a dara dagiti karayan dagiti Egipcio tapno saanda a makainom kadagiti waigda.

\VS{45}Nangibaon isuna kadagiti pangen dagiti ngilaw a nangalun-on kadakuada ken dagiti tukak a nagwaras iti dagada.

\VS{46}Intedna kadagiti arabas dagiti mulada ken dagiti nagbannoganda kadagiti dudon.

\VS{47}Dinadaelna dagiti ubasda babaen iti uraro ken dagiti kayoda a sikamoro babaen iti ad-adu pay a uraro.

\VS{48}Pinagtudona iti uraro kadagiti bakada ken kinimatna dagiti dingwenda.

\VS{49}Bimtak ti kinarungsot ti ungetna kadakuada. Nangiyeg iti pungtot, rungsot ken riribuk a kasla dagiti bunggoy a mangiyeg iti didigra.

\VS{50}Nangisimpa isuna iti dalan ti pungtotna; saanna nga inkaluya ida iti pakatayanda ngem inyawatna ida iti didigra.

\VS{51}Pinapatayna amin dagiti inauna nga anak iti Egipto, ti inauna nga anak ti pigsada kadagiti tolda ni Ham.

\VS{52}Indauloanna a rimmuar dagiti tattaona a kasla karnero ken kasla arban nga indalanna ida a limmasat iti let-ang.

\VS{53}Indauloanna ida a sitatalged ken awan nagbutnganda, ngem linapunos ti baybay dagiti kabusorda.

\VS{54}Ket impanna ida iti nagbeddengan iti nasantoan a dagana, iti daytoy a bantay a nagun-od ti makannawan nga imana.

\VS{55}Pinapanawna dagiti nasion manipud iti sangoananda ken intedna kadakuada dagiti tawidda; pinagnaedna dagiti tribu ti Israel kadagiti toldada.

\VS{56}Nupay kasta, kinaritda ken sinukirda ti Kangatoan a Dios ken saanda a sinalimetmetan dagiti bilinna.

\VS{57}Saanda a napudno ken manangallilawda a kasla kadagiti ammada; saanda a mapagnamnamaan a kas iti bai nga adda perdina.

\VS{58}Ta pinagpungtotda isuna gapu kadagiti pagano nga altarda ken pinagimonda isuna gapu kadagiti didiosenda.

\VS{59}Idi nangngeg ti Dios daytoy, nakaunget isuna ket inlaksidna a naminpinsan ti Israel.

\VS{60}Binaybay-anna ti tabernakulo iti Silo, ti tolda a nagnaedanna iti sidong dagiti tattao.

\VS{61}Impalubosna a masamsam ti pigsana ken intedna ti dayagna kadagiti ima ti kabusorna.

\VS{62}Inyawatna dagiti tattaona iti kampilan ken nakaunget kadagiti tawidna.

\VS{63}Inalun-on ti apuy dagiti agtutubo a lallaki ken dagiti agtutubo a babbaida ket awan ti kantada iti panagbuda.

\VS{64}Natay dagiti padida babaen ti kampilan ket saan a makadung-aw dagiti baloda.

\VS{65}Ket nakariing ti Apo a kasla nakaturog, a kasla mannakigubat nga agpukpukkaw gapu ti arak.

\VS{66}Pinagsanudna dagiti kabusorna, ket inkabilna ida iti agnanayon a pannakaibabain.

\VS{67}Linaksidna ti tolda ni Jose, ken saanna a pinili ti tribu ni Efraim.

\VS{68}Pinilina ti tribu ni Juda ken ti bantay Sion nga inay-ayatna.

\VS{69}Pinatakderna ti sanctuariona a a kasla kadagiti langlangit, a kasla iti daga nga impasdekna iti agnanayon.

\VS{70}Pinilina ni David, nga adipenna, ket innalana isuna manipud iti pagap-apunan dagiti karnero.

\VS{71}Innalana isuna manipud iti panangsursurotna kadagiti kabaian a karnero nga addaan ti urbon ken inyegna isuna tapno agbalin a pastor ni Jacob, dagiti tattaona ken iti Israel a tawidna.

\VS{72}Impastoran ida ni David nga addaan kinapudno iti pusona ken indalanna ida babaen iti kinalaing dagiti imana.



\par }\PsalmChap{79}{\PP \VerseOne{1}O Dios, immay dagiti gangannaet a nasion iti tawidem; tinulawanda ti nasantoan a templom; pinagbalinda ti Jerusalem a pagigabsuonan kadagiti nadadael.

\VS{2}Intedda dagiti bangkay dagiti adipenmo a kas taraon dagiti tumatayab iti tangatang, dagiti bangkay dagiti napudno a tattaom kadagiti narungsot nga ayup iti daga.

\VS{3}Kasla danum a nagayus dagiti darada iti aglawlaw ti Jerusalem, ket awan ti mangitanem kadakuada.

\VS{4}Nagbalinkami a paga-angawan dagiti kaarrubami, um-umsien ken katkatawaan dagiti adda iti aglawlawmi.

\VS{5}O Yahweh, kasano kabayag? Agnanayon kadi a makaungetka? Kasano kabayag a sumged a kasla apuy ti naimon a pungtotmo?

\VS{6}Ibukbokmo ti pungtotmo kadagiti nasion a saan a makaam-ammo kenka ken kadagiti pagarian a saan nga umaw-awag iti naganmo.

\VS{7}Ta rinautda ni Jacob ken dinanadelda dagiti bariona.

\VS{8}Saanmo nga ipabaklay a maibusor kadakami ti basol dagiti kapuonanmi; umay koma kadakami ti kinamanangngaasim, ta maipabpababakami unay.

\VS{9}Tulongannakami, O Dios ti pannakaisalakanmi, a para iti pagsayaatan iti dayag ti naganmo; isalakannakami ken pakawanem dagiti basolmi para iti pakaidaydayawan ti naganmo.

\VS{10}Apay a nasken nga ibaga dagiti nasion, “Sadino iti ayan ti Diosda?” Maibales koma kadagiti nasion ti dara dagiti adipenmo a nagayus iti imatangmi.

\VS{11}Dumanon koma iti sangoanam dagiti asug dagiti balud; iti kinaindaklan ti pannakabalinmo ket mapagtalined nga agbiag dagiti annak ti patay.

\VS{12}O Apo, isublim kadagiti saklot dagiti kaarruba a pagilian iti maminpito a daras a kas kaadu dagiti lais a pananglaisda kenka.

\VS{13}Isu a dakami a tattaom ken karnerom iti pagaraban ket agyamanto kenka iti agnanayon. Ibagaminto dagiti pakaidaydayawam kadagiti amin a kaputotan.



\par }\PsalmChap{80}{\PP \VerseOne{1}Ipangagnakami, O Pastor iti Israel, sika a mangidadaulo kenni Jose a kasla maysa nga arban; sika nga agtugtugaw iti rabaw ti kerubim, agranniagka kadakami!

\VS{2}Iti imatang ni Efraim, Benjamin ken Manases, pagtignayem ti pannakabalinmo; umayka ket isalakannakami.

\VS{3}O Dios, pabaroennakami; pagranniagem ti rupam kadakami, ket maisalakankami.

\VS{4}Yahweh a Dios a Mannakabalin amin, kasano kabayag a makaungetka kadagiti tattaom no agkararagda?

\VS{5}Pinakanmo ida iti tinapay ti lulua ken inikkam ida iti adu a lulua nga inumenda.

\VS{6}Inaramidnakami a pagsusupiatan dagiti kaarrubami ket pagkakatawaandakami dagiti kabusormi.

\VS{7}O Dios a Mannakabalin amin, pabaroennakami, Pagraniagem ti rupam kadakami ket maisalakankami.

\VS{8}Nangiruarka ti lanut manipud idiay Egipto; pinapanawmo dagiti nasion ken immulam daytoy.

\VS{9}Winaknitam ti daga a maipaay iti daytoy; rimmamut ken pinunnona iti daga.

\VS{10}Naabbungan dagiti bantay iti linongna, dagiti kangatoan a sedro ti Dios kadagiti sangana.

\VS{11}Dimmanon dagiti sangana agingga iti taaw ken nagsaringit agingga iti Karayan Euphrates.

\VS{12}Apay a rinebbam dagiti paderna tapno dagiti amin a lumabas ket agpuros iti bungana.

\VS{13}Dadaelen daytoy dagiti alingo iti kabakiran ken kanen daytoy dagiti narungsot nga ayup iti taltalon.

\VS{14}Tumalliawka, O Dios a Mannakabalin amin; tumannawagka manipud langit ket kitaennakami ken aywanam daytoy a lanut.

\VS{15}Daytoy ti ramut nga immula ti makannawan nga imam, ti saringit a pinatubom.

\VS{16}Napuoran ken napukan daytoy; mapukaw koma dagiti kabusormo gapu iti panangbabalawmo.

\VS{17}Adda koma ti imam iti tao nga adda iti makannawan nga imam, iti anak ti tao a pinapigsam para kenka.

\VS{18}Ket saankaminto a tumallikod kenka; papigsaennakami ket awaganminto iti naganmo.

\VS{19}Pabaroennakami, O Yahweh, Dios a Mannakabalin amin, agraniagka kadakami ket maisalakankami.



\par }\PsalmChap{81}{\PP \VerseOne{1}Kantaanyo iti napigsa ti Dios a pigsatayo; idir-iyo ti ragsakyo a maipaay iti Dios ni Jacob.

\VS{2}Agkantakayo ken tukarenyo ti pandereta, ti makaay-ayo ti unina a lira a mabuyogan iti arpa.

\VS{3}Puyotanyo ti tangguyob iti aldaw iti baro a bulan, iti aldaw ti kabus, inton mangrugi ti piestatayo.

\VS{4}Ta daytoy ket linteg para iti Israel, maysa a bilin nga inted ti Dios ni Jacob.

\VS{5}Impaulogna daytoy a kas pagalagadan kenni Jose idi binusorna ti daga ti Egipto, a nakangngegak iti pagsasao a saanko nga ammo.

\VS{6}“Inikkatko ti dadagsen iti abagana; nawaya-wayaan dagiti imana manipud iti panangig-iggemna iti basket.

\VS{7}Iti panagtutuokyo, immawagkayo, ket tinulongankayo; sinungbatankayo manipud iti nasipnget nga ulep ti gurruod. Sinuotkayo kadagiti danum idiay Meriba. Selah

\VS{8}Dumngegkayo dakayo a tattaok, ta ballaagankayo, O Israel, no laeng koma ta dumngegkayo kaniak!

\VS{9}Masapul nga awan ti ganganaet a dios kadakayo; masapul a saanyo a dayawen ti aniaman a ganganaet a dios.

\VS{10}Siak ni Yahweh a Diosyo, a nangiruar kadakayo manipud iti daga ti Egipto. Ingangam ta ngiwatmo, ket punnoek dayta.

\VS{11}Ngem saan a dimngeg dagiti tattaok kadagiti sasaok; saannak nga impangag ti Israel.

\VS{12}Isu nga inyawatko ida iti kinasukirda tapno maaramidda ti ipagarupda nga umno.

\VS{13}No koma ta dumngeg kaniak dagiti tattaok; no koma ta magna dagiti tattaok kadagiti dalanko.

\VS{14}Ket dagus a parmekek dagiti kabusorda ken ibaw-ingko ti imak maibusor kadagiti mangidaddadanes kadakuada.

\VS{15}Agtigerger koma iti butengda dagiti manggurgura kenni Yahweh iti sangoananna! Maibabainda koma iti agnanayon.

\VS{16}Taraonakto ti Israel iti kasasayaatan a trigo; pennekenkayonto iti diro a naggapu kadagiti dadakkel a bato.”



\par }\PsalmChap{82}{\PP \VerseOne{1}Sitatakder ti Dios iti nasantoan a taripnong; iti tengnga dagiti dios, ipaayna ti panangukom.

\VS{2}Kunana, “Kasano pay kapaut ti nakillo a panangukomyo ken ti panangipakitayo iti panangpaboryo kadagiti nadangkes? Selah

\VS{3}Ikalinteganyo dagiti napanglaw ken dagiti awanan iti amma; pagtalinaedenyo ti karbengan dagiti nagsagsagaba ken dagiti napanglaw unay.

\VS{4}Tulonganyo dagiti nakurapay ken dagiti agkasapulan; ikkatenyo ida manipud iti ima dagiti nadangkes.

\VS{5}Saanda nga ammo wenno maawatan; agalla-allada iti kasipngetan; marmarba dagiti amin a pundasion ti daga.

\VS{6}Kinunak, “Dakayo ket dios, ken an-annaknakayo amin ti Kangatoan.

\VS{7}Nupay kasta, mataykayonto a kas kadagiti lallaki ken mapasag a kas iti maysa kadagiti prinsipe.”

\VS{8}Tumakderka, O Dios, ukomem ti daga, ta tawidem amin dagiti a nasion.



\par }\PsalmChap{83}{\PP \VerseOne{1}O Dios, saanka nga agulimek! Saannakami a baybay-an a saanka man laeng nga agtignay.

\VS{2}Kitaem, agar-aramid iti riribuk dagiti kabusormo, ken napangas dagiti manggurgura kenka.

\VS{3}Nagtutulagda maibusor kadagiti tattaom ken sangsangkamaysada a nagpanggep iti maibusor kadagiti salsalaknibam.

\VS{4}Kinunada, “Umaykayo, ket dadaelentayo ida a kas maysa a nasion. Ket saanton a malagip ti nagan ti Israel ni kaanoman.

\VS{5}Sangsangkamaysa a nagplanoda iti maymaysa nga estratehiya; nagkaykaysada a bumusor kenka.

\VS{6}Pakairamanan dagitoy dagiti tolda ti Edom, dagiti Ismaelita, dagiti tattao iti Moab ken dagiti Agareno, a nagplano iti dakes a kadua dagiti

\VS{7}Gebal, dagiti Amonita, ken dagiti Amalekita; karamanna met daytoy dagiti taga-Filistia ken dagiti agnanaed iti Tiro.

\VS{8}Nakikadua met kadakuada ti Asiria; tultulonganda dagiti kaputotan ni Lot. Selah

\VS{9}Aramidem kadakuada ti kas iti inaramidmo kadagiti Midianita, a kas iti inaramidmo kenni Sisera ken ni Jabin idiay Karayan Kison.

\VS{10}Nagpukaw ti bagida idiay Endor ken nagbalinda a kasla rugit nga agpaay iti daga.

\VS{11}Pagbalinem dagiti panguloda a kas kada Oreb ken Zeeb, ken pagbalinem a kas kada Zeba ken Zalmunna dagiti amin a prinsipeda.

\VS{12}Kinunada, “Tagikuaentayo dagiti pagpaspastoran ti Dios.”

\VS{13}Diosko, pagbalinem ida a kas iti maiyal-alipugpog a tapok, a kasla taep a maiyangin,

\VS{14}kas iti apuy a mangpuor iti kabakiran, ken kas iti gil-ayab a mangpasged iti kabanbantayan.

\VS{15}Kamatem ida babaen iti napigsa nga anginmo, ken butbutngem ida babaen iti alipugpogmo.

\VS{16}Punoem ida iti bain tapno birukenda ti naganmo, O Yahweh.

\VS{17}Mapabainanda koma ken mapabutnganda koma iti agnanayon; maibabainda koma agingga a mapukawda.

\VS{18}Ket maammoandanto a siksika laeng, O Yahweh, ti Kangangatoan iti entero a daga.



\par }\PsalmChap{84}{\PP \VerseOne{1}Anian a makaay-ayo iti lugar a pagnanaedam, O Yahweh dagiti buybuyot!

\VS{2}Mailiwak kadagiti paraangan ni Yahweh, napakapsutanak iti panangtarigagayko iti daytoy. Iti pusok ken ti aminko ket umaw-awag iti sibibiag a Dios.

\VS{3}Uray pay ti kulaaw ket nakasarak iti pagbalayanna ken nakabiruk met ti sallapingaw iti umokna a mabalinna a pagpissaan kadagiti sibongna iti asideg dagiti altarmo, O Yahweh dagiti buybuyot, ti Arik, ken ti Diosko.

\VS{4}Nagasat dagidiay nga agnanaed iti balaymo; awan sarday iti panagdayawda kenka. Selah

\VS{5}Nagasat ti tao nga agtaud kenka ti pigsana, a ti adda ti pusona ket dagiti daldalan nga agturong iti Sion.

\VS{6}Kabayatan iti panagdaldaliasatda iti tanap ti Baca, makasarakda kadagiti ubbog ti danum a paginumanda. Ti nasapa a tudtudo ket punoenna daytoy dagiti dan-aw iti danum.

\VS{7}Pumigsada a pumigsa; aparang ti tumunggal maysa kadakuada iti sangoanan ti Dios idiay Sion.

\VS{8}O Yahweh a Dios dagiti buybuyot, denggem ti kararagko, O Dios ni Jacob, ipangagmo iti ibagbagak! Selah.

\VS{9}O Dios, salaknibam ti kalasagmi, ipakitam ti panangalikakam iti pinulotam.

\VS{10}Gapu ta ti maysa nga aldaw kadagiti paraangam ket nasaysayaat nga amang ngem ti sangaribu a tawen iti sadinoman. Kaykayatko pay iti agbanbantay iti ruangan ti balay ti Diosko, ngem iti agnaed kadagiti tolda iti nadangkes.

\VS{11}Ta ni Yahweh ti init ken salaknibtayo; paraburan ken padayawannatayonto ni Yahweh, saanna nga ipaidam ti aniaman a nasayaat a banag kadagiti magmagna iti kinapudno.

\VS{12}Nagasat ti tao nga agtalek kenka, O Yahweh dagiti buybuyot.



\par }\PsalmChap{85}{\PP \VerseOne{1}O Yahweh, pinaraburam ti dagam; pinasublim ti nasayaat a kasasaad iti panagbiag ni Jacob.

\VS{2}Pinakawanmo ti basol dagiti tattaom; inabbongam amin a basbasolda. Selah

\VS{3}Imbabawim ti pungtotmo; tinnalikudam ti ungetmo.

\VS{4}Isublinakami, O Dios iti pannakaisalakanmi, ken ibabawim ti saanmo a pannakaay-ayo kadakami.

\VS{5}Kaungetnakami kadi iti agnanayon? Pagtalinaedemto kadi iti ungetmo kadagiti sumarsaruno a henerasion?

\VS{6}Saanmo kadi nga isubli ti sigud a kasasaadmi? Ket agrag-onto dagiti tattaom kenka.

\VS{7}Ipakitam kadakami ti kinapudnom iti tulagmo O Yahweh, ket ipaaymo kadakami ti pannakaisalakan.

\VS{8}Denggekto ti ibaga ni Yahweh a Dios, gapu ta makikapia isuna kadagiti matalek a sumursurot kenkuana. Ngem saanda koma manen nga agsubli kadagiti minamaag a panagbiagda.

\VS{9}Pudno unay nga asideg ti panangisalakanna kadagiti agbuteng kenkuana; ket agtalinaed iti dayagna iti dagatayo.

\VS{10}Nagsinnarak ti kinapudno ti tulag ken kinamatalek; naginnagek ti kinalinteg ken kapia.

\VS{11}Agrusingto ti kinamatalek ditoy daga, ken tumannawagto ti balligi manipud tangatang.

\VS{12}Wen, itedto ni Yahweh dagiti naimbag a pammendisionna, ket adunto ti apit iti dagatayo.

\VS{13}Magnanto ti kinalinteg iti sangoananna ket pagbalinennanto a dana dagiti tugotna.



\par }\PsalmChap{86}{\PP \VerseOne{1}Dumngegka, O Yahweh, ket sungbatannak, ta napanglaw ken maidaddadanesak.

\VS{2}Salaknibannak, ta napudnoak; O Diosko, isalakanmo ti adipenmo nga agtaltalek kenka.

\VS{3}Kassiannak O Apo, ta agmalmalem nga umaw-awagak kenka.

\VS{4}Paragsakem daytoy adipenmo, ta agkararagak kenka, O Apo.

\VS{5}Nagimbagka O Apo ken nakasagana a mamakawan, ken ipakitam ti naindaklan a kaasim kadagiti amin nga umaw-awag kenka.

\VS{6}Ipangagmo O Yahweh ti kararagko; denggem ti uni dagiti pakaasik.

\VS{7}Umawagak kenka iti aldaw ti pannakariribukko, ta sungbatannakto.

\VS{8}O Apo, awan ti uray maysa a maipadis kenka kadagiti didiosen. Awan dagiti aramid a kasla kadagiti aramidmo.

\VS{9}Umayto amin dagiti nasion nga inaramidmo ket agrukbabdanto iti sangoanam, O Apo. Idaydayawdanto ti naganmo.

\VS{10}Ta naindaklanka ken agar-aramidka kadagiti nakaskasdaaw a banbanag; sika laeng ti Dios.

\VS{11}O Yahweh, isurom kaniak dagiti wagasmo. Ket magnaakto iti kinapudnom. Pagkaykaysaem ti pusok nga agraem kenka.

\VS{12}O Apo a Diosko, idaydayawka iti amin a pusok; idaydayawko ti naganmo iti agnanayon.

\VS{13}Ta naindaklan ti kinapudno ti tulagmo kaniak; inispalmo ti biagko manipud iti kaunggan ti sheol.

\VS{14}O Dios, timmakder maibusor kaniak ti natangsit. Maysa a bunggoy dagiti naranggas a tattao ti agpangpanggep iti biagko. Saandaka a pulos nga ikaskaso.

\VS{15}Ngem manangngaasi O Apo ken managparabur a Dios, saan a nalaka a makaunget, ken nawadwad ti kinapudno ti tulagmo ken kinamatalekmo.

\VS{16}Taliawennak ket kaasiannak; itedmo ti pigsam iti adipenmo; isalakanmo ti anak a lalaki ti babai nga adipenmo.

\VS{17}Ipakitam kaniak ti pagilasinan ti kinaimbagmo. Ket makitanto daytoy dagiti manggurgura kaniak ken maibabaindanto gapu ta sika, Yahweh, tinulongan ken liniwliwanak.



\par }\PsalmChap{87}{\PP \VerseOne{1}Nabangon ti siudad ti Apo iti rabaw dagiti nasantoan a banbantay.

\VS{2}Ad-adda nga ay-ayaten ni Yahweh dagiti ruangan ti Sion ngem dagiti amin a tolda ni Jacob.

\VS{3}Nadayag a banbanag dagiti naibaga a maipapan kenka, a siudad ti Dios. Selah

\VS{4}Dakamatek ti Rahab ken Babilonia kadagiti pasurotko. Kitaenyo, adda ti Filistia, ken Tiro, a kaduada ti Etiopia. Naipasngay daytoy sadiay.

\VS{5}Maibaganto iti Sion, “Naipasngay ti tunggal maysa kadagitoy kenkuana; ken ti mismo a Kangangatoan ti mangipasdek kenkuana.”

\VS{6}Isurat ni Yahweh kabayatan ti panaglislistana kadagiti tattao, “Naipasngay daytoy sadiay.” Selah

\VS{7}Isu nga ibaga met dagiti kumakanta ken sumasala nga, “Adda kenka dagiti amin nga ubbogko.”



\par }\PsalmChap{88}{\PP \VerseOne{1}O Yahweh, Dios a manangisalakanko, umasugak kenka iti aldaw ken rabii.

\VS{2}Dumngegka iti kararagko; ipangagmo ti ararawko.

\VS{3}Ta napnoanak kadagiti riribuk, ken dimmanonen ti biagko iti sheol.

\VS{4}Tratraoendak dagiti tattao a kas kadagiti bumaba iti abut; maysaak a tao nga awanan iti pigsa.

\VS{5}Napanawanak iti denna dagiti natay, kaslaak la natay a nakaidda iti tanem, a saanmon a pakibibiangan gapu ta naisinadan manipud iti pannakabalinmo.

\VS{6}Inkabilnak iti kaunggan a paset ti abut, iti nasipnget ken nauneg a luglugar.

\VS{7}Nadagsen a nakatupak kaniak ti pungtotmo, ken laplapunosendak dagiti amin a dalluyonmo. Selah

\VS{8}Gapu kenka, likliklikandak dagiti makaam-ammo kaniak. Pinagbalinnak a makapakigtot iti panagkitada. Napalawlawanak ket saanak a makalibas.

\VS{9}Nabannogen dagiti matak manipud iti riribuk; Agmalmalem nga umaw-awagak kenka, O Yahweh; inyunnatko dagiti imak kenka.

\VS{10}Mangaramidka kadi kadagiti nakakaskasdaaw para kadagiti natay? Bumangon ken agdayaw kadi dagiti natay kenka? Selah

\VS{11}Maiwaragawag kadi ti kinapudnom iti tulagmo idiay tanem, ti kinapudnom iti lugar dagiti natay?

\VS{12}Maipakaammo kadi dagiti nakakaskasdaaw nga aramidmo iti kasipngetan, wenno ti kinalintegmo iti lugar iti pannakalipat?

\VS{13}Ngem umawagak kenka, O Yahweh; dumanon ti kararagko kenka iti bigbigat.

\VS{14}O Yahweh, apay a laklaksidennak? Apay nga ilengedmo ti rupam kaniak?

\VS{15}Kankanayon ti pannakaparigat ken kaaddak iti ngarab ni patay sipud pay iti kinaagtutubok. Nagsagabaak manipud kadagiti pungtotmo; awan iti maaramidak.

\VS{16}Sinagabak dagiti naunget a tigtignaymo, ken dinadaeldak dagiti nakabutbuteng nga aramidmo.

\VS{17}Liklikmutendak a kasla danum iti agmalmalem, pinalawlawandak amin.

\VS{18}Inyadayom kaniak dagiti amin a gagayyemko ken dagiti am-ammok. Kinasipnget laeng ti kakaisuna a kaduak.



\par }\PsalmChap{89}{\PP \VerseOne{1}Agnanayon a kantaek dagiti aramid ni Yahweh iti kinapudnona iti tulagna. Iwaragawagko ti kinapudnom kadagiti sumarsaruno a henerasion.

\VS{2}Ta kinunak, “Naipasdek iti agnanayon ti tulag ti kinapudno; dagiti kinapudno nga impasdekmo kadagiti langlangit.”

\VS{3}“Nakitulagak iti pinilik, nagsapataak kenni David nga adipenko.

\VS{4}Ipasdekkonto dagiti kaputotam iti agnanayon, ken ipasdekkonto ti tronom kadagiti amin a henerasion.” Selah

\VS{5}Idaydayaw dagiti langlangit dagiti nakaskasdaaw nga aramidmo, O Yahweh; maidaydayaw ti kinapudnom iti taripnong dagiti nasantoan.

\VS{6}Ta siasino kadagiti adda idiay tangatang ti mabalin a maipada kenni Yahweh? Siasino kadagiti annak dagiti dios ti kasla kenni Yahweh?

\VS{7}Isuna ti Dios a madaydayaw unay iti ummong dagiti nasantoan ken ti nakaskasdaaw kadagiti amin a manglawlaw kenkuana.

\VS{8}O Yahweh, Dios dagiti buybuyot, siasino ti napigsa a kas kenka, O Yahweh? Lawlawlawennaka ti kinapudnom.

\VS{9}Iturayam ti nadawel a baybay; no dumawel dagiti dalluyon, pagkalmaem dagitoy.

\VS{10}Rinumekmo ni Rahab a kas maysa a napapatay. Inwarawaram dagiti kabusormo babaen iti napigsa nga imam.

\VS{11}Kukuam dagiti langit, kasta met ti daga. Inaramidmo ti lubong ken dagiti amin a linaonna.

\VS{12}Pinarsuam ti abagatan ken ti amianan. Agrag-o ti Tabor ken Hermon gapu iti naganmo.

\VS{13}Addaanka iti nabileg a takkiag ken iti napigsa nga ima, ken nangato ti makannawan nga imam.

\VS{14}Ti kinalinteg ken hustisia iti pundasion ti tronom. Umay iti sangoanam ti tulag ti kinapudno ken kinamatalek.

\VS{15}Nagasat dagiti tattao nga agdaydayaw kenka! O Yahweh, magnada iti lawag ti rupam.

\VS{16}Agrag-oda iti naganmo iti agmalem, ken gapu iti kinalintegmo, itan-okdaka.

\VS{17}Sika ti naindaklan a pigsada, ken babaen iti pabormo, naballigikami.

\VS{18}Ta kukua ni Yahweh ti kalasagmi; ti Nasantoan a Dios ti Israel ti arimi.

\VS{19}Iti maysa a parmata idi un-unana a panawen, nagsaoka kadagiti napudno kenka; kinunam, “Insaadko ti balangat iti maysa a nabileg; intag-ayko ti maysa a napili manipud kadagiti tattao.

\VS{20}Pinilik ni David nga adipenko; babaen iti nasantoan a lanak, pinulotak isuna.

\VS{21}Saranayento ti imak isuna; papigsaento ti takkiagko isuna.

\VS{22}Awanto ti kabusor a mangallilaw kenkuana; awanto ti anak ti kinadangkes a mangidadanes kenkuana.

\VS{23}Rumekekto dagiti kabusorna iti sangoananna; Papatayekto dagiti manggurgura kenkuana.

\VS{24}Addanto kenkuana ti kinapudnok ken kinapudno ti tulagko; agballiginto isuna babaen ti naganko.

\VS{25}Ikabilkonto ti imana kadagiti baybay ken ti makanawan nga imana kadagiti karayan.

\VS{26}Umawagto isuna kaniak, ‘Sika ti Amak, a Diosko, ken ti dakkel a bato ti pannakaisalakanko.’

\VS{27}Isaadkonto pay isuna a kas inauna nga anakko, ti kangatoan unay kadagiti ari iti daga.

\VS{28}Taginayonekto ti kinapudno ti tulagko kenkuana iti agnanayon; ken mapatalgedanto ti tulagko kenkuana.

\VS{29}Pagtaginayonekto dagiti kaputotanna iti agnanayon ken mataginayon ti tronona a kas kadagiti tangatang.

\VS{30}No baybay-an dagiti annakna ti lintegko ken saanda nga agtulnog kadagiti bilbilinko,

\VS{31}no labsingenda dagiti paglintegak ken saanda a salimetmetan dagiti bilbilinko,

\VS{32}ket dusaekto dagiti panagsukirda babaen ti pang-or ken ti kinadakesda babaen kadagiti saplit.

\VS{33}Ngem saankonto nga ikkaten ti kinapudno ti tulagko kenkuana wenno saanko a guliban ti karik.

\VS{34}Saankonto a labsingen ti tulagko wenno baliwan dagiti sasao dagiti bibigko.

\VS{35}Iti naminsan ket nagsapataak babaen ti kinasantok— saanakto nga agulbod kenni David:

\VS{36}agtultuloyto dagiti kaputotanna iti agnanayon ken ti tronona agingga nga adda ti init iti sangoanak.

\VS{37}Maipasdekto daytoy iti agnanayon a kasla iti bulan, ti napudno a saksi iti tangatang. ” Selah

\VS{38}Ngem pinagkedkedam ken linaksidmo; nakaungetka iti pinulotam nga arim.

\VS{39}Imbabawim ti tulag iti adipenmo. Rinugitam ti balangatna iti daga.

\VS{40}Rinebbam amin dagiti paderna. Dinadaelmo dagiti sarikedkedna.

\VS{41}Amin nga aglabas ket takawanda isuna. Nagbalin isuna a pakarurodan kadagiti kaarrubana.

\VS{42}Ingngatom ti makannawan nga ima dagiti kabusorna; pinagrag-om dagiti amin a kabusorna.

\VS{43}Tinukkolmo ti tadem ti kampilanna ken saanmo isuna a pinatakder tunggal adda isuna iti gubat.

\VS{44}Pinaggibusmo ti kinadayagna; imbabam ti tronona iti daga.

\VS{45}Pinaababam dagiti aldaw ti kinaagtutubona. Binalkutmo isuna iti pannakaibabain. Selah

\VS{46}Kasano kapaut, O Yahweh? Aglimmengka kadi iti agnanayon? Kasanonto kapaut a sumsumged ti ungetmo a kasla iti apuy?

\VS{47}O, panunotem ti kinaababa ti tiempok, ken ti kinaawan serserbina ti panangparsuam iti amin nga annak dagiti tattao!

\VS{48}Siasino ti agbiag ket saan a matay, wenno mangispal iti bukodna a biag manipud iti pannakabalin ti sheol? Selah

\VS{49}O Apo, ayanna ti sigud a kinapudnom iti tulagmo nga insapatam kenni David babaen iti kinapudnom?

\VS{50}Lagipem, O Apo, ti pannakalalais dagiti adipenmo ken ti panagibturko ditoy pusok kadagiti nakaad-adu a pananguy-uyaw dagiti nasion.

\VS{51}Batbatoendaka dagiti kabusormo kadagiti panangum-umsi, O Yahweh; lalaisenda dagiti tugot ti pinulotam.

\VS{52}Madaydayaw ni Yahweh iti agnanayon. Amen ken Amen.



\par }\PsalmChap{90}{\PP Maikapat a Libro. Kararag ni Moises a tao ti Dios.

\par }{\PP \VerseOne{1}O Apo, sika ti kamangmi kadagiti amin a henerasion.

\VS{2}Sakbay a naparsua dagiti banbantay, wenno pinarsuam ti daga ken ti lubong, ti agnanayon nga awan inggana, sika ti Dios.

\VS{3}Isublim ti tao iti tapok, ket kunaem, “Agsublikayo, dakayo a kaputotan ti sangkataoan”

\VS{4}Ta iti rinibu a tawen iti panagkitam ket kasla laeng idi kalman no lumabas, ken kasla iti panagbantay iti rabii.

\VS{5}Iyanudmo ida a kas iti panangiyanod iti layus ket maturogda; Iti agsapa, kasla da la ruot nga agtubo.

\VS{6}Iti agsapa, lumangto ken dumakkel daytoy; iti rabii, malaylay ken magango daytoy.

\VS{7}Pudno a maibuskami iti ungetmo, ken mabutengkami iti pungtotmo.

\VS{8}Ingkabilmo iti sangoanam dagiti nagkuranganmi, iti lawag ti imatangmo dagiti nakalemmeng a basbasolmi.

\VS{9}Mapukaw ti biagmi babaen ti pungtotmo; sipapardas nga aglabas dagiti tawenmi a kasla iti sennaay.

\VS{10}Pitopulo a tawen iti panagbiagmi, wenno walo pulo pay no nasalun-atkami; ngem uray pay dagiti kasasayaatan a tawtawenmi ket namarkaan iti riribuk ken ladingit. Wen, lumabasda a sipapardas, ket mapukawkami.

\VS{11}Siasino ti makaammo ti kabara ti ungetmo; maipada ti pungtotmo iti buteng a pabpabilgenna?

\VS{12}Isu nga isuronakami a mangbilang ti biagmi tapno makapagbiagkami a sisisirib.

\VS{13}Tumaliawka, O Yahweh! Kasano pay ti kabayagna daytoy? Kaassiam dagiti adipenmo.

\VS{14}Pennekennakami iti kinapudnom iti tulagmo iti agsapa, tapno mabalinmi ti agrag-o ken agragsak kadagiti amin nga al-aldawmi.

\VS{15}Paragsakennakami iti mamin-adu a kas iti kaadu dagiti al-aldaw a pinagsagabanakami ken kadagiti tawtawen a nagdalankami iti riribuk.

\VS{16}Bay-am a makita dagiti adipenmo ti aramidmo, ken bay-am a makita dagiti annakmi ti kinatan-okmo.

\VS{17}Maawattayo koma ti parabur ti Apo a Diostayo; parang-ayenna ti aramid dagiti imatayo; pudno unay, parang-ayenna ti aramid dagiti imatayo.



\par }\PsalmChap{91}{\PP \VerseOne{1}Siasinoman nga agnaed iti salinong ti Kangangatoan ket agtalinaed iti aniniwan ti Mannakabalin-amin.

\VS{2}Ibagakto kenni Yahweh, “Isuna ti salinong ken pagkamangak, Diosko a pagtalkak.”

\VS{3}Ta ispalennakanto manipud iti silo ti mangnganup ken manipud iti makapatay a didigra.

\VS{4}Sallukobannakanto kadagiti payakna ken makasarakkanto ti pagkamangan kadagiti salinong ti payakna. Ti kinamalekna ket kalasag ken salaknib.

\VS{5}Saankanto a mabuteng iti mangbutbuteng iti rabii, wenno iti sumiag a pana iti aldaw,

\VS{6}wenno iti didigra nga agraraira iti kasipngetan, wenno ti sakit a dumteng iti tengnga ti aldaw.

\VS{7}Sangaribu ti mabalin a matuang iti sikigam ken sangapulo a ribu iti makannawan nga imam, ngem saandakanto a maan-ano.

\VS{8}Mapaliiwmonto laeng ken makitamto ti pannusa dagiti nadangkes.

\VS{9}Ta ni Yahweh ti salinongko. Pagbalinem met a salinongmo ti Kangangatoan.

\VS{10}Awanto ti dakes a makauna kenka; awanto ti panagsagaba a makaasideg iti pagtaengam.

\VS{11}Ta iturongnanto dagiti anghelesna a mangsalaknib kenka, a mangaywan kenka iti sadinoman a papanam.

\VS{12}Itag-aydakanto kadagiti imada tapno saanka a maikaglis ket matnag iti bato.

\VS{13}Iridismonto dagti leon ken dagiti nagita nga uleg; ibaddekmonto dagiti urbon a leon ken dagiti uleg.

\VS{14}Gapu ta ipangpangrunanak, tulongakto isuna. Salaknibakto isuna gapu ta napudno isuna kaniak.

\VS{15}Inton umawag kaniak, sungbatakto isuna. Addaakto kenkuana iti pannakariribukna; itedkonto kenkuana ti balligi ken padayawakto isuna.

\VS{16}Pennekekto isuna iti atiddog a panagbiag ken ipakitakto kenkuana ti panangisalakanko.



\par }\PsalmChap{92}{\PP \VerseOne{1}Nasayaat iti agyaman kenni Yahweh ken iti agkanta iti pammadayaw iti naganmo, O Kangangatoan,

\VS{2}ti mangiwaragawag iti kinapudnom ti tulagmo iti agsapa ken iti kinapudnom iti rinabii,

\VS{3}a mabuyogan iti arpa nga addaan iti sangapulo a kwerdas ken ti makaay-ayo nga uni ti lira.

\VS{4}Ta sika O Yahweh, pinaragsaknak babaen kadagiti aramidmo. Agkantaak a sirarag-o gapu kadagiti aramid dagiti imam.

\VS{5}Anian a naindaklan dagiti aramidmo, O Yahweh! Nauneg unay dagiti kapanunotam.

\VS{6}Saan nga ammo ti naranggas a tao, wenno saan a maawatan ti maag daytoy:

\VS{7}No agtubo ti nadangkes a kasla iti ruot, ken uray rumang-ay amin nga agar-aramid iti kinadakes, naikeddengda latta iti agnanayon a pannakadadael.

\VS{8}Ngem agnanayon nga agturayka O Yahweh.

\VS{9}Pudno, kitaem dagiti kabusormo, O Yahweh; naiwarawara amin dagiti agar-aramid iti kinadakes.

\VS{10}Impangatom ti sarak a kas kadagiti sara iti toro a baka; napulotanak iti barbaro a lana.

\VS{11}Nakitak ti pannakatnag dagiti kabusorko; nangngegko ti pannakadusa dagiti managdakdakes a kabusorko.

\VS{12}Lumangto dagiti nalinteg a kas kadagiti kayo ti palma; dumakkelda a kas iti sedro ti Libano.

\VS{13}Naimulada iti balay ni Yahweh; lumangtoda kadagiti paraangan ti Diostayo.

\VS{14}Agbungada uray nataengandan; agtalinaedda a nalangto ken maris bulong,

\VS{15}tapno maiwaragawag a nalinteg ni Yahweh. Kasla dakkel a bato a pakatalgedak, ken awan ti kinakillo kenkuana.



\par }\PsalmChap{93}{\PP \VerseOne{1}Agar-ari ni Yahweh, nakakagay isuna ti kinadaeg; nakawesan ni Yahweh iti kinabileg; kasla barikes a nakasuot kenkuana iti kinabileg. Sititibker a naipasdek ti lubong; saan a magungon.

\VS{2}Naipasdek ti tronom manipud pay idi un-unana a tiempo; agnanayon nga addaka.

\VS{3}Agpangato dagiti baybay, O Yahweh, inngatoda dagiti timekda; maburak dagiti dalluyon ket agdaranudorda.

\VS{4}Iti rabaw dagiti agdidinnungpar a dalluyon, dagiti nabileg a mangdaddadael iti taaw, nabileg ni Yahweh nga adda iti langit.

\VS{5}Mapagtalkan unay dagiti pammaneknekmo; naiyarkus ti kinasanto iti balaymo, O Yahweh, ti agnanayon.



\par }\PsalmChap{94}{\PP \VerseOne{1}O Yahweh, Dios a mangibales, Dios a mangibales, raniagannakami.

\VS{2}Tumakderka, ukom ti daga, itedmo kadagiti natangsit dagiti maiparbeng kadakuada.

\VS{3}O Yahweh, kasano pay kabayag dagiti nadangkes, kasano pay kabayag iti panagragsak dagiti nadangkes?

\VS{4}Agisawsawangda kadagiti natangsit ken nakarit a panagsasao, ken naparammagda amin.

\VS{5}Ibaddebaddekda dagiti tattaom, O Yahweh; idadanesda ti nasionmo.

\VS{6}Pappapatayenda ti balo a babbai ken ti gangannaet, ken papatayenda dagiti ulila kadagiti ammada.

\VS{7}Kunada, “Saanto a makita ni Yaweh, saan a pagan-ano daytoy ti Dios ni Jacob.”

\VS{8}Awatenyo, dakayo a nakuneng a tattao, dakayo a maag, kaano kayo pay a makasursuro? Isuna a nangaramid ti lapayag, saanna kadi a mangngeg?

\VS{9}Isuna a nangaramid ti mata, saanna kadi a makita?

\VS{10}Isuna a mangisursuro kadagiti nasion, saan kadi isuna a mangilinteg? Isuna ti mangmangted iti pannakaammo ti tao.

\VS{11}Ammo ni Yahweh a narugit dagiti kapanunotan dagiti tattao.

\VS{12}Nagasat ti tao a suroam, O Yahweh, ti sursuroam kadagiti lintegmo.

\VS{13}Ikkam isuna ti inana iti tiempo ti riribuk inggana a makali ti abut a maipaay iti nadangkes.

\VS{14}Ta saan a baybay-an ni Yahweh dagiti tattaona wenno panawan dagiti tawidna.

\VS{15}Ta rumingbawto ti hustisia; ket surotento amin daytoy dagiti nalinteg.

\VS{16}Siasinonto ti tumakder a mangirupir kaniak a maibusor kadagiti managdakdakes? Siasinonto ti mangitakder kaniak a maibusor kadagiti nadangkes?

\VS{17}No saan a ni Yahweh ti nagbalin a katulongak, nabiitak koman a nakaidda iti lugar ti kinaulimek.

\VS{18}Idi imbagak, “Maikagkaglis ti sakak,” ti kinapudnom ti tulagmo O Yahweh, iti nangingato kaniak.

\VS{19}No butbutngennak ket ringbawannak dagiti pakariribukak, paragsakennak ti panangliwliwam.

\VS{20}Mabalin kadi a makikadua kenka dagiti dakes nga agtuturay, dagiti agar-aramid iti nakillo a paglintegan?

\VS{21}Agmaymaysada nga agpanggep a mangpapatay kadagiti nalinteg, ken dusaenda dagiti awan ti basolna iti ipapatay.

\VS{22}Ngem ni Yahweh ti nagbalin a nangato a torek salaknibko, ken ti Diosko ti nagbalin a dakkel a bato a pagkamangak.

\VS{23}Iyegna kadakuada dagiti nagkuranganda, ket ikisapna ida gapu iti kinadakesda. Ikisap ida ni Yahweh a Diostayo.



\par }\PsalmChap{95}{\PP \VerseOne{1}Umaykayo ket kantaantayo ni Yahweh; kantaantayo a sirarag-o ti bato ti pannakaisalakantayo.

\VS{2}Sumrektayo iti ayanna nga addaan iti panagyaman; kantaantayo isuna kadagiti salmo a pagdayaw.

\VS{3}Ta naindaklan ni Yahweh a Dios ken naindaklan nga Ari a kangatoan kadagiti amin a dios.

\VS{4}Adda iti imana dagiti uneg ti daga, kukuana ti ngato dagiti banbantay.

\VS{5}Kukuana ti taaw, ta inaramidna daytoy, ken sinukog dagiti imana ti namaga a daga.

\VS{6}Umaykayo, agrukbabtayo ken agkurnotayo; agparintumengtayo iti sangoanan ni Yahweh a namarsuatayo:

\VS{7}Ta isuna ti Diostayo, ken datayo dagiti tattao iti pagarabanna ken dagiti karnero nga ay-aywananna. Ita, sapay koma ta mangngegyo ti timekna!

\VS{8}Saanyo a patangkenen dagiti pusoyo, a kas idiay Meriba, wenno kas iti aldaw ti Masa idiay let-ang,

\VS{9}a nangkaritan dagiti kapuonanyo ti turayko ken pinadasda ti anusko, uray no nakitada dagiti aramidko.

\VS{10}Iti uppat a pulo a tawen, nakapungtotak iti dayta a henerasion ket kinunak, 'Daytoy ket tattao nga agalla-alla ti panagpuspusoda, saanda a binigbig dagiti wagasko.'

\VS{11}Ngarud, nagkariak gapu iti ungetko a saandanto a pulos a makastrek iti lugar a paginanaak.”



\par }\PsalmChap{96}{\PP \VerseOne{1}Oh, kantaanyo ni Yahweh iti baro a kanta; kantaanyo ni Yahweh, amin ditoy daga.

\VS{2}Kantaanyo ni Yahweh, idaydayawyo ti naganna; inaldaw nga iwaragawagyo ti panangisalakanna.

\VS{3}Ipakaammoyo ti dayagna kadagiti nasion, dagiti nakakaskasdaaw nga aramidna kadagiti amin a nasion.

\VS{4}Ta naindaklan ni Yahweh ket maikari iti naindaklan a panangidayaw. Ad-adda a pagbutngan ngem kadagiti amin a dios.

\VS{5}Ta didiosen amin dagiti dios ti nasion, ngem ni Yahweh ti namarsua kadagiti langlangit.

\VS{6}Adda iti presensiana ti dayag ken kinatan-ok. Adda ti bileg ken kinapintas iti santuariona.

\VS{7}Idaydayawyo ni Yahweh, dakayo a puli ti tattao, idaydayawyo ni Yahweh gapu ti dayag ken bilegna.

\VS{8}Idaydayawyo ti kinadayag ni Yahweh babaen iti naganna. Mangalakayo iti daton ket mapankayo iti templona.

\VS{9}Agrukbabkayo kenni Yahweh iti nasantoan a dayagna. Agpigergerkayo iti sangoananna, dakayo amin ditoy daga.

\VS{10}Ibagayo kadagiti nasion, “Agari ni Yahweh.” Naipasdek met ti lubong; saanto a magungon. Nalintegto ti panangukomna kadagiti tattao.

\VS{11}Agragsak koma dagiti langlangit, ken agrag-o koma ti daga; agdaranudor koma ti taaw ken agpukkaw koma gapu ti rag-o amin nga adda iti daytoy.

\VS{12}Agragsak koma dagiti taltalon ken dagiti amin nga adda kadagitoy. Ket agpukkaw koma gapu ti ragsak dagiti amin a kaykayo iti kabakiran

\VS{13}iti sangoanan ni Yahweh, ta umayen isuna. Umayen isuna a mangukom ti daga. Ukomennanto ti lubong iti kinalinteg ken dagiti tattaona iti kinapudnona.



\par }\PsalmChap{97}{\PP \VerseOne{1}Agari ni Yahweh; agrag-o koma ti daga; agragsak koma dagiti adu nga isla.

\VS{2}Palpalikmutan isuna dagiti ulep ken kinasipnget. Ti kinalinteg ken hustisia ti pundasion ti tronona.

\VS{3}Mapan ti apuy iti sangoananna ket uramenna dagiti kabusorna iti amin a sikigan.

\VS{4}Silsilawan ti kimatna ti lubong; makitkita ti daga ken agpigpigerger.

\VS{5}Marunaw dagiti banbantay a kasla allid iti sangoanan ni Yahweh, ti Apo ti entero a daga.

\VS{6}Ipakpakdaar ti tangatang ti hustisiana, ken makitkita ti amin a nasion ti dayagna.

\VS{7}Maibabainto dagiti amin nga agdaydayaw kadagiti nakitikitan nga imahen, dagiti mangipanpannakel kadagiti awan serserbina a didiosen—agrukbabkayo kenkuana, dakayo amin a didiosen!

\VS{8}Nangngeg ti Sion ket naragsakan, ken nagrag-o dagiti ili ti Juda gapu kadagiti nalinteg a pangngeddengmo, O Yahweh.

\VS{9}Ta sika, O Yahweh, ti kangangatoan iti entero a daga. Sika ti maitag-ay kadagiti amin a dios.

\VS{10}Dakayo a mangay-ayat kenni Yahweh, guraenyo ti dakes! Salsalaknibanna dagiti biag dagiti sasantona, ken ispalenna ida manipud iti ima dagiti nadangkes.

\VS{11}Naimula ti silaw a para kadagiti nalinteg ken kinaragsak para kadagiti addaan iti napudno a puso.

\VS{12}Agragsakkayo gapu iti naaramidan ni Yahweh, dakayo a nalinteg; ken agyamankayo iti nasantoan a naganna.



\par }\PsalmChap{98}{\PP \VerseOne{1}O, kantaanyo ni Yahweh iti baro a kanta ta nagaramid isuna kadagiti nakakaskasdaaw a banbanag; pinagballiginatayo ti makanawan nga imana ken ti nasantoan a takiagna.

\VS{2}Impakaammo ni Yahweh ti panangisalakanna; silulukatna nga impakita ti hustisiana kadagiti amin a nasion.

\VS{3}Laglagipenna ti kinapudnona iti katulagan ken ti kinapudnona iti balay ti Israel; makita iti amin a pungto ti dagati panagballigi ti Diostayo.

\VS{4}Agpukkawkayo iti rag-o kenni Yahweh, entero a daga; agdir-ikayo ti kanta ken agkantakayo iti panagrag-o, agkantakayo kadagiti pammadayaw.

\VS{5}Kankantaanyo ni Yahweh iti pammadayaw a nabuyogan iti arpa, buyoganyo iti arpa ken makaay-ayo a kankanta.

\VS{6}Agraman dagiti trumpeta ken ti uni ti tangguyob, agpukpukawkayo a sirarag-o iti sangoanan ti Ari a ni Yahweh.

\VS{7}agpukkaw koma ti baybay ken amin a nilaonna, ti lubong ken dagiti agnanaed iti daytoy!

\VS{8}Agpalakpak koma dagiti karayan, ken agpukkaw koma iti rag-o dagiti banbantay.

\VS{9}Um-umay ni Yahweh a mang-ukom iti daga; ukomenna ti lubong babaen iti kinalinteg ken dagiti nasion babaen iti awan panangidumdumana.



\par }\PsalmChap{99}{\PP \VerseOne{1}Agar-ari ni Yahweh, agpigerger koma dagiti nasion. Agtugtugaw isuna iti tronona iti ngatoen ti kerubim; ken agginggined ti daga.

\VS{2}Naindaklan ni Yahweh idiay Sion; maitagtag-ay isuna kadagiti amin a nasion.

\VS{3}Idaydayawda koma ti naindaklan ken natan-ok a nagganmo; nasantoan isuna.

\VS{4}Nabileg ti ari, ken ay-ayatena ti hustisia. Inrugim ti awan panangidumduma; nangaramidka iti nalinteg a paglintegan kenni Jacob.

\VS{5}Idaydayawyo ni Yahweh a Diostayo ken agrukbabkayo iti sakaananna. Nasantoan isuna.

\VS{6}Da Moises ken Aaron ket maysada kadagiti papadina, ken ni Samuel ket maysa kadagiti nagkararag kenkuana. Nagkararagda kenni Yahweh ket sinungbatanna ida.

\VS{7}Kinasaritana ida manipud iti adigi ti ulep. Sinalimetmetanda dagiti pammaneknekna ken alagaden nga intedna kadakuada.

\VS{8}Sinungbatam ida, O Yahweh a Diosmi. Sika ti Dios a nangpakawan kadakuada, uray no dinusam dagiti basbasolda.

\VS{9}Idaydayawyo ni Yahweh a Diostayo, ken agrukbabkayo idiay nasantoan a turodna, ta nasantoan ni Yahweh a Diostayo.



\par }\PsalmChap{100}{\PP \VerseOne{1}Agpukkawkayo a sirarag-o kenni Yahweh, amin a daga.

\VS{2}Agserbikayo nga addaan iti ragsak kenni Yahweh; umaykayo iti presensiana nga agkankanta a siraragsak.

\VS{3}Ammoyo a ni Yahweh ket Dios; pinarsuanatayo ken kukuanatayo. Datayo dagiti tattaona ken dagiti karnero iti pagpaarabanna.

\VS{4}Sumrekkayo iti ruanganna nga addaan iti panagyaman ken iti santuariona nga addaan iti pammadayaw. Agyamankayo kenkuana ken idayawyo ti naganna.

\VS{5}Ta naimbag ni Yahweh; agtalinaed nga agnanayon ti kinapudnona iti tulagna ken kinapudnona kadagiti amin a henerasion.



\par }\PsalmChap{101}{\PP \VerseOne{1}Ikantak ti kinapudno ti tulag ken hustisia; kenka, O Yahweh; agkantaak iti pammadayaw.

\VS{2}Surotek ti dalan ti nadalus a panagbiag. O, kaano kadi ti yaaymo kaniak? Agbiagak nga addaan iti kinatarnaw iti uneg ti balayko.

\VS{3}Saanak a kumita kadagiti dakes nga aramid; kagurgurak ti awan kaes-eskanna a kinadakes; saanto pulos daytoy a kumapet kaniak.

\VS{4}Pannawandak dagiti dakes a tattao; saanak a napudno iti dakes.

\VS{5}Dadaelekto ti siasinoman a sililimed a mangpadpadakes iti kaarrubanna. Saanko a palabsen ti siasinoman nga addaan iti natangsit a gunggunay ken napasindayag a kagagalad.

\VS{6}Palubosak dagiti napudno iti daga nga agtugaw iti abayko. Mabalinto nga agserbi kaniak dagiti agbibiag iti kinatarnaw.

\VS{7}Saanto nga agtalinaed iti balayko dagiti manangallilaw a tattao; saanto nga agtalinaed dagiti ulbod iti imatangko.

\VS{8}Binigatto a dadaelek dagiti amin a nadangkes manipud iti daga; ikkatekto dagiti amin a managdakdakkes manipud iti siudad ni Yahweh.



\par }\PsalmChap{102}{\PP \VerseOne{1}Denggem ti kararagko, O Yahweh, denggem ti sangitko kenka.

\VS{2}Saanmo nga ilemmeng ti rupam kaniak iti tiempo ti panakariribukko. Denggennak. Inton umawagak kenka, sungbatannak a dagus.

\VS{3}Ta kasla asuk nga agpukaw dagiti aldawko, ken mapupuoran a kasla apuy dagiti tulangko.

\VS{4}Narumek ti pusok, ken kaslaak la ruot a nalaylay. Nalipatak ti mangan iti aniaman a taraon.

\VS{5}Iti agtultuloy a panagas-asugko, kimmuttongak iti kasta unay.

\VS{6}Kaslaak iti kalaw iti let-ang; nagbalinnak a kasla kullaaw iti langalang.

\VS{7}Nakaiddaak a siririing a kasla agmaymaysa a billit, agmaymaysa iti tuktok ti balay.

\VS{8}Agmalmalem nga uy-uyawendak dagiti kabusorko; us-usaren dagiti manguy-uyaw kaniak ti naganko iti panangilunod.

\VS{9}Kankanek dagiti dapo a kasla tinapay ken nalaokan ti in-inumek iti luluak.

\VS{10}Gapu iti nakaro a pungtotmo, binagkatnak tapno ipurruaknak.

\VS{11}Dagiti aldawko ket kasla aniniwan nga agpukpukaw, ken malaylayak a kasla ruot.

\VS{12}Ngem sika, O Yahweh, agtalinaedka iti agnanayon, ken ti kinalatakmo ket agpaay kadagiti amin a henerasion.

\VS{13}Bumangonka ket kaasiam ti Sion. Ita ti tiempo a kaasiam isuna; dimtengen ti naituding a tiempo.

\VS{14}Ta iggem dagiti adipenmo dagiti napapateg a bato ti Sion ket ipatpategda ti tapok ti pannakadadaelna.

\VS{15}Raemento dagiti nasion ti naganmo, O Yahweh, ken itan-ok dagiti amin nga ari iti daga ti dayagmo.

\VS{16}Bangonento manen ni Yahweh ti Sion ket agparangto iti dayagna.

\VS{17}Iti dayta a tiempo, sungbattannanto dagiti kararag dagiti napanglaw; saannanto nga ilaksid dagiti karagragda.

\VS{18}Maisuratto daytoy para iti sumaruno a henerasion, ket dagiti tattao a saan pay a naipasngay ket dayawendanto ni Yahweh.

\VS{19}Ta kimmita isuna manipud kadagiti ngato a nasantoan; nakita ni Yahweh ti daga manipud idiay langit

\VS{20}tapno denggenna ti panagasug dagiti balud, tapno wayawayaanna dagiti naikeddeng a matay.

\VS{21}Kalpasanna, ipaakaamonto dagiti tattao ti nagan ni Yahweh idiay Sion ken ti dayawna idiay Jerusalem

\VS{22}inton agmaymaysa nga agtitipon dagiti tattao ken dagiti pagarian tapno agserbida kenni Yahweh.

\VS{23}Inikkatna ti pigsak iti katengngaan ti biag. Pinaababana dagiti aldawko.

\VS{24}Kinunak, “Diosko, saannak pay nga alaen iti katengngaan iti biag; addaka ditoy iti amin a henerasion.

\VS{25}Idi un-unana a tiempo, insaadmo ti daga; dagiti langit ket aramid dagiti imam.

\VS{26}Agpukawda ngem agnanayonto nga addaka; dumaanda a kas iti pagan-anay; kas iti kawes, ikkatemto ida ket agpukawdanto.

\VS{27}Ngem saanka nga agbalbaliw, ken saan nga agpatingga dagiti tawenmo.

\VS{28}Agtultuloy nga agbiag dagiti annak dagiti adipenmo, ken agbiag iti presensiam dagiti kaputotanda.”



\par }\PsalmChap{103}{\PP \VerseOne{1}Idaydayawko ni Yahweh iti amin a biagko, ken iti amin nga adda kaniak, idaydayawko ti nasantoan a naganna.

\VS{2}Idaydayawko ni Yahweh iti amin a biagko, ken laglagipek dagiti amin a naimbag nga aramidna.

\VS{3}Pakpakawanenna dagiti amin a basbasolmo; agasanna dagiti amin a saksakitmo.

\VS{4}Subsubotenna ti biagmo manipud iti pannakadadael; balbalangatannaka iti kinapudno ti tulag ken kinamanangngaasi.

\VS{5}Penpennekenna ti biagmo kadagiti nasasayaat a banbanag tapno mapabaro ti kinaagtutubom a kas iti agila.

\VS{6}Ar-aramiden ni Yahweh no ania ti rumbeng ken ar-aramidenna ti nainkalintegan kadagiti amin a maidaddadanes.

\VS{7}Impakaammona kenni Moises dagiti wagasna, dagiti aramidna kadagiti kaputotan ti Israel.

\VS{8}Manangngaasi ken managparabur ni Yahweh; naanus isuna; addaan isuna iti naindaklan a kinapudno iti katulagan.

\VS{9}Saan isuna a kanayon a mangdisdisiplina; saan isuna a kanayon nga agunget.

\VS{10}Saannatayo a dusaen a kas maiparbeng kadagiti basoltayo wenno saannatayo a pagbayaden iti supapak kadagiti basoltayo.

\VS{11}Kas iti kangato dagiti tangatang manipud iti daga, kasta ti kinaindaklan ti kinapudnona iti tulagna kadagiti mangraraem kenkuana.

\VS{12}Kas iti kaadayo ti daya manipud iti laud, kastoy ti kaadayo ti panangikkatna iti bayad dagiti basbasoltayo manipud kadatayo.

\VS{13}Kas iti panagayat ti maysa nga ama kadagiti annakna, kasta met ti panagayat ni Yahweh kadagiti mangidaydayaw kenkuana.

\VS{14}Ta ammona no kasanotayo a nabukel; ammona a tapoktayo.

\VS{15}No iti tao, kasla ruot dagiti aldawna; lumangto isuna a kas iti sabong iti taltalon.

\VS{16}Pul-uyan ti angin daytoy, ket mapukaw, ken awan ti uray maysa a makaibaga no sadino ti nagtuboanna.

\VS{17}Ngem ti kinapudno ni Yahweh iti tulagna ket agnanayon nga awan inggana kadagidiay a mangraraem kenkuana. Agtultuloy ti kinalintegna kadagiti kaputotanda.

\VS{18}Tungtungpalenda ti tulagna ken laglagipenda nga agtulnog kadagiti bilbilinna.

\VS{19}Imbangon ni Yahweh ti tronona idiay langit, ken agturturay ti pagarianna iti amin.

\VS{20}Idaydayawyo ni Yahweh, dakayo nga anghel nga addaan iti naindaklan a kinapigsa ken tungpalenyo ti saona, kas natulnog kadagiti bilbilinna.

\VS{21}Idaydayawyo ni Yahweh, dakayo amin nga armada ti anghelna, dakayo dagiti adipenna a mangipatpatungpal iti pagayatanna.

\VS{22}Idaydayawyo ni Yahweh, dakayo amin a parsuana, iti amin a lugar a pagturturayanna. Idaydayawko ni Yahweh iti amin a biagko.



\par }\PsalmChap{104}{\PP \VerseOne{1}Idaydayawko ni Yahweh iti amin a biagko, Yahweh a Diosko, naindaklanka unay; nakawesanka iti dayaw ken daeg.

\VS{2}Nabungonka iti lawag a kas iti pagan-anay; uk-ukradem dagiti langit a kas iti kurtina ti tolda.

\VS{3}Ipaspasdekmo dagiti arwanan dagiti siledmo iti rabaw dagiti ulep; ar-aramidem a karwahem dagiti ul-ulep; magmagnaka kadagiti payak ti angin.

\VS{4}Pagbalbalinenna dagiti angin menmensaherona, dagiti gil-ayab ti apuy nga adipenna.

\VS{5}Impasdekna ti pundasion ti daga, ket saanto a pulos daytoy a magunggon.

\VS{6}Inabbongam ti daga iti danum a kas iti kawes; inabbongan ti danum dagiti banbantay.

\VS{7}Ti panangbabalawmo ti nangpaes-es kadagiti danum; dagus a pimmanawda gapu iti dumanaranudor a timekmo.

\VS{8}Bimmangon dagiti banbantay, ken nagwaras dagiti tanap kadagiti disso nga indutokmo para kadakuada.

\VS{9}Nangikabilka iti beddeng para kadakuada a didanto ballasiwen; ket saandanto manen nga abbongan ti lubong.

\VS{10}Pinagayusna dagiti ubbog kadagiti tanap; nagayus dagiti waig kadagiti nagbabaetan dagiti bantay.

\VS{11}Dagitoy ti paggapuan ti inumen dagiti amin nga ayup iti taltalon, ep-ependa ti pannakawaw dagiti atap nga asno.

\VS{12}Kadagiti igid iti karayan, agaramid dagiti billit kadagiti umokda; agkakantada kadagiti sangsanga.

\VS{13}Sibsibuganna dagiti bantay manipud kadagiti siled ti danumna idiay tangatang. Napnoan ti lubong kadagiti bunga ti nagbannoganna.

\VS{14}Pagtubtuboenna dagiti ruot para kadagiti dingwen ken mula a taripatoen dagiti tattao tapno makapataudda iti taraon manipud iti daga.

\VS{15}Ar-aramidenna ti arak tapno rumagsak ti tao, iti lana tapno rumaniag ti rupana, ken taraon tapno umatiddog ti biag daytoy.

\VS{16}Masibsibogan a nasayaat dagiti kayo ni Yahweh; inmulana dagiti sedro ti Lebanon.

\VS{17}Sadiay ti pagumokan dagiti billit. Pagbalbalinen ti kannaway a pagbalayanna ti kayo ti saleng.

\VS{18}Agnanaed dagiti atap a kalding kadagiti nangangato a bantay; agserserbi a kamang dagiti koneho ti tuktok ti bantay.

\VS{19}Dinutokanna ti bulan a mangmarka iti panagbaliw dagiti panawen; ammo ti init ti tiempo ti ilelennekna.

\VS{20}Ar-aramidem ti sipnget iti rabii a tiempo a rumrummuar dagiti amin a narurungsot nga ayup.

\VS{21}Agngerngernger dagiti urbon a leon iti panangbirukda kadagiti tukmaanda ken birbirukenda ti taraonda iti agtaud iti Dios.

\VS{22}Tunggal sumingising ti init, agsublida a maturog kadagiti rukibda.

\VS{23}Kabayatanna, mapan agtrabaho dagiti tattao ket agtrabahoda agingga iti rabii.

\VS{24}Anian a nagadu ken nadumaduma ti aramidmo, O Yahweh! Inaramidmo amin dagitoy babaen iti kinasirib; agluplupias ti daga kadagiti aramidmo.

\VS{25}Sadiay ti ayan ti nauneg ken nalawa a baybay, a napno kadagiti saan a mabilang a parsua, babassit man ken dadakkel.

\VS{26}Agdaldaliasat sadiay dagiti barko, ken adda met sadiay ti Leviatan nga inaramidmo nga agay-ayam idiay baybay.

\VS{27}Agpannuray amin dagitoy kenka tapno taraonam ida iti naituding a tiempo.

\VS{28}No kasta nga ikkam ida, ummongenda; no kasta nga ilukatmo ti dakulapmo, mapnekda.

\VS{29}No kasta nga ilingedmo ta rupam, mariribukanda, no bawyem ti angesda, matayda ken agsublida iti tapok.

\VS{30}No ibaonmo ti Espiritum, maparsuada ken pinabarum ti away.

\VS{31}Agpaut koma iti agnanayon ti dayag ni Yahweh; ragragsaken koma ni Yahweh ti parsuana.

\VS{32}Tantannawaganna ti daga ket agkintayeg daytoy, sagsagidenna dagiti bantay ket agasukda.

\VS{33}Kantaak ni Yahweh iti amin a biagko; Agkantaak ti panagdaydayaw iti Diosko agingga a sibibiagak.

\VS{34}Agbalin koma a nasam-it kenkuana ti kapanunotak; Agragragsakak kenni Yahweh.

\VS{35}Mapukaw koma dagiti managbasol iti daga, ken maawan koma dagiti nadangkes. Idaydayawko ni Yahweh iti amin a biagko. Idaydayawyo ni Yahweh.



\par }\PsalmChap{105}{\PP \VerseOne{1}Agyamankayo kenni Yahweh, umawagkayo iti naganna; ipakaammoyo dagiti aramidna kadagiti nasion.

\VS{2}Kantaanyo isuna, agkantakayo iti panagdaydayaw kenkuana; iyebkasyo dagiti nakaskasdaaw nga aramidna.

\VS{3}Agpannakkelkayo iti nasantoan a naganna; agrag-o koma dagiti puso dagiti mangsapsapul kenni Yahweh.

\VS{4}Sapulenyo ni Yahweh ken ti pigsana; agtultuloy a sapulenyo ti presensiana.

\VS{5}Lagipenyo dagiti nakaskasdaaw a banbanag nga inaramidna, dagiti milagrona ken dagiti pangngeddeng manipud iti ngiwatna,

\VS{6}dakayo a kaputotan ni Abraham nga adipenna, dakayo a tattao ni Jacob a pinilina.

\VS{7}Isuna ni Yahweh a Diostayo. Adda iti entero a daga dagiti pangeddengna.

\VS{8}Laglagipenna iti agnanayon ti tulagna, ti sao nga imbilinna para iti rinibribu a kaputotan.

\VS{9}Laglagipenna ti tulagna kenni Abraham ken ti sapatana kenni Isaac.

\VS{10}Daytoy ti pinasingkedanna kenni Jacob a kas alagaden ken iti Israel a kas agnanayon a tulagna.

\VS{11}Kinunana, “Itedkonto kenka ti daga ti Canaan a pannakatawidmo.”

\VS{12}Imbagana daytoy idi bassit pay ti bilangda, bassitda unay, ken gangannaetda iti daga.

\VS{13}Nagakar-akarda kadagiti nadumaduma a nasion ken kadagiti nadumaduma a pagarian.

\VS{14}Saanna nga impalubos a parigaten ida ti siasinoman; binabalawna dagiti ari gapu kadakuada.

\VS{15}Kinunana, “Saanyo a sagiden dagiti pinulotak ken saanyo a dangran dagiti propetak.”

\VS{16}Nangiyeg isuna iti panagbisin iti daga; pinasardengna ti entero a pagtaudan ti tinapay.

\VS{17}Nangibaon isuna iti tao nga ummuna kadakuada; nailako ni Jose a kas maysa nga adipen.

\VS{18}Naposasan dagiti sakana; nakawaran isuna

\VS{19}agingga iti tiempo a pimmudno ti impadtona. Pinaneknekan ti sao ni Yahweh a nalinteg isuna.

\VS{20}Nangibaon ti ari kadagiti adipen a mangwaya-waya kenkuana; winayawayaan isuna ti mangiturturay kadagiti tattao.

\VS{21}Pinagbalinna isuna a mangimaton iti balayna kas mangituray kadagiti sanikuana

\VS{22}tapno mangisuro kadagiti prinsipena segun iti pagayatanna ken tapno mangisuro iti kinasirib kadagiti panglakayenna.

\VS{23}Ket dimteng ni Israel iti Egipto, ket nagnaed ni Jacob iti apagbiit a tiempo iti daga ni Ham.

\VS{24}Pinaadu ti Dios dagiti tattaona iti kasta unay ken pinaaduna ti bilangda ngem kadagiti kabusorda.

\VS{25}Pinataudna ti gura dagiti kabusorda kadagiti tattaona, tapno pagaramidanda ti saan a nasayaat dagiti adipenna.

\VS{26}Imbaonna ti adipenna a ni Moises ken ni Aaron a pinilina.

\VS{27}Impakitada dagiti pagilasinanna kadagiti Egipcio, dagiti nakakaskasdaaw nga aramidna idiay daga ni Ham.

\VS{28}Nangiyeg isuna iti kinasipnget ket pinasipngetna dayta a daga, ngem saan a nagtulnog dagiti tattao iti dayta a daga kadagiti bilinna.

\VS{29}Pinagbalinna a dara dagiti danumda ket natay dagiti lamesda.

\VS{30}Napno iti nakaad-adu a tukak ti dagada, uray kadagiti siled dagiti mangiturturayda.

\VS{31}Nagsao isuna, ket nagsaknap ti pangen ti ngilaw ken timel iti entero a pagilianda.

\VS{32}Nangiyeg isuna iti uraro ken tudo, a napakuyogan iti gurruod ken kimat iti dagada.

\VS{33}Dinadaelna dagiti ubas ken igosda; tinuangna dagiti kaykayo ti pagilianda.

\VS{34}Nagsao isuna ket immay dagiti nakaad-adu a dudon.

\VS{35}Kinnanda dagiti amin a mula iti dagada; Kinnanda amin a maapit iti daga.

\VS{36}Pinapatayna amin nga inauna nga anak a lalaki iti dagada, dagiti ummuna a bunga ti pigsada.

\VS{37}Inruarna dagiti Israelita nga addaan iti pirak ken balitok; awan kadagiti tribuna iti napasag iti dalan.

\VS{38}Naragsakan ti Egipto idi pimmanawda ta nagbuteng dagiti Egipcio kadakuada.

\VS{39}Nangiwaras isuna iti ulep a linong ken nanggangat iti apuy a manglawag iti rabii.

\VS{40}Nagdawat dagiti Israelita iti taraon, ket nangiyeg isuna iti pugo ket pinennekna ida iti tinapay manipud langit.

\VS{41}Pinagrengngatna ti bato ket pimsuak ti danum manipud iti daytoy, nagayus dagitoy idiay let-ang a kasla karayan.

\VS{42}Ta linagipna dagiti nasantoan a karina nga inkarina iti adipenna a ni Abraham.

\VS{43}Inruarna dagiti tattaona nga addaan iti rag-o, ti pinilina nga addaan iti panagpukkaw gapu iti balligi.

\VS{44}Intedna kadakuda dagiti daga dagiti nasion; tinagikuada ti kinabaknang dagiti tattao

\VS{45}tapno salimetmetanda dagiti alagadenna ken tungpalenda dagiti lintegna. Idaydayawyo ni Yahweh.



\par }\PsalmChap{106}{\PP \VerseOne{1}Idaydayawyo ni Yahweh. Agyamankayo kenni Yahweh ta naimbag isuna, ta agtalinaed iti agnanayon ti kinapudnona iti tulagna.

\VS{2}Siasino ti makabael a mangbilang kadagiti mannakabalin nga aramid ni Yahweh wenno mangipakaammo a naan-anay kadagiti amin nga aramidna a rumbeng a bigbigen?

\VS{3}Nagasat dagiti agaramid iti maiparbeng, ken dagiti kanayon a nalinteg dagiti aramidda.

\VS{4}Lagipennak O Yahweh, inton ipakitam ti kinaimbagmo kadagiti tattaom; tulungannak inton isalakanmo ida.

\VS{5}Ket makitakto ti panagdur-as dagiti pinilim, agrag-oak gapu iti kinaragsak ti nasionmo, ken agpasindayagak a kadua dagiti tawidmo.

\VS{6}Nagbasolkami a kas kadagiti kapuonanmi; nagbiddutkami ken nakaaramidkami iti dakes.

\VS{7}Saan a naragsakan dagiti ammami kadagiti nakaskasdaaw nga aramidmo idiay Egipto; saanda nga inkaskaso dagiti adu nga aramidmo kas panangipakitam iti kinapudnom iti tulagmo; nagsukirda iti kaaddada idiay baybay, ti baybay dagiti Runo.

\VS{8}Nupay kasta, insalakanna ida gapu iti naganna tapno maiparangarangna ti pannakabalinna.

\VS{9}Tinubngarna ti baybay dagiti Runo, ket namagaan daytoy. Ket indalanna ida iti kaadalman, a kas iti let-ang.

\VS{10}Insalakanna ida manipud iti ima dagiti nanggura kadakuada, ken inispalna ida manipud iti pannakabalin ti kabusor.

\VS{11}Ngem linemmes dagiti dandanum dagiti kabusorda; awan ti uray maysa kadakuada iti nakalasat.

\VS{12}Ket namatida kadagiti sasaona, ken nagkantada iti pagdaydayaw kenkuana.

\VS{13}Ngem nalipatanda a dagus dagiti inaramidna; saanda nga inuray dagiti pagannurotanna.

\VS{14}Naaddaanda iti saan a makapnek a panagtarigagay iti makan idiay let-ang, ket sinuotda ti Dios idiay disierto.

\VS{15}Intedna kadakuada dagiti kiddawda, ngem nangibaon isuna iti sakit a nangparigat kadagiti bagida.

\VS{16}Idiay kampo, nagimonda ken Moises kenni Aaron a nasantoan a padi ni Yahweh.

\VS{17}Nagringngat ti daga ket inallun-onna ni Datan ken ginaburanna dagiti pasurot ni Abiram.

\VS{18}Rimsua ti apuy kadakuada; ket inuram ti apuy dagiti nadangkes.

\VS{19}Nagaramidda iti baka idiay Horeb ket nagrukbabda iti nahulma a landok nga imahe.

\VS{20}Insukatda ti dayag ti Dios iti imahe dagiti baka a magmangan iti ruot.

\VS{21}Nilipatanda ti Dios a Mangisalakanda, a nangaramid kadagiti nakaskasdaaw nga aramid idiay Egipto.

\VS{22}Nangaramid isuna kadagiti nakaskasdaaw a banbanag idiay daga ni Ham ken naindaklan nga aramid idiay baybay dagiti Runo.

\VS{23}Ikeddengna koman ti pannakadadaelda, no saan a bimmallaet ni Moises a pinilina kenkuana idiay naggidiatan tapno pukawen ti ungetna a mangdadael kadakuada.

\VS{24}Ket inlaksidda ti nadam-eg a daga; saanda a pinati ti karina,

\VS{25}ngem nagtanabutobda kadagiti toldada, ket saanda a nagtulnog kenni Yahweh.

\VS{26}Isu nga ingngatona ti imana ken insapatana kadakuada nga itulokna a matayda idiay disierto,

\VS{27}iwarasna dagiti kaputotanda kadagiti nasion, ken iwarasna ida kadagiti gangannaet a dagdaga.

\VS{28}Nagrukbabda iti Baal ti Peor ket kinnanda dagiti naidaton kadagiti natay.

\VS{29}Pinaungetda isuna gapu kadagiti tignayda, ket rimsua ti maysa a didigra kadakuada.

\VS{30}Ket timmakder ni Finees tapno mangiballaet, ket nagsardeng ti didigra.

\VS{31}Naibilang kenkuana daytoy a kas nalinteg nga aramid kadagiti amin a henerasion iti agnanayon.

\VS{32}Pinaungetda pay ni Yahweh idiay danum ti Meriba, ket nagsagaba ni Moises gapu kadakuada.

\VS{33}Pinagsakitda ti nakem ni Moises, ket nagsao isuna a siraranggas.

\VS{34}Saanda a dinadael dagiti nasion a kas imbilin ni Yahweh kadakuada,

\VS{35}ngem nakilangenlangenda kadagiti nasion ket nasursoroda dagiti wagas dagitoy

\VS{36}ken nagrukbabda kadagiti didiosen dagitoy a nasion, nga isu ti nagbalin a palab-og kadakuada.

\VS{37}Indatonda dagiti annakda kadagiti demonio.

\VS{38}Nangpasayasayda iti dara iti awan basolna, ti dara dagiti annakda a lallaki ken babbai, nga indatonda kadagiti didiosen ti Canaan, tinulawanda ti daga babaen iti dara.

\VS{39}Natulawanda babaen kadagiti aramidda; kasda la kadagiti balangkantis kadagiti tignayda.

\VS{40}Isu a nakaunget ni Yahweh kadagiti tattaona, ket linaksidna dagiti bukodna a tattao.

\VS{41}Inyawatna ida kadagiti nasion, ket inturayan ida dagiti nanggura kadakuada.

\VS{42}Indadanes ida dagiti kabusorda, ken naikabilda iti panangituray dagitoy.

\VS{43}Adu a daras nga immay isuna tapno tulonganna ida, ngem nagsukirda latta ket naipababada gapu iti bukodda a basol.

\VS{44}Nupay kasta, impangagna dagiti pakariribukanda idi immasugda kenkuana.

\VS{45}Linagipna ti tulagna kadakuada ket naasian isuna gapu iti kinapudnona iti tulagna.

\VS{46}Nagtignay isuna kadagiti nangparmek kadakuada tapno maasida kadakuada.

\VS{47}Isalakannakami O Yahweh a Diosmi. Ummongennakami manipud kadagiti nasion tapno makapagyamankami iti nasantoan a naganmo ken ipannakkelmi ti dayawmo.

\VS{48}Maidaydayaw koma ni Yahweh, ti Dios ti Israel iti agnanayon nga awan inggana. Kinuna amin dagiti tattao, “Amen.” Idaydayawyo ni Yahweh. Maikalima a Libro



\par }\PsalmChap{107}{\PP \VerseOne{1}Agyamankayo kenni Yahweh, ta naimbag isuna, ken ti kinapudnona iti tulagna ket agtalinaed iti agnanayon.

\VS{2}Agsao koma dagiti sinubbot ni Yahweh, dagiditi inispalna manipud iti pannakabalin ti kabusor.

\VS{3}Inruarna ida kadagiti ganggannaet a daga, manipud iti laud ken manipud iti daya, manipud iti amianan ken manipud iti abagatan.

\VS{4}Nagalla-allada idiay let-ang iti awan matataona a dalan ket awan ti nasarakanda a siudad a pagnaedanda.

\VS{5}Gapu ta nabisinan ken nawawda, natalimudawda gapu ta napakapsutanda.

\VS{6}Ket immawagda kenni Yahweh iti pakariribukanda ket inispalna ida manipud iti pakarigatanda.

\VS{7}Indalanna ida iti nalinteg a dalan tapno makapanda iti siudad a pagnaedanda.

\VS{8}O idaydayaw koma dagita a tattao ni Yahweh gapu iti kinapudnona iti tulagna ken gapu kadagiti nakakaskasdaaw a banbanag nga inaramidna iti sangkataoan!

\VS{9}Ta penpennekenna dagiti tarigagay dagiti mawaw ken pinunnona dagiti tarigagay dagiti mabisin kadagiti nasayaat a banbanag.

\VS{10}Nagtugaw dagiti dadduma iti kasipngetan ken nalidem, a balbalud iti panagsagaba ken kadagiti kawar.

\VS{11}Daytoy ket gapu iti panagsukirda iti sao ti Dios ken linaksidda ti pagannurutan ti Kangangatoan.

\VS{12}Pinagpakumbabana dagiti pusoda babaen iti panagrigat; naitublakda ket awan iti tumulong a mangibangon kadakuada.

\VS{13}Ket immawagda ngarud kenni Yahweh iti panagrigatda ket inyaonna ida iti pakarikutanda.

\VS{14}Inikkatna ida manipud iti sipnget ken lidem ken pinugsatna dagiti kawarda.

\VS{15}O idaydayaw koma dagita a tattao ni Yahweh gapu iti kinapudnona iti tulagna ken gapu kadagiti nakakaskasdaaw a banbanag nga inaramidna iti sangkataoan!

\VS{16}Ta dinadaelna dagiti bronse a ruangan ken pinutedna dagiti landok a balunek.

\VS{17}Maagda kadagiti panagsukirda ken nagrigatda gapu kadagiti basbasolda.

\VS{18}Napukawda ti ganasda a mangan iti aniaman a taraon, ket immasidegda kadagiti ruangan ti patay.

\VS{19}Ket immawagda kenni Yahweh iti panagrigatda, ket inispalna ida manipud iti pakarikutanda.

\VS{20}Imbaonna dagiti saona ket pinaimbagna ida, ken inispalna ida manipud iti pannakadadaelda.

\VS{21}O dayawen koma dagita a tattao ni Yahweh gapu iti kinapudnona iti tulagna ken gapu kadagiti nakaskasdaaw a banbanag nga inaramidna iti sangkataoan!

\VS{22}Agidatonda koma kadagiti daton ti panagyaman ken iwaragawagda dagiti aramidna babaen iti panagkankanta.

\VS{23}Dagiti dadduma ket nagdaliasat iti baybay babaen iti barko ken nagnegosyoda iti ballasiw ti taaw.

\VS{24}Nakita dagitoy dagiti aramid ni Yahweh ken dagiti datdatlag nga inaramidna kadagiti taaw.

\VS{25}Ta binilinna ken pinarnuayna ti napigsa nga angin a nangpadalluyon kadagiti taaw.

\VS{26}Nagpangatoda aginggana iti tangatang; limnedda iti kaadalman. Narunaw dagiti biagda gapu iti pakarigatan.

\VS{27}Nagdiwerdiwer ken naiparusisida a kasla kadagiti mammartek ket nagpatinggan ti laingda.

\VS{28}Ket immawagda ngarud kenni Yahweh iti pakariribukanda, ket inyaonna ida manipud iti pakarigatanda.

\VS{29}Pinagkalmana ti bagyo ket nagtalna dagiti dalluyon.

\VS{30}Ket nagrag-oda gapu ta kimmalma ti baybay, ken inyapanna ida iti tinarigagayanda a pagsangladan.

\VS{31}O dayawen koma dagita a tattao ni Yahweh gapu iti kinapudnona iti tulagna ken gapu kadagiti nakakaskasdaaw a banbanag nga inaramidna iti sangkataoan!

\VS{32}Itag-ayda koma isuna iti gimongan dagiti tattao ken idaydayawda koma isuna iti taripnong dagiti panglakayen.

\VS{33}Pagbalbalinenna a let-ang dagiti karayan, dagiti ubbog ti danum a namaga a daga,

\VS{34}ken pagbalinenna a langalang ti nabunga a daga gapu iti kinadangkes dagiti tattaona.

\VS{35}Pagbalbalinenna a dan-aw dagiti let-ang ken ti namaga a daga nga ubbog dagiti danum.

\VS{36}Pagnanaedenna ti mabisin sadiay, ket mangbangonda iti siudad a pagnaedanda.

\VS{37}Mangbangonda it siudad a pagtalonanda, a pagmulaanda iti ubas, ken mangpataud iti nawadwad nga apit.

\VS{38}Benbendisionanna ida isu nga immadoda. Saanna nga ipalubos a maksayan ti bilang dagiti tarakenda.

\VS{39}Bimmassit ken naibabainda gapu iti nasaem a riribuk ken panagsagaba.

\VS{40}Imbuyatna ti pungtotna kadagiti mangidadaulo a nakaigapuan iti panagalla-allada idiay let-ang, nga awanan iti dal-dalan.

\VS{41}Ngem salsalaknibanna ti agkasapulan manipud iti panagrigat ken ay-aywananna dagiti pamiliana a kasla iti arban.

\VS{42}Makita daytoy dagiti nalinteg ket agrag-oda, ket nagulimek dagiti amin a kinadangkes.

\VS{43}Ti siasinoman a nasirib ket rumbeng a panunotenda dagitoy a banbanag ken utubenna dagiti aramid ni Yahweh iti kinapudnona ti tulagna.



\par }\PsalmChap{108}{\PP \VerseOne{1}Natalged ti pusok, O Dios, agkantaak, wen, agkantaak met kadagiti pagdaydayaw iti napadayawan a pusok.

\VS{2}Agriingkayo, salterio ken arpa; riingek ti parbangon.

\VS{3}Agyamanak kenka, O Yahweh, iti imatang dagiti tattao; agkantaak iti pagdaydayaw iti imatang dagiti nasion.

\VS{4}Ta naindaklan ti kinapudnom iti tulagmo iti ngatoen dagiti langit; ken dumanon iti tangatang ti kinamatalekmo.

\VS{5}Maitan-okka, O Dios, iti ngatoen dagiti langit, ket maitan-ok koma iti dayagmo iti entero a daga.

\VS{6}Tapno maispal koma dagiti ay-ayatem, ispalennakami babaen iti makannawan nga imam ken sungbatannak.

\VS{7}Nagsao ti Dios iti kinasantona, “Agrag-oak; gudduaek ti Sikem ken bingbingayek iti tanap ti Succot.

\VS{8}Kukuak ti Galaad, ken kukuak ti Manase; ken saripda met ti ulok ti Efraim, ken ti Juda ti setrok.

\VS{9}Ti Moab ti pagbuggoak a palanggana; ipurruakkonto ti sapatosko idiay Edom; agpukkawakto ti panagballigi gapu iti Filistia.

\VS{10}Siasinonto ti mangiyeg kaniak iti nabileg a siudad? Siasinonto ti mangidalan kaniak idiay Edom?

\VS{11}O Dios, laklaksidennakami kadi? Saanka a kumuykuyog kadagiti armadami a makigubat.

\VS{12}Tulongannakami a maibusor kadagiti kabusor, ta awan serserbi ti tulong ti tao.

\VS{13}Agballigikaminto babaen iti tulong ti Dios; ibaddeknanto dagiti kabusormi.



\par }\PsalmChap{109}{\PP \VerseOne{1}O Dios a daydayawek, saanka nga agulimek,

\VS{2}Ta darupendak dagiti nagdadangkes ken manangallilaw; agibagada kadagiti inuulbod a maibusor kaniak.

\VS{3}Liklikmutendak ken agsasaoda kadagiti makapapungtot a banbanag, ken awan ti gapgapuna a dardarupendak.

\VS{4}Kas supapak iti ayatko kadakuada ket daddadaelandak, ngem ikarkararagak ida.

\VS{5}Dakes ti insupapakda iti kinaimbagko, ken kagurada ti ayatko.

\VS{6}Mangdutokka iti maysa a nadangkes a tao a mangusig iti kabusor a kas kadagitoy a tattao; mangdutokka ti agpabasol nga agtakder iti makannawan nga imana.

\VS{7}Inton maukom isuna, maduktalan koma a nagbasol isuna; maibilang koma a basol ti kararagna.

\VS{8}Umabbaba koma dagiti aldawna; adda koma sabali a mangala iti saadna.

\VS{9}Maawanan koma ti ama dagiti annakna, ken mabalo koma ti asawana a babai.

\VS{10}Agalla-alla ken agpalama koma dagiti annakna, a dumawdawat iti aniaman a maipaima kabayatan ti ipapanawada iti nadadael a pagtaenganda.

\VS{11}Alaen koma ti agpapautang dagiti amin a kukuana; takawen koma dagiti ganggannaet dagiti naurnongna.

\VS{12}Awan koma uray maysa a mangidiaya iti kinaimbag kenkuana; awan koma iti mangngaasi kadagiti annakna nga naulilana.

\VS{13}Matay koma dagiti annakna; mapukaw koma dagiti naganda iti sumaruno a kaputotan.

\VS{14}Madakamat koma dagiti basol dagiti kapuonanna kenni Yahweh; ken saan koma a malipatan ti basol ti inanna.

\VS{15}Kankanayon koma nga adda iti sangoanan ni Yahweh dagiti basolda; pukawen koma ni Yahweh manipud iti daga ti pakalaglagipan kadakuada.

\VS{16}Aramiden koma ni Yahweh daytoy gapu ta saan pulos a pinadas daytoy a tao iti mangipakita ti aniaman a kinapudnona iti tulag, ngem ketdi, riniriribokna dagiti maidaddadanes, dagiti agkasapulan, ken dagiti awanan iti namnama agingga a matayda.

\VS{17}Paggaayatna ti panagilunlunod, agsubli koma daytoy kenkuana. Kinagurana iti bendision; awan koma iti maiyeg a bendision kenkuana.

\VS{18}Binadoanna ti bagina iti panagilunlunod a kasla kawesna, ken kasla danum a simrek iti kaunggan ti kinataona ti panagilunlunod, a kas iti lana a sumagepsep kadagiti tulangna.

\VS{19}Agsubli koma kenkuana dagiti panagilunlunodna a kasla kadagiti kawesna a pangabbongna iti bagina, a kasla iti barikes a kankanayon a pagbarbarikesna.

\VS{20}Daytoy koma ti gunggona dagiti mangpabpabasol kaniak manipud kenni Yahweh, kadagiti agibagbaga kadagiti dakes a banbanag maipapan kaniak.

\VS{21}O Yahweh nga Apok, tratoennak a siaasi gapu iti naganmo. Isalakannak, gapu ta naimbag ti kinapudnom iti tulagmo.

\VS{22}Ta marigrigatan ken agkasapulanak, ken nasugatan ti pusok iti kaun-gak.

\VS{23}Agpukpukawakon a kasla ti aniniwan iti rabii; naipalpalaisak a kasla dudon.

\VS{24}Nakapuy dagiti tumengko gapu iti panagayunar; agbalbalinakon a kudil ken tulang.

\VS{25}Tinagtagibassitdak dagiti mangpabpabasol kaniak; agwingiwingda no makitadak.

\VS{26}Tulongannak, O Yahweh a Diosko; isalakannak gapu iti kinapudnom iti tulagmo.

\VS{27}Maammoanda koma nga aramidmo daytoy, a sika O Yahweh, ti nangaramid iti daytoy.

\VS{28}Urayno ilunlunoddak, pangngaasim ta bendisionannak; inton dumarupda, maibabainda koma, ngem agrag-o koma ti adipenmo.

\VS{29}Makawesan koma iti bain dagiti kabusorko; iyarwatda koma a kas kagayda ti panagbainda.

\VS{30}Iyebkasko babaen iti ngiwatko ti naindaklan a panagyamanko kenni Yahweh; idaydayawko isuna iti nagtetengngaan dagiti adu a tattao.

\VS{31}Ta agtakder isuna iti makannawan nga ima iti agkasapulan, tapno isalakanna isuna manipud kadagiti manguk-ukom kenkuana.



\par }\PsalmChap{110}{\PP \VerseOne{1}Kinuna ni Yahweh iti apok, “Agtugawka iti makannawanko agingga a pagbalinek a pagbatayam dagiti kabusormo.”

\VS{2}Iyawatto ni Yahweh ti setro iti pigsam manipud idiay Sion; iturayam dagiti kabusormo.

\VS{3}Iti aldaw ti pannakabalinmo, siaannugotto a sumurot kenka dagiti tattaom a nakaarwat kadagiti nasantoan a kawes; ti kinaagtutubom ket kaslanto iti linnaaw manipud iti aanakan ti parbangon.

\VS{4}Nagsapata ni Yahweh, ket saanto nga agbaliw: “Padika nga agnanayon, a kas iti kinapadi ni Melkisedek.”

\VS{5}Adda ti Apo iti makannawanmo. Papatayennanto dagiti ari iti aldaw ti pungtotna.

\VS{6}Ukomennanto dagiti nasion; punnoennanto ti paggugubatan kadagiti bangkay ti tattao; papatayennanto dagiti mangidadaulo kadagiti adu a pagilian.

\VS{7}Uminomto isuna iti waig iti igid ti dalan, ket kalpasanna, ingatonannto ti bagina kalpasan iti panagballigi.



\par }\PsalmChap{111}{\PP \VerseOne{1}Idaydayawyo ni Yahweh. Agyamanak kenni Yahweh iti amin a pusok iti gimong dagiti nalinteg, iti panagtitiponda.

\VS{2}Naindaklan dagiti aramid ni Yahweh, a sigagagar nga ur-urayen dagiti amin nga agtartarigagay kadagitoy.

\VS{3}Naindaklan ken natan-ok ti aramidna, ken agtalinaed iti agnanayon ti kinalintegna.

\VS{4}Agar-aramid isuna kadagiti nakakaskasdaaw a banbanag a saan a malipatan; naparabur ken manangnga-asi ni Yahweh.

\VS{5}Ik-ikanna ti taraon dagiti napudno a sumursurot kenkuana. Kankanayonna a laglagipen ti tulagna.

\VS{6}Impakitana dagiti pannakabalinna babaen kadagiti aramidna kadagiti tattaona iti panangitedna kadakuada iti tawid dagiti nasion.

\VS{7}Napudno ken nalinteg dagiti aramid dagiti imana; mapangnamnamaan dagiti amin a bilinna.

\VS{8}Naaramid dagitoy nga agtalinaed iti agnanayon, a masapul a suroten a sipupudno ken sisasayaat.

\VS{9}Intedna ti balligi kadagiti tattaona; insaadna ti katulaganna iti agnanayon; nasantoan ken makapasiddaaw ti naganna.

\VS{10}Ti panangraem kenni Yahweh ket isu ti rugrugi ti kinasirib; dagiti mangar-aramid kadagiti bilinna ket addaan iti nasayaat a pannakaawat. Ti dayawna ket agtalinaed iti agnanayon.



\par }\PsalmChap{112}{\PP \VerseOne{1}Idaydayawyo ni Yahweh. Nagasat ti tao nga agtultulnog kenni Yahweh, nga agragragsak unay kadagiti bilbilinna.

\VS{2}Agbalinto a nabileg dagiti kaputotanna iti rabaw ti daga; mabendisionanto dagiti kaputotan ti nadiosan a tao.

\VS{3}Sanikua ken kinabaknang ket adda iti balayna; ti kinalintegna agtalinaed iti agnanayon.

\VS{4}Adda iti agraniag a lawag iti kasipngetan iti nadiosan a tao; naparabur, manangngaasi, ken nalinteg isuna.

\VS{5}Nasayaat ti mapasamak iti tao a naparabur ken agpabulod iti kuarta, a napudno kadagiti panagtrabahona.

\VS{6}Ta saanto pulos isuna a magaraw; agnanayonto a malaglagip ti nalinteg a tao.

\VS{7}Saanna a kabuteng dagiti dakes a damag; natalged isuna nga agtaltalek kenni Yahweh.

\VS{8}Natalna ti pusona, a saan nga agbuteng, agingga a makitana ti balligi manipud kadagiti kabusorna.

\VS{9}Naparabur isuna a mangmangted kadagiti marigrigat; ti kinalintegna ket agtalinaed iti agnanayon; mapadayawanto isuna.

\VS{10}Makapungtot no makita daytoy ti managdakdakes a tao; agngaretnget ti ngipenna ket pumanaw isuna; mapukawto ti tarigagay dagiti managdakdakes a tattao.



\par }\PsalmChap{113}{\PP \VerseOne{1}Idaydayawyo ni Yahweh. Idaydayawyo isuna, dakayo nga adipen ni Yahweh; idaydayawyo ti nagan ni Yahweh.

\VS{2}Madaydayaw koma ti nagan ni Yahweh, ita ken iti agnanayon.

\VS{3}Manipud iti pagsingsingisingan ti init agingga iti paglenlennekanna; rumbeng a maidaydayaw ti nagan ni Yahweh.

\VS{4}Katatan-okan ni Yahweh kadagiti amin a pagilian ket ringbawan ti dayagna dagiti tangatang.

\VS{5}Siasino ti kas kenni Yahweh a Diostayo, a nakatugaw idiay ngato,

\VS{6}a mangtantan-aw iti tangatang ken iti daga?

\VS{7}Iyaonna ti marigrigat manipud iti rugit ken ipangatona dagiti agkasapulan manipud iti bunton ti dapo

\VS{8}tapno patugawenna isuna kadagiti prinsipe, kadagiti prinsipe dagiti tattaona.

\VS{9}Ik-ikkanna iti pagtaengan ti lupes a babai a kasla narag-o nga ina dagiti ubbing. Idaydayawyo ni Yahweh.



\par }\PsalmChap{114}{\PP \VerseOne{1}Idi pimmanaw ti Israel idiay Egipto, ti sangkabalayan ni Jacob manipud kadagita a gangannaet a tattao,

\VS{2}nagbalin ti Juda a nasantoan a lugarna, ti Israel a pagarianna.

\VS{3}Kimmita ti baybay ket nagtaray; nagsubli ti Jordan.

\VS{4}Limmagto a kasla kalakian a kalding dagiti bantay, limmagto a kasla karnero dagiti turturod.

\VS{5}Baybay, apay a timmarayka? Jordan, apay a nagsublika?

\VS{6}Dakayo a banbantay, apay a limmagtokayo a kasla kadagiti kalakian a kalding? Dakayo a babassit a turturod, apay a limmagtokayo a kasla kadagiti karnero?

\VS{7}Agpigergerka lubong, iti sangaonan ti Apo, iti imatang ti Dios ni Jacob.

\VS{8}Pinagbalinna ti bato a dan-aw ti danum ken ti natangken a bato nga ubbog ti danum.



\par }\PsalmChap{115}{\PP \VerseOne{1}Saan a kadakami, O Yahweh, saan a kadakami, ngem iti naganmo ti pangtedam iti pammadayaw, gapu iti kinapudnom iti tulagmo ken iti kinamatalekmo.

\VS{2}Apay koma nga ibaga dagiti nasion, “Sadino ti ayan ti Diosda?”

\VS{3}Ti Diosmi ket adda sadi langit; ar-aramidenna ti aniaman a pagayatanna.

\VS{4}Pirak ken balitok dagiti didiosen dagiti pagilian nga aramid dagiti ima dagiti tattao.

\VS{5}Addaan iti ngiwat dagitoy a didiosen, ngem saanda nga agsao; addaanda iti mata, ngem saanda a makakita;

\VS{6}addaanda iti lapayag, ngem saanda a makangngeg; addaanda ti agung ngem saanda a makaangot;

\VS{7}addaanda iti ima, ngem saanda a makarikna; addaanda iti saka, ngem saanda a makapagna, wenno agsao kadagiti ngiwatda.

\VS{8}Dagiti nangaramid kadakuada ket kasla kadakuada, kasta met kadagiti amin nga agtaltalek kadakuada.

\VS{9}Israel, agtalekka kenni Yahweh; isuna ti tulong ken kalasagmo

\VS{10}Dakayo a sangkabalayan ni Aaron, agtalekkayo kenni Yahweh; isuna ti tulong ken kalasagyo.

\VS{11}Dakayo nga mangidaydayaw kenni Yahweh, agtalekkayo kenkuana; isuna ti tulong ken kalasagyo.

\VS{12}Laglagipennatayo ni Yahweh ket bendisionannatayo; bendisionanna ti pamilia ti Israel; bendisionanna ti pamilia ni Aaron.

\VS{13}Bendisionanna dagiti mangraraem kenkuana, dagiti ubbing ken nataengan.

\VS{14}Paadduennakayo koma ni Yahweh iti kasta unay, dakayo ken dagiti kaputotanyo.

\VS{15}Bendisionannakayo koma ni Yahweh, a nangaramid iti langit ken daga.

\VS{16}Kukua ni Yahweh ti langit; ngem intedna ti lubong iti sangkataoan.

\VS{17}Saan a dayawen dagiti natay ni Yahweh, wenno ti siasinoman a napanen iti kinaulimek.

\VS{18}Ngem idaydayawtayo ni Yahwen ita ken iti agnanayon. Idaydayawyo ni Yahweh.



\par }\PsalmChap{116}{\PP \VerseOne{1}Ay-ayatek ni Yahweh gapu ta dengdenggenna ti timekko ken dagiti panagpakpakaasik.

\VS{2}Gapu ta ipangpangagnak, umawagak kenkuana iti unos ti panagbiagko.

\VS{3}Pinalikmutandak dagiti tali ti patay, ken tinubngarnak ti palab-og ti sheol; nakariknaak iti sanaang ken ladingit.

\VS{4}Ket immawagak iti nagan ni Yahweh: “Pangngaasim O Yahweh, ispalem ti biagko.”

\VS{5}Naasi ken awan panangidumduma ni Yahweh; manangngaasi ti Diostayo.

\VS{6}Salakniban ni Yahweh dagiti awan gayawna; naipababaak ket insalakannak.

\VS{7}Mabalinen nga agsubli ti kararruak iti paginanaanna, ta nagimbag ni Yahweh kaniak.

\VS{8}Ta inispalmo ti biagko manipud iti patay, dagiti matak manipud kadagiti lulua, ken dagiti sakak manipud iti pannakaitublak.

\VS{9}Agserbiak kenni Yahweh iti daga dagiti sibibiag.

\VS{10}Namatiak kenkuana, uray idi imbagak “Kasta unay ti panagsagabak.”

\VS{11}Dagusko nga imbaga, “Ulbod dagiti amin a tattao.”

\VS{12}Kasano a masubadak ni Yahweh kadagiti amin a kinaimbagna kaniak?

\VS{13}Itag-aykonto ti kopa ti pannakaisalakan, ken umawagak iti nagan ni Yahweh.

\VS{14}Tungpalekto dagiti sapatak kenni Yahweh iti imatang dagiti amin a tattaona.

\VS{15}Napateg iti imatang ni Yahweh ti ipapatay dagiti santona.

\VS{16}Pudno, O Yahweh, adipennak; adipennak, ti anak a lalaki ti adipenmo a babai; winarwarmo dagiti kawarko.

\VS{17}Idatonkonto kenka ti daton ti panagyaman ken umawagakto iti nagan ni Yahweh.

\VS{18}Tungpalekto dagiti sapatak kenni Yahweh iti imatang dagiti amin a tattaona,

\VS{19}kadagiti paraangan ti balay ni Yahweh, iti tengngam, Jerusalem. Idaydayawyo ni Yahweh.



\par }\PsalmChap{117}{\PP \VerseOne{1}Idaydayawyo ni Yahweh, dakayo amin a nasion; itan-okyo isuna dakayo amin a tattao.

\VS{2}Gapu ta naindaklan ti kinapudnona iti tulagna kadatayo, ken ti kinamatalek ni Yahweh ket agtalinaed iti agnanayon. Idaydayawyo ni Yahweh.



\par }\PsalmChap{118}{\PP \VerseOne{1}Agyamantayo kenni Yahweh, ta naimbag isuna, ta agtalinaed iti agnanayon ti kinapudnona iti tulagna.

\VS{2}Ibaga koma ti Israel, “Agtalinaed iti agnanayon ti kinapudnona iti tulagna.”

\VS{3}Ibaga koma ti balay ni Aaron, “Agtalinaed iti agnanayon ti kinapudnona iti tulagna.”

\VS{4}Ibaga koma dagiti agbuteng kenni Yahweh, “Agtalinaed iti agnanayon ti kinapudnona iti tulagna.”

\VS{5}Immawagak kenni Yahweh idi marigrigatanak; sinungbatannak ni Yahweh ken winayawayaannak.

\VS{6}Adda kaniak ni Yahweh; saanakto nga agbuteng; ania ti maaramidan ti tao kaniak?

\VS{7}Adda ni Yahweh iti sibayko a mangtulong kaniak; kumitaak nga addaan iti panagballigi kadagiti manggurgura kaniak.

\VS{8}Nasaysayaat ti agkamang kenni Yahweh ngem ti agtalek iti tao.

\VS{9}Nasaysayaat ti agkamang kenni Yahweh ngem ti agtalek kadagiti prinsipe.

\VS{10}Pinalawlawandak dagiti amin a nasion; babaen iti nagan ni Yahweh ket pinarmekko ida.

\VS{11}Pinalawlawandak; wen, pinalawlawandak; babaen iti nagan ni Yahweh ket pinarmekko ida.

\VS{12}Pinalawlawandak a kasla alimbubuyog; napukawda a dagus a kasla ti apuy kadagiti sisiit; iti nagan ni Yahweh pinarmekko ida.

\VS{13}Dinarupdak tapno matumbaak, ngem tinulongannak ni Yahweh.

\VS{14}Ni Yahweh ti pigsa ken rag-ok ken isuna ti mangisalsalakan kaniak

\VS{15}Mangngeg ti narag-o a pukkaw ti panagballigi kadagiti tolda dagiti nalinteg; mangparparmek ti kannawan nga ima ni Yahweh.

\VS{16}Naitan-ok ti kannawan nga ima ni Yahweh; mangparparmek ti kannawan nga ima ni Yahweh.

\VS{17}Saanakto a matay, ngem ketdi agbiagak tapno iwaragawagko dagiti aramid ni Yahweh.

\VS{18}Dinusanak iti nakaro ni Yahweh; ngem saannak nga impaima iti patay.

\VS{19}Ilukatyo man kaniak dagiti ruangan ti kinalinteg; sumrekak kadagitoy ket agyamanak kenni Yahweh.

\VS{20}Daytoy ti ruangan ni Yahweh; pagserkan daytoy dagiti nalinteg.

\VS{21}Agyamanak kenka, ta sinungbatannak ken sika ti nangisalakan kaniak.

\VS{22}Ti bato nga imbelleng dagiti agipatpatakder ket nagbalin a kangrunaan a pasuli a bato.

\VS{23}Aramid daytoy ni Yahweh; nakakaskasdaaw daytoy iti imatangtayo.

\VS{24}Daytoy ti aldaw a nagtignay ni Yahweh; agragsak ken agrambaktayo iti daytoy.

\VS{25}Pangngaasim, O Yahweh, pagballigiennakami! Pangngaasim, O Yahweh, ikkannakami iti kinadur-as!

\VS{26}Nagasat ti tao nga umay babaen iti nagan ni Yahweh, bendisionandakayo manipud iti balay ni Yahweh.

\VS{27}Dios ni Yahweh, ken inikkannatayo iti lawag; igalutyo dagiti daton kadagiti sara ti altar.

\VS{28}Sika ti Diosko, ken agyamanak kenka; sika ti Diosko; itan-okka.

\VS{29}O, agyamantayo kenni Yahweh; ta naimbag isuna; ta agtalinaed iti agnanayon ti kinapudnona iti tulagna.



\par }\PsalmChap{119}{\PP \VerseOne{1}Nagasat dagiti awan pakababalawan dagiti wagasna, isuda nga agtultulnog iti linteg ni Yahweh.

\VS{2}Nagasat dagiti mangsalsalimetmet kadagiti napudno a bilinna, isuda a mangsapsapul kenkuana iti amin a pusoda.

\VS{3}Saanda nga agar-aramid iti saan a nasaya-at; magmagnada kadagiti wagasna.

\VS{4}Binilinnakami a mangsalimetmet kadagiti pagannurotam tapno surotenmi a naimbag dagitoy.

\VS{5}O, tapno maibangonakto a sititibker iti panangaramid kadagiti alagadem!

\VS{6}Ket saanakto a maibabain no panunotek ti maipapan kadagiti amin a bilbilinmo.

\VS{7}Agyamanakto kenka nga addaan iti napudno a puso inton masursurok dagiti nalinteg a bilinmo.

\VS{8}Tungpalekto dagiti alagadem; saannak a panawan nga agmaymaysa. BETH

\VS{9}Kasano a pagtalinaeden ti maysa nga agtutubo a nadalus ti dalanna? Babaen iti panagtulnog iti saom.

\VS{10}Iti amin a pusok ket sapsapulenka; Saanmo nga itulok a maiyaw-awanak manipud kadagiti bilbilinmo.

\VS{11}Indulinko ti saom ditoy pusok tapno saanak nga agbasol kenka,

\VS{12}Madaydayawka, O Yahweh; isurom kaniak dagiti alagadem.

\VS{13}Babaen iti ngiwatko inwaragawagko amin dagiti nalinteg a pangngeddeng nga inka impakaammo.

\VS{14}Ad-adda nga agrag-oak iti wagas dagiti bilbilinmo iti tulagmo ngem iti amin a kinabaknang.

\VS{15}Utobek dagiti pagannurotam ken ipangagko dagiti wagasmo.

\VS{16}Agragsakak kadagiti alagadem; Saankonto a malipatan ti saom. GIMEL

\VS{17}Paraburam kadi ti adipenmo tapno agbiagak ken matungpalko ti saom.

\VS{18}Lukatam dagiti matak tapno makitak dagiti nakakaskasdaaw a banbanag iti lintegmo.

\VS{19}Maysaak a ganggannaet iti daga; saanmo nga illemmeng dagiti bilbilinmo manipud kaniak.

\VS{20}Naburakda dagiti tarigagayko iti panangkalkalikagom a mangammo kadagiti nalinteg a pangngeddengmo iti amin a tiempo.

\VS{21}Babalawem dagiti natangsit, isuda a nailunod, isuda a simmiasi manipud kadagiti bilinmo.

\VS{22}Isalakannak manipud iti pannakaibabain ken pannakaumsi, gapu ta nagtulnogak kadagiti bilbilinmo iti tulagmo.

\VS{23}Uray pay no pagpanggepandak iti dakes ken padaksendak dagiti mangiturturay, ut-utuben daytoy adipenmo dagiti alagadem.

\VS{24}Pakaragsakak dagiti bilbilinmo iti tulagmo, ket isuda dagiti mamagbaga kaniak. DALETH

\VS{25}Ti biagko ket nakakapet iti tapok! Ikkannak iti biag babaen iti saom.

\VS{26}Imbagak kenka dagiti dalanko, ket sinungbatannak; isurom kaniak dagiti alagadem.

\VS{27}Ipakaawatmo kaniak dagiti wagas dagiti pagannurotam, tapno mabalinko nga utuben dagiti nakakaskasdaaw a sursusrom.

\VS{28}Nalapunosak iti panagladingit! Papigsaennak babaen iti saom.

\VS{29}Iyadayom kaniak ti dalan ti kinamanangallilaw; sipaparabur nga isurom kaniak ti lintegmo.

\VS{30}Pinilik ti dalan ti kinapudno; kankanayonko a tinungtungpal ti nalinteg a bilinmo.

\VS{31}Kumpetak kadagiti bilbilinmo iti tulagmo; O Yahweh, saanmo koma nga itulok a maibabainak.

\VS{32}Agtarayak iti dalan dagiti bilbilinmo, ta padpadakkelem ti pusok a mangaramid iti dayta. HE

\VS{33}Isurom kaniak, O Yahweh, ti wagas dagiti alagadem, ket tungpalek dagitoy agingga iti panungpalan.

\VS{34}Ikkannak iti pannakaawat, ket tungpalek ti lintegmo; aramidekto daytoy iti amin a pusok.

\VS{35}Iwanwannak iti dalan dagiti bilbilinmo, ta pagragsakak ti magna iti daytoy.

\VS{36}Iturongmo ti pusok kadagiti bilbilinmo iti tulagmo ken iyadayum manipud iti kinaagum.

\VS{37}Ilisim dagiti matak iti panangmingming kadagiti awan serserbina a banbanag; paregtaennak kadagiti wagasmo.

\VS{38}Ipatungpalmo iti adipenmo ti inkarim nga inaramiden kadagiti agdaydayaw kenka.

\VS{39}Ikkatem ti pagbutbutngak a pakaibabainan, ta nasayaat dagiti nalinteg a pangngeddengmo.

\VS{40}Adtoy, kalkalikagumak dagiti pagannurotam; pagtalinaedennak a sibibiag babaen iti nalinteg a panangwayawayam. VAV.

\VS{41}O Yahweh, ipaaymo kaniak ti saan nga agbalbaliw nga ayatmo— ti panangisalakanmo, sigun iti karim,

\VS{42}Ket addanto isungbatko iti manglalais kaniak, ta agtalekak iti saom.

\VS{43}Saanmo nga ikkaten ti sao ti kinapudno iti ngiwatko, gapu ta inurayko dagiti nalinteg a bilbilinmo.

\VS{44}Agtultuloyto a tungpalek ti lintegmo, iti agnanayon nga awan patinggana.

\VS{45}Magnaak a sitatalged, ta sinapulko dagiti pamagbagam.

\VS{46}Saritaek dagiti napudno a bilinmo iti sangoanan dagiti ar-ari ket saanak a mabain.

\VS{47}Pakaragsakak dagiti bilbilinmo, nga ay-ayatek unay.

\VS{48}Itag-ayko dagiti imak kadagiti bilbilinmo, nga ay-ayatek; Utubek dagiti alagadem. ZAYIN.

\VS{49}Laglagipem ti karim iti adipenmo gapu ta inikkannak iti namnama.

\VS{50}Daytoy ti liwliwak iti pannakaparigatko: a pinagtalinaednak a sibibiag ti karim.

\VS{51}Inuyawdak dagiti natangsit, ngem saanak a timmallikod iti lintegmo.

\VS{52}Napanunotko ti maipanggep kadagiti nalinteg a pangngeddengmo manipud idi un-unana a tiempo, O Yahweh, ket maliwliwaak.

\VS{53}Simged ti pungtotko gapu kadagiti nadangkes a manglaklaksid iti lintegmo.

\VS{54}Dagiti alagadem ti nagbalin a kankantak iti balay a pagnanaedak a saan nga agpaut.

\VS{55}Panpanunotek ti maipanggep iti naganmo bayat iti rabii, O Yahweh, ken tungtungpalek ti lintegmo.

\VS{56}Daytoy ti kanayon nga inar-aramidko gapu ta tinungpalko dagiti pagannurotam. HETH.

\VS{57}Ni Yahweh iti bingayko; inkeddengko nga aramidek dagiti sasaom.

\VS{58}Sipapasnekko a dawdawaten ti paraburmo iti amin a pusok; maasika kaniak, kas inkarim iti saom.

\VS{59}Inutobko dagiti wagasko ket inturongko dagiti sakak kadagiti bilbilinmo iti tulagmo.

\VS{60}Agdardarasak ket saanko nga itantan a tungpalen dagiti bilbilinmo.

\VS{61}Siniluandak dagiti tali dagiti nadangkes; saanko a nalipatan ti lintegmo.

\VS{62}Iti tengnga ti rabii bumangonak nga agyaman kenka gapu kadagiti nalinteg a pangngeddengmo.

\VS{63}Kaduadak dagiti amin a mangdaydayaw kenka, kadagiti amin nga agtungtungpal kadagiti pagannurotam.

\VS{64}Ti daga, O Yahweh, ket napnoan iti kinapudnom iti katulagam; isurom kaniak dagiti alagadem. TETH.

\VS{65}Nangaramidka kadagiti nasayaat iti adipenmo, O Yahweh, babaen iti saom.

\VS{66}Isurom kaniak ti umno a pannakaammo ken pannakaawat, gapu ta namatiak kadagiti bilbilinmo.

\VS{67}Naiyaw-awanak idi sakbay a naparigatak, ngem ita tungtungpalek ti saom.

\VS{68}Nagimbagka, ket sika ti mangar-aramid iti naimbag; isurom kaniak dagiti alagadem.

\VS{69}Pinulagidandak dagiti napalangguad kadagiti inuulbod, ngem tungtungpalek dagiti pagannurotam iti amin a pusok.

\VS{70}Timmangken dagiti pusoda, ngem pagragsakak iti lintegmo.

\VS{71}Pagsayaatak a nagsagabaak tapno masursurok dagiti alagadem.

\VS{72}Napatpateg kaniak ti pamagbaga nga agtaud iti ngiwatmo ngem kadagiti rinibribu a pidaso iti balitok ken pirak. YOD.

\VS{73}Inaramid ken binukelnak dagiti imam; ikkannak iti pannakaawat tapno masursurok dagiti bilbilinmo.

\VS{74}Maragsakanto dagiti mangdaydayaw kenka inton makitadak gapu ta nakasarakak ti namnama iti saom.

\VS{75}Ammok, O Yahweh, a dagiti bilbilinmo ket nalinteg, ken pinarigatannak gapu iti kinapudno,

\VS{76}Liwliwaennak koma ti kinapudnom iti tulagmo, kas inkarim iti adipenmo.

\VS{77}Kaasiannak tapno agbiagak, ta pakaragsakak ti lintegmo.

\VS{78}Maibabain koma dagiti natangsit, gapu ta pinadpadakesdak; ngem utubek dagiti pagannurotam.

\VS{79}Agsubli koma kaniak dagiti agdaydayaw kenka, dagiti makaammo kadagiti bilbilinmo iti tulagmo.

\VS{80}Agbalin koma ti pusok nga awan mulitna no maipapan kadagiti alagadem tapno saanak a maibabain. KAPH.

\VS{81}Aglusdoyak gapu ti panangkalkalikagumko nga ispalennak! Addaanak iti namnama iti saom.

\VS{82}Matektekan unay dagiti matak a makita ti karim; kaanonak a liwliwaen?

\VS{83}Ta nagbalinak a kasla supot ti arak a maas-asukan; saanko a malipatan dagiti alagadem.

\VS{84}Kasano kabayag nga ibturan ti adipenmo daytoy; kaanonto nga ukomem dagiti a mangparparigat kaniak?

\VS{85}Nagkali dagiti natangsit kadagiti abut a para kaniak, salsalungasingenda ti lintegmo.

\VS{86}Mapagtalkan dagiti amin a bilbilinmo; sibibiddut nga idaddadanesdak dagiti tattao; tulongannak.

\VS{87}Dandanida kinittel ti biagko ditoy rabaw iti daga, ngem saanko nga ilaklaksid dagiti pagannurotam.

\VS{88}Pagtalinaedennak a sibibiag, kas inkari iti kinapudnom iti katulagam, tapno matungpalko dagiti bilbilinmo iti tulagmo nga inka sinarita. LAMEDH.

\VS{89}O Yahweh, mataginayon nga awan patinggana ti saom; ti saom ket sititibker a naisaad sadi langit.

\VS{90}Ti kinapudnom ket mataginayon kadagiti amin a henerasion; inaramidmo ti daga, ket nagtalinaed daytoy.

\VS{91}Agtultuloy amin a banbanag agingga kadagitoy nga aldaw, kas imbagam kadagiti nalinteg a pangngeddengmo, ta adipenmo dagiti amin a banbanag.

\VS{92}No saan a ti lintegmo ti paggappoan ti ragsakko, mabalin a napukawak koman iti pannakaparparigatko.

\VS{93}Saankonto a pulos a lipaten dagiti pagannurotam, ta babaen kadagitoy ket pinagtalinaednak a sibibiag.

\VS{94}Kukuanak; isalakannak, ta birbirukek dagiti pagannurotam.

\VS{95}Agsagsagana dagiti nadangkes a mangdadael kaniak, ngem ikagumaak nga awaten dagiti bilbilinmo iti tulagmo.

\VS{96}Nakitak nga adda pagpatinggaanna dagiti amin a banbanag, ngem nalawa dagiti bilbilinmo, awan patinggana. MEM

\VS{97}O anian nga ay-ayatek ti lintegmo! Agmalmalem nga ut-utubek daytoy.

\VS{98}Pagbalbalinennak a nasirsirib dagiti bilbilinmo ngem dagiti kabusorko, ta kanayon nga adda kaniak dagiti bilbilinmo.

\VS{99}Ad-adda ti panakaawatko ngem dagiti amin a manursurok, ta ut-utubek dagiti bilbilinmo iti tulagmo.

\VS{100}Ad-adda a maawatak ngem kadagiti natataengan ngem siak; gapu ta tinungpalko dagiti pagannurotam.

\VS{101}Inlisik dagiti sakak iti tunggal dakes a dalan tapno maaramidko ti saom.

\VS{102}Saanak nga immadayo kadagiti nalinteg a pangngeddengmo, ta binilbilinnak.

\VS{103}Anian a nagsam-it dagiti sasaom iti panagramanko, wen, nasamsam-it ngem diro iti ngiwatko!

\VS{104}Babaen kadagiti pagannurotam, nakagun-odak iti pannakaammo; ngarud, kagurak amin a palso a wagas. NUN.

\VS{105}Ti saom ket silaw dagiti sakak ken lawag ti dalanko.

\VS{106}Insapatak, ken pinasingkedak daytoy, a tungpalek dagiti bilbilinmo.

\VS{107}Maparparigatak unay; pagtalenaedennak a sibibiag, O Yahweh, kas inkarim iti saom.

\VS{108}O Yahweh, pangngaasim ta awatem ti situtulok a daton ti ngiwatko, ket isurom kaniak dagiti nalinteg a pangngeddengmo.

\VS{109}Kankayon nga adda iti peggad ti biagko, ngem saanko a malipatan ti lintegmo.

\VS{110}Nangisagana dagiti nadangkes iti palab-og para kaniak, ngem saanak nga immadayo manipud kadagiti pagannurotam.

\VS{111}Tagikuaek dagiti bilbilinmo iti tulagmo kas tawidko iti agnanayon, ta dagitoy dagiti pakaragsakan ti pusok.

\VS{112}Nakasagana ti pusok nga agtulnog kadagiti alagadem iti agnanayon inggana iti panungpalan. SAMEKH.

\VS{113}Kagurak dagiti agduadua, ngem ay-ayatek ti lintegmo.

\VS{114}Sika ti paglemmengak ken kalasagko; Mangnamnamaak iti saom.

\VS{115}Umadayokayo kaniak, dakayo nga agar-aramid iti kinadakes, tapno matungpalko dagiti bilbilin ti Diosko.

\VS{116}Papigsaennak babaen kadagiti sasaom tapno agbiagak ken saan a mapabainan ti namnamak.

\VS{117}Saranayennak, ket natalgedakto; kanayonto nga utubek dagiti alagadem.

\VS{118}Ilaksidmo amin dagiti immadayo manipud kadagiti alagadem, ta manangallilaw ken saan a mapagtalkan dagidiay a tattao.

\VS{119}Ikkatem amin dagiti nadangkes iti daga a kasla ragas; ayatek ngarud dagiti pagannurotam.

\VS{120}Agpigerger ti bagik iti panagbuteng kenka, ket agbutengak kadagiti nalinteg a pangngeddengmo. AYIN.

\VS{121}Aramidek no ania ti nalinteg ken umno; saannak a panawan kadagiti mangidadanes kaniak.

\VS{122}Patalgedam ti pagimbagan ti adipenmo; saanmo nga itulok nga idadanesdak dagiti natangsit.

\VS{123}Mabanbanogen dagiti matak nga agur-uray iti panagisalakanmo ken iti nalinteg a saom.

\VS{124}Ipakitam iti adipenmo ti kinapudnom iti tulagmo, ken isurom kaniak dagiti alagadem.

\VS{125}Siak ket adipenmo; ikkannak iti pannakaawat tapno maammoak dagiti bilbilinmo iti tulagmo.

\VS{126}Panawenen nga agtignay ni Yahweh, ta linabsing dagiti tattao ti lintegmo.

\VS{127}Pudno nga ay-ayatek dagiti bilbilinmo a nalablabes ngem balitok, nalablabes ngem puro a balitok.

\VS{128}Ngarud, tungpalek a nasayaat dagiti amin a pagannurotam, ket guraek ti tunggal dalan ti kinapalso. PE.

\VS{129}Nakakaskasdaaw dagiti paglintegam, isu't gapuna a tungtungpalek ida.

\VS{130}Ti panangsukimat kadagiti sasaom ket mangmangted iti lawag; mangmangted daytoy iti pannakaawat kadagiti saan a nakasursuro.

\VS{131}Agnganga ken agal-al-alak, ta mailiwak kadagiti bilbilinmo.

\VS{132}Talliawennak ken maasika kaniak, a kas kanayon nge ar-aramidem kadagiti mangay-ayat iti naganmo.

\VS{133}Iturongmo dagiti addangko babaen iti saom; saanmo nga itulok nga iturayannak iti aniaman a basol.

\VS{134}Subbotennak manipud iti panangidadanes dagiti tattao tapno matungpalko dagiti pagannurotam.

\VS{135}Agraniag koma ti rupam iti adipenmo, ken isurom kaniak dagiti alagadem.

\VS{136}Agarubos dagiti luluak a kasla karayan manipud kadagiti matak gapu ta saan a tungtungpalen dagiti tattao ti lintegmo. TSADHE

\VS{137}Nalintegka, O Yahweh, ket awan idumduma dagiti bilbilinmo.

\VS{138}Intedmo dagiti bilbilinmo iti tulagmo a sililinteg ken sipupudno.

\VS{139}Dinadaelnak ti pungtot gapu ta nalipatan dagiti kabusorko dagiti sasaom.

\VS{140}Pudno unay dagiti sasaom, ket ay-ayaten daytoy ti adipenmo.

\VS{141}Saanak a napateg ken maum-umsiak, ngem saanko latta a malipatan dagiti pagannurotam.

\VS{142}Agnanayon nga umno ti panangukommo, ken mapagtalkan ti lintegmo.

\VS{143}Uray no masarakannak ti rigat ken tuok, pakaragsakak latta dagiti bilbilinmo.

\VS{144}Agnanayon a nalinteg dagiti bilbilinmo iti tulagmo; ikkannak iti pannakaawat tapno agbiagak. QOPH.

\VS{145}Immawagak iti amin a pusok, “Sungbatannak, O Yahweh, salimetmetak dagiti alagadem.

\VS{146}Umawagak kenka; isalakannak, ket tungpalek dagiti bilbilinmo iti tulagmo.

\VS{147}Bumangonak sakbay nga aglawag iti agsapa ket dumawatak iti tulong. Mangnamnamaak kadagiti sasaom.

\VS{148}Silulukat dagiti matak iti agpatpatnag tapno mabalinko nga utuben ti saom.

\VS{149}Denggem ti timekko gapu iti kinapudnom iti tulagmo, pagtalinaedennak a sibibiag, O Yahweh, a kas inkarim kadagiti nalinteg a pangngeddengmo.

\VS{150}Umas-asideg dagiti mangparparigat kaniak, ngem adayoda kadagiti lintegmo.

\VS{151}Asidegka, O Yahweh, ket mapagtalkan dagiti amin a bilbilinmo.

\VS{152}Idi un-unana, naadalko kadagiti bilbilinmo iti tulagmo nga insaadmo dagitoy iti agnanayon. RESH.

\VS{153}Kitaem ti pannakaparigatko ket tulongannak, ta saanko a malipatan ti lintegmo.

\VS{154}Ikanawanak ken subbotennak; saluadannak, kas inkarim iti saom.

\VS{155}Adayo ti pannakaisalakan kadagiti nadangkes, ta saanda nga ay-ayaten dagiti alagadem.

\VS{156}Naindaklan ti kinamanangngaasim, O Yahweh; pagtalinaedennak a sibibiag, kas kankanayon nga ar-aramidem.

\VS{157}Adu dagiti mangidadanes ken kabusorko, ngem saanko latta a tinallikudan dagiti bilbilinmo iti tulagmo.

\VS{158}Kitkitaek dagiti manangallilaw nga addaan rurod gapu ta saanda a tungtungpalen ti saom.

\VS{159}Kitaem no kasano ti panagayatko kadagiti pagannurotam; pagtalinaedennak a sibibiag, O Yahweh, kas inkarim iti kinapudnom iti tulagmo.

\VS{160}Naan-anay ti kinapudno ti saom; tunggal bilinmo ket agpa-ut iti agnanayon. SHIN

\VS{161}Parparigatendak dagiti prinsipe nga awan gapgapuna; agkebba-kebba ti pusok, mabuteng a manglabsing iti saom.

\VS{162}Agrag-oak iti saom a kasla maysa a tao a nakasarak iti nawadwad a kinabaknang.

\VS{163}Kagurak ken umsiek ti kinapalso, ngem ay-ayatek ti lintegmo.

\VS{164}Maminpito iti maysa nga aldaw a daydayawenka gapu kadagiti nalinteg a pangngeddengmo.

\VS{165}Naindaklan a kapia ti adda kadakuada; dagiti mangay-ayat iti lintegmo; awan iti makaitibkol kadakuada.

\VS{166}Ur-urayek ti panangisalakanmo, O Yahweh, ket agtulnogak kadagiti bilbilinmo.

\VS{167}Tungtungpalek dagiti napudno a bilbilinmo, ket ay-ayatek unay dagitoy.

\VS{168}Tungtungpalek dagiti pagannurotam ken dagiti npudno a bilbilinmo, ta ammom amin dagiti ar-aramidek. TAV.

\VS{169}Denggem ti un-unnoyko a dumawdawat iti tulong, O Yahweh, ikkannak iti pannakaawat iti saom.

\VS{170}Dumanon koma ti pakaasik iti sangoanam; tulongannak, a kas inkarim iti saom.

\VS{171}Mangibuyat koma iti panagdayaw dagiti bibigko, ta insurom kaniak dagiti alagadem.

\VS{172}Agkanta koma ti dilak maipanggep iti saom, ta umno amin dagiti bilbilinmo.

\VS{173}Tulongannak koma dagiti imam, ta pinilik dagiti pagannurotam.

\VS{174}Kalkalikagumak ti panangispalmo, O Yahweh, ket pakaragsakak ti lintegmo.

\VS{175}Mataginayonak koma nga agbiag ken agdayaw kenka, ket tulongannak koma dagiti nalinteg a pangngeddengmo.

\VS{176}Naiyaw-awanak a kasla napukaw a karnero; birukem ti adipenmo, ta saanko a nalipatan dagiti bilbilinmo.



\par }\PsalmChap{120}{\PP \VerseOne{1}Iti pakarigatak immawagak kenni Yahweh, ket sinungbatannak.

\VS{2}Ispalem ti biagko, O Yahweh, kadagiti agul-ulbod kadagiti bibigda ken mangal-allilaw kadagiti dilada.

\VS{3}Anianto ti panangdusana kadakayo, ken anianto pay ngata ti aramidenna kadakayo, dakayo nga addaan iti naulbod a dila?

\VS{4}Panaennakayonto iti natirad a pana ti mannakigubat, a napanday manipud iti dumardarang a beggang iti enebro.

\VS{5}Asiak pay gapu ta nagnaedak iti apagbiit idiay Mesek; nagnaedak idi kadagiti tolda ti Kedar.

\VS{6}Ta nabayag a nakipagnaedak kadagiti manggur-gura iti kapia.

\VS{7}Kayatko ti kapia, ngem no agsaoak, gubat ti kayatda.



\par }\PsalmChap{121}{\PP \VerseOne{1}Ikitak dagiti matak kadagiti ban-bantay. Sadino ti paggapuan ti tulongko?

\VS{2}Ti tulongko ket aggapu kenni Yahweh, a nangaramid iti langit ken daga.

\VS{3}Saanna nga itulok a maipaglis ta sakam; saan nga agtugtuglep ti mangsalsalaknib kenka.

\VS{4}Kitaem, saan a pulos nga agtugtuglep wenno matmaturog ti mangay-aywan iti Israel.

\VS{5}Ni Yahweh ti mangay-aywan kenka; ni Yahweh ti salinong iti makannawanmo.

\VS{6}Saannakanto a dangran ti init iti aldaw wenno ti bulan iti rabii.

\VS{7}Salaknibannakanto ni Yahweh iti amin a pakadangram, ken salaknibanna ti biagmo.

\VS{8}Salaknibannakanto ni Yahweh iti amin nga aramidem ita ken iti awan patinggana.



\par }\PsalmChap{122}{\PP \VerseOne{1}Naragsakanak idi kinunada kaniak, “Mapantayo iti balay ni Yahweh.”

\VS{2}Agtaktakder dagiti sakami iti uneg dagiti ruanganmo, O Jerusalem.

\VS{3}Naibangon ti Jerusalem a kas iti siudad a sangsangkamaysa a nagi-innasideg.

\VS{4}Simmang-at dagiti tribu sadiay, dagiti tribu ni Yahweh, a kas linteg iti Israel nga agyaman iti nagan ni Yahweh.

\VS{5}Nakatugaw kadagiti trono sadiay dagiti mangidadaulo, tapno mangngeddeng iti sangkabalayan ni David.

\VS{6}Ikararagyo ti kappia ti Jerusalem! Rumang-ay dagiti agayat kenka.

\VS{7}Adda koma iti kappia iti uneg dagiti padermo ken kinarang-ay iti uneg dagiti torem.

\VS{8}Gapu kadagiti kakabsat ken kakaduak, ibagak ita, “Adda koma iti kappia iti kaunggam.”

\VS{9}Gapu iti balay ni Yahweh a Diostayo, ikararagko iti pagimbagam.



\par }\PsalmChap{123}{\PP \VerseOne{1}Ikitak dagiti matak kenka, sika nga agturturay kadagiti langit.

\VS{2}Kitaem, kas kadagiti mata dagiti adipen a kumitkita iti ima dagiti apoda, kas kadagiti mata iti babai a babaonen a kumitkita iti ima ti apona a babai, kasta met nga ikitatayo dagiti matatayo kenni Yahweh a Diostayo agingga a maasian isuna kadatayo.

\VS{3}Kaasiannakami, O Yahweh, kaasiannakami, ta napnoankami iti pakababainan.

\VS{4}Napnapnoankami iti pananguy-uyaw dagiti awan panagraemna ken pananglais ti natangsit.



\par }\PsalmChap{124}{\PP \VerseOne{1}“No saan a ni Yahweh ti kaduatayo,” ibaga koma ti Israel ita,

\VS{2}“a no saan a ni Yahweh ti kaduatayo idi dimmarup dagiti tattao kadatayo,

\VS{3}malabit nga inalun-ondatayo koman a sibibiag idi nakapungtotda kadatayo.

\VS{4}Inyanudnatayo koman ti danum; linipusnatayo koman iti napigsa nga ayus.

\VS{5}Ket linimmesnatayo koman ti nadawel a danum.”

\VS{6}Madaydayaw ni Yahweh, a saan a nangitulok a marangrangkaytayo babaen kadagiti ngipenda.

\VS{7}Nakalibastayo a kas iti billit manipud iti silo dagiti mangnganup; nadadael ti silo, ket nakalibastayo.

\VS{8}Aggapu kenni Yahweh ti tulongtayo, isu a nangaramid iti langit ken daga.



\par }\PsalmChap{125}{\PP \VerseOne{1}Dagiti agtaltalek kenni Yahweh ket kasda la iti Bantay Sion, saan a magunggon, agtalinaed iti agnanayon.

\VS{2}Kas kadagiti bantay a naipalawlaw iti Jerusalem, kasta met a linawlaw ni Yahweh dagiti tattaona ita ken iti agnanayon.

\VS{3}Saan a rumbeng nga agturay ti setro ti kinadangkes iti daga dagiti nalinteg. Amangan no aramiden ti nalinteg iti dakes.

\VS{4}O Yahweh, agaramidka iti naimbag kadagiti naimbag ken kadagiti nalinteg ti pusoda.

\VS{5}Ngem no kadagiti agbaw-ing nga agturong kadagiti nakillo a dalanda, iyadayunto ida ni Yahweh a kaduada dagiti managdakdakes. Adda koma iti kappia iti Israel.



\par }\PsalmChap{126}{\PP \VerseOne{1}Idi insubli manen ni Yahweh iti kinarang-ay ti Sion, kaslakami kadagiti agtagtagainep.

\VS{2}Ket napno dagiti ngiwatmi iti panagkatkatawa ken ti dilami iti panagkankanta. Ket imbagada kadagiti pagilian, “Nangaramid ni Yahweh iti nakaskasdaaw a banbanag kadakuada.”

\VS{3}Nangaramid ni Yahweh iti naindaklan a banbanag kadatayo; anian ti kinaragsaktayo!

\VS{4}Isublim ti sigud a kinarang-aymi, O Yahweh, a kas kadagiti karayan idiay Negev.

\VS{5}Dagiti nagmula kadagiti sangsangit, agapitdanto nga addaan iti napalalo a rag-o.

\VS{6}Ti siasinoman a rumrummuar nga agsangsangit a nakaawit iti bukel nga imulana, agsublinto manen nga addaan iti napalalo a rag-o, a tugot-tugotna dagiti rineppet nga inapitna.



\par }\PsalmChap{127}{\PP \VerseOne{1}Malaksid no ni Yahweh ti mangipatakder iti balay, awan serserbi ti panagtrabaho dagiti agipatpatakder. Malaksid no bantayan ni Yahweh ti siudad, awan serserbi ti agbanbantay.

\VS{2}Awan serserbina kenka ti bumangon a masapa, ti naladaw a panagawid, wenno ti pannangan iti tinapay a nagbannogan, gapu ta it-ited ni Yahweh ti pannaturog kadagiti ay-ayatenna.

\VS{3}Kitaem, dagiti ubbing ket tawid a naggapu kenni Yahweh, ken ti bunga ti aanakan ket gunggona manipud kenkuana.

\VS{4}Dagiti annak ti agkabanuag a lalaki ket kasla kadagiti pana iti ima iti mannakigubat.

\VS{5}Anian a naggasat ti tao a napno ti pagkargaan ti panana. Saan a maibabain isuna inton sangoenna dagiti kabusorna iti ruangan.



\par }\PsalmChap{128}{\PP \VerseOne{1}Nagasat ti tunggal maysa a mangdaydayaw kenni Yahweh, nga agbibiag kadagiti wagasna.

\VS{2}Aniaman nga ipaay dagiti imam, pagragsakkamto; mabendisionan ken rumang-aykanto.

\VS{3}Maiyarigto ti asawam iti nabunga nga ubas iti pagtaengam; maiyarigto dagiti annakmo iti olibo bayat nga agtugtugawda iti aglawlaw ti lamisaanmo.

\VS{4}Wen, pudno unay, a nagasat ti tao a mangdaydayaw kenni Yahweh.

\VS{5}Bendisionannaka koma ni Yahweh manipud Sion; makitam koma ti panagrang-ay ti Jerusalem iti amin nga aldaw iti biagmo.

\VS{6}Agbiagka pay koma tapno makitam dagiti annak dagiti annakmo. Adda koma iti kappia iti Israel.



\par }\PsalmChap{129}{\PP \VerseOne{1}“Masansan a rautendak sipud pay kinaagtutubok,” ibaga koma ti Israel.

\VS{2}“Masansan a rautendak sipud pay kinaagtutubok, ngem saandak latta a naparmek.

\VS{3}Nagarado iti likodak dagiti agar-arado; pinaatiddogda dagiti gulgulisda.

\VS{4}Nalinteg ni Yahweh; pinutedna dagiti tali dagiti nadangkes.”

\VS{5}Maibabainda koma amin ken tumallikodda, dagiti manggurgura iti Sion.

\VS{6}Agbalinda koma a kasla iti ruot kadagiti tuktok ti balay a magango sakbay a dumakkel,

\VS{7}a saanna a mapunno iti ima ti aggapgapas wenno ti barukong ti agrepreppet iti apit.

\VS{8}Saan koma nga ibaga dagiti lumabas, “Maadda koma kadakayo ti bendision ni Yahweh; bendisionandakayo iti nagan ni Yahweh.”



\par }\PsalmChap{130}{\PP \VerseOne{1}Manipud iti kaunggan ti panagtuokko, umawagak kenka, O Yahweh.

\VS{2}O Apo, denggem ti timekko; sidedengngeg koma dagiti lapayagmo iti panagdawatko ti kaasim.

\VS{3}No sika, O Yahweh, ti mangmarka kadagiti kinadangkesmi, O Apo, siasino ngay ti saan a madusa?

\VS{4}Ngem adda iti pannakapakawan kenka, a pakadayawam.

\VS{5}Agur-urayak kenni Yahweh, agur-uray ti kararuak, ket mangnamnamaak iti saona.

\VS{6}Ad-adda nga agur-uray ti kararuak iti Apo ngem ti panagur-uray iti agbanbantay iti bigat.

\VS{7}O Israel, mangnamnamaka kenni Yahweh. Manangngaasi ni Yahweh, ken situtulok unay isuna a mamakawan.

\VS{8}Isunanto ti mangsubbot iti Israel iti amin a basbasolna.



\par }\PsalmChap{131}{\PP \VerseOne{1}O Yahweh, saan a napalangguad ti pusok wenno natangsit dagiti matak. Awanannak kadagiti dakkel a namnama para iti bagik wenno saan a maseknan ti bagik kadagiti banbanag a saanko a matukod.

\VS{2}Pudno a pinatalnak ken pinaulimekko ti kararuak; a kasla naipusot nga ubing iti inana, maiyarig ti kararuak iti naipusot nga ubing.

\VS{3}O Israel, mangnamnamaka kenni Yahweh ita ken iti agnanayon.



\par }\PsalmChap{132}{\PP \VerseOne{1}O Yahweh, lagipem para kenni David dagiti amin a pakarigatanna.

\VS{2}Lagipem no kasano a nagsapata isuna kenni Yahweh, ti panagkarina iti Mannakabalin a Dios ni Jacob.

\VS{3}Kinunana, “Saanakto a sumrek iti balayko wenno mapan iti pagiddaak,

\VS{4}saanakto a maturog wenno aginana

\VS{5}aginggana makabirukak iti lugar nga agpaay kenni Yahweh, a tabernakulo para iti Mannakabalin a Dios ni Jacob.”

\VS{6}Adtoy, nangngegmi iti maipanggep iti daytoy idiay Efrata; nasarakanmi daytoy kadagiti kataltalonan ti Jaar.

\VS{7}Umunegkaminto iti tabernakulo ti Dios; agdayawkaminto iti sakaananna.

\VS{8}Tumakderka, O Yahweh; umayka iti pagin-inanaam a lugar.

\VS{9}Makawesan koma iti kinatarnaw dagiti papadim; agpukkaw koma iti rag-o dagiti napudno a taom.

\VS{10}Para iti adipenmo a ni David, saanmo a tallikodan ti pinulotam nga ari.

\VS{11}Nagsapata ni Yahweh nga agbalin a matalek kenni David; saananto a baliwan iti sapatana: “Isaadkonto ti maysa kadagiti kaputotam iti tronom.

\VS{12}No salimetmetan dagiti annakmo ti tulag ken dagiti lintegko nga isurokto kadakuada, agtugawto met dagiti annakda iti tronom iti agnanayon nga awan patinggana.”

\VS{13}Pudno a pinili ni Yahweh ti Sion; tinarigagayanna isuna a pagnaedanna.

\VS{14}Daytoy ti lugar a paginanaak iti agnanayon, agnaedakto ditoy, ta tarigagayak isuna.

\VS{15}Aglaplapusananto a bendisionak isuna iti pakasapulanna; pennekekto iti tinapay dagiti nakurapayna.

\VS{16}Kawesakto dagiti papadina iti pannakaisalakan; agpukkawto dagiti napudno a tattaona iti napigsa gapu iti rag-o.

\VS{17}Sadiay, patuboekto ti sara ni David; nangikabilak sadiay iti pagsilawan para iti pinulotak.

\VS{18}Kawesakto dagiti kabusorna iti bain, ngem agraniagto ti balangatna.



\par }\PsalmChap{133}{\PP \VerseOne{1}Kitaenyo, anian a nagimbag ken makaay-ayo kadagiti agkakabsat nga agtalinaed nga agkakadua iti panagkaykaysa!

\VS{2}Kasla iti napateg a lana daytoy iti rabaw ti ulo a nagaruyot iti barbas, iti barbas ni Aaron a nagaruyot kadagiti pagan-anayna.

\VS{3}Kasla iti linnaaw daytoy iti Hermon, a bumabbababa manipud kadagiti banbantay ti Sion. Ta inkari ni Yahweh sadiay ti bendision, ti biag nga agnanayon.



\par }\PsalmChap{134}{\PP \VerseOne{1}Umaykayo, idaydayawyo ni Yahweh, dakayo amin nga adipen ni Yahweh, dakayo nga agserserbi iti balay ni Yahweh bayat iti rabii.

\VS{2}Ingatoyo dagiti imayo iti nasantoan a disso ket idaydayawyo ni Yahweh.

\VS{3}Bendisionannakayo koma ni Yahweh manipud iti Sion, isuna a nangaramid iti langit ken daga.



\par }\PsalmChap{135}{\PP \VerseOne{1}Idaydayawyo ni Yahweh. Idaydayawyo ti nagan ni Yawheh. Idaydayawyo isuna, dakayo nga addipen ni Yahweh,

\VS{2}dakayo nga agtaktakder iti balay ni Yahweh, iti paraangan ti balay ti Diostayo.

\VS{3}Idaydayawyo ni Yahweh, ta naimbag isuna; agkantakayo kadagiti pagdayaw iti naganna, ta makaay-ayo nga aramiden ti kasta.

\VS{4}Ta pinili ni Yahweh ni Jacob a para kenkuana, ni Israel a kas sanikuana.

\VS{5}Ammok a ni Yahweh ket naindaklan, a ti Apotayo ket kangatoan kadagiti amin a dios.

\VS{6}Aniaman a tarigagayan ni Yahweh, ar-aramidenna sadi-langit, iti rabaw ti daga, kadagiti taaw ken kadagiti kaadalman a paset ti baybay.

\VS{7}Iyeyegna dagiti ulep manipud iti adayu, mangparparnuay iti kimat a maikuyog iti tudo ken iruruarna ti angin manipud iti pangiduldulinanna.

\VS{8}Pinapatayna dagiti inauna nga annak ti Egipto, iti tao ken kasta met kadagiti ayup.

\VS{9}Nangibaon isuna kadagiti pagilasinan ken nakaskasdaaw iti tengngam, O Egipto, a maibusor kenni Faraon ken kadagiti amin nga adipenna.

\VS{10}Rinautna dagiti adu a nasion ken pinapatayna dagiti nabibileg nga ar-ari,

\VS{11}ni Sihon nga ari dagiti Amorreo ken ni Og nga ari ti Basan, ken dagiti amin a pagarian ti Canaan.

\VS{12}Intedna ti dagada a pannakatawidda, maysa a pannakatawid ti Israel a tattaona.

\VS{13}Ti naganmo, O Yahweh ket agtalinaed iti agnanayon; ti laglagip kenka, O Yahweh, ket agtalinaed kadagiti amin a kaputotan.

\VS{14}Ta ikankanawa ni Yahweh dagiti tattaona ken kakaasianna dagiti addipenna.

\VS{15}Dagiti didiosen dagiti nasion ket pirak ken balitok, ar-aramid dagiti im-ima dagiti tattao.

\VS{16}Dagitoy a didiosen ket addaan kadagiti ngiwat, ngem saanda a makasao; addaanda kadagiti mata, ngem saanda a makakita;

\VS{17}addaanda kadagiti lapayag, ngem saanda a makangngeg, wenno awan ti anges kadagiti ngiwatda.

\VS{18}Dagiti nangaramid kadakuada ket kasla met laeng kadakuada, kasta met iti tunggal agtaltalek kadakuada.

\VS{19}O kaputotan ni Israel, idaydayawyo ni Yahweh; O kaputotan ni Aaron, idaydayawyo ni Yahweh.

\VS{20}O kaputotan ni Levi, idaydayawyo ni Yahweh; dakayo a mangitantan-ok kenni Yahweh, idaydayawyo ni Yahweh.

\VS{21}Madaydayaw ni Yahweh idiay Sion, isuna nga agnanaed iti Jerusalem. Idaydayawyo ni Yahweh.



\par }\PsalmChap{136}{\PP \VerseOne{1}O, agyamankayo kenni Yahweh; ta naimbag isuna, ta ti kinapudnona iti tulagna ket agtalinaed iti agnanayon.

\VS{2}O, agyamankayo iti Dios dagiti dios, ta ti kinapudnona iti tulagna ket agtalinaed iti agnanayon.

\VS{3}O, agyamankayo iti Apo dagiti ap-apo, ta ti kinapudnona iti tulagna ket agtalinaed iti agnanayon.

\VS{4}Kenkuana nga agar-aramid laeng kadagiti nakaskasdaaw unay, ta ti kinapudnona iti tulagna ket agtalinaed iti agnanayon -

\VS{5}kenkuana a nangaramid kadagiti langit babaen iti kinasirib, ta ti kinapudnona iti tulagna ket agtalinaed iti agnanayon -

\VS{6}kenkuana a nangiwaras iti daga iti rabaw dagiti dandanum, ta ti kinapudnona iti tulagna ket agtalinaed iti agnanayon -

\VS{7}kenkuana a nangaramid kadagiti dadakkel a lawag, ta ti kinapudnona iti tulagna ket agtalinaed iti agnanayon –

\VS{8}ti init a mangituray iti aldaw, ta ti kinapudnona iti tulagna ket agtalinaed iti agnanayon -

\VS{9}ti bulan ken dagiti bituen a mangituray iti rabii, ta ti kinapudnona iti tulagna ket agtalinaed iti agnanayon –

\VS{10}kenkuana a nangpatay kadagiti inauna nga annak ti Egipto, ta ti kinapudnona iti tulagna ket agtalinaed iti agnanayon -

\VS{11}ken nangiruar iti Israel manipud kadakuada, ta ti kinapudnona iti tulagna ket agtalinaed iti agnanayon –

\VS{12}babaen iti napigsa nga ima ken nakangato a takiag, ta ti kinapudnona iti tulagna ket agtalinaed iti agnanayon –

\VS{13}kenkuana a nangbingay iti baybay dagiti Runo, ta ti kinapudnona iti tulagna ket agtalinaed iti agnanayon -

\VS{14}ken nangpalasat iti Israel iti tengnga daytoy, ta ti kinapudnona iti tulagna ket agtalinaed iti agnanayon –

\VS{15}ngem pinasagna ni Faraon ken ti armadana iti baybay dagiti Runo, ta ti kinapudnona iti tulagna ket agtalinaed iti agnanayon –

\VS{16}kenkuana a nangidalan kadagiti tattaona iti let-ang, ta ti kinapudnona iti tulagna ket agtalinaed iti agnanayon -

\VS{17}kenkuana a nangpatay kadagiti nabileg nga ar-ari, ta ti kinapudnona iti tulagna ket agtalinaed iti agnanayon –

\VS{18}ken nangpatay kadagiti mabigbigbig nga ar-ari, ta ti kinapudnona iti tulagna ket agtalinaed iti agnanayon -

\VS{19}ni Sihon nga ari dagiti Amorreo, ta ti kinapudnona iti tulagna ket agtalinaed iti agnanayon -

\VS{20}ken ni Og nga ari ti Basan, ta ti kinapudnona iti tulagna ket agtalinaed iti agnanayon –

\VS{21}ken nangited iti dagada a kas maysa a tawid, ta ti kinapudnona iti tulagna ket agtalinaed iti agnanayon -

\VS{22}maysa a pannakatawid iti Israel nga adipenna, ta ti kinapudnona iti tulagna ket agtalinaed iti agnanayon -

\VS{23}kenkuana a nanglagip ken nangtulong kadatayo iti pannakaibabatayo, ta ti kinapudnona iti tulagna ket agtalinaed iti agnanayon –

\VS{24}ken nangted kadatayo iti balligi kadagiti kabusortayo, ta ti kinapudnona iti tulagna ket agtalinaed iti agnanayon -

\VS{25}a mangipapaay iti taraon kadagiti amin a sibibiag a parsua, ta ti kinapudnona iti tulagna ket agtalinaed iti agnanayon.

\VS{26}O, agyamankayo iti Dios ti langit, ta ti kinapudnona iti tulagna ket agtalinaed iti agnanayon.



\par }\PsalmChap{137}{\PP \VerseOne{1}Iti igid dagiti karayan ti Babilonia, nagtugaw ken nagsangsangitkami idi napanunotmi ti maipanggep iti Sion.

\VS{2}Kadagiti kayo ti karawawe, insab-itmi sadiay dagiti arpami.

\VS{3}Dagiti nangtiliw kadakami sadiay kayatda nga agkantakami, ken dagiti nanglalais kadakami kayatda nga agragsakkami, a kunada, “Kantaandakami iti maysa kadagiti kanta ti Sion.”

\VS{4}Kasanokami a makakanta iti saniweng maipapan kenni Yahweh iti ganggannaet a daga?

\VS{5}No iyaleng-alengko ti pakalaglagipan kenka, O Jerusalem, malipatan koma ti makannawan nga imak ti laingna.

\VS{6}Dumket koma ti dilak iti ngaresko no saankan a panunoten ni kaanoman, no saanen a ti Jerusalem ti imbilangko a naindaklan a pakaragsakak.

\VS{7}Lagipem, O Yahweh ti inaramid dagiti Edomita iti aldaw a narba ti Jerusalem. Kinunada, “Rebbaenyo, rebbaenyo aginggana kadagiti adigina.”

\VS{8}Anak a babai ti Babilonia, nga asidegen a madadael – mabendisionan koma ti tao, ti siasinoman a mangibales kenka iti inaramidmo kadakami.

\VS{9}Mabendisionan koma ti tao, ti siasinoman a mangala ken mangibaot kadagiti ubbingmo iti dakkel a bato.



\par }\PsalmChap{138}{\PP \VerseOne{1}Agyamanak kenka iti amin a pusok; iti sangoanan dagiti dios agkantaak kadagiti pagdaydayaw kenka.

\VS{2}Agrukbabak iti nasantoan a templom ken pagyamanak ti naganmo gapu iti kinapudnom iti tulagmo ken iti kinamatalekmo. Intan-okmo ti saom ken ti naganmo iti isuamin.

\VS{3}Iti aldaw nga immawagak kenka, sinungbatannak; pinaregtam ken pinapigsam ti kararruak.

\VS{4}Agyamanto kenka dagiti amin nga ar-ari iti daga, O Yahweh, ta mangegda dagiti sasao manipud iti ngiwatmo.

\VS{5}Pudno, ikantadanto ti maipapan kadagiti aramid ni Yahweh, ta naindaklan ti dayag ni Yahweh.

\VS{6}Ta uray no nangato ni Yahweh, kailalaanna latta dagiti nababa, ngem am-ammona dagiti napannakel uray no adayoda.

\VS{7}Uray no magnaak iti tengnga ti peggad, saluadamto ti biagko; igaw-atmonto ti imam iti unget dagiti kabusorko, ken ispalennakto ti makannawan nga imam.

\VS{8}Kaduak ni Yahweh anggingga iti panungpalan; ti kinapudnom iti tulagmo, O Yahweh, ket agnanayon; saanmo a baybay-an dagiti inaramid dagiti imam.



\par }\PsalmChap{139}{\PP \VerseOne{1}O Yahweh, sinukimatnak, ken am-ammonak.

\VS{2}Ammom no agtugaw ken no agtakderak; maawatam dagiti pampanunotko uray adayoka kaniak.

\VS{3}Ammom ti dalanko ken inton agiddaak; pagaammom unay dagiti amin a dalanko.

\VS{4}Ta awan ti sao nga innak isao a saanmo nga ammo a naan-anay, O Yahweh.

\VS{5}Lawlawlawennak iti likudan ken iti sangoanan ken ipatpataymo ti imam kaniak.

\VS{6}Ti kasta a pannakaammo ket nalabes unay kaniak; nangato unay, ken saanko daytoy a maawatan.

\VS{7}Sadino ti papanak tapno makalibasak iti Espiritum? Sadino ti mabalinko a pagkamangan manipud iti presensiam?

\VS{8}No agpangatoak kadagiti langit, addaka sadiay; no aramidek ti pagiddaak idiay sheol, adtoy, addaka sadiay.

\VS{9}No tumayabak kadagiti payyak ti agsapa ket apanak agnaed kadagiti ungto a paset iti ballasiw ti taaw,

\VS{10}uray sadiay idalannakto ti imam, ken tenglennakto ti makannawan nga imam.

\VS{11}No kunaek, “Awan duadua a ti sipnget ilemmengnak ken ti rabii ket isunto ti lawagko;”

\VS{12}uray ti sipnget ket saan a makalemmeng kenka. Ti rabii ket agraniag a kasla aldaw, ta ti sipnget ken ti lawag ket agpadpada laeng kenka.

\VS{13}Binukelmo ti akin-uneg a kinataok; binukelnak iti aanakan ti inak.

\VS{14}Agyamannak kenka, ta makapasiddaaw ken nakakaskasdaaw dagiti aramidmo. Ammom la unay ti biagko.

\VS{15}Saan a nailemmeng ti bagik kenka idi naaramidak iti nalimed, idi siaannad a naaramidak kadagiti kaunggan ti daga.

\VS{16}Nakitanak iti uneg ti aanakan; dagiti amin nga aldaw a naituding para kaniak ket nailanaden iti librom sakbay pay a mapasamak ti umuna.

\VS{17}Anian a nagpateg dagiti pampanunotmo kaniak, O Dios! Anian a nagadu ti pakadagupanda!

\VS{18}No innak ida bilangen, ad-adu pay ti bilangda ngem iti darat. Inton agriingak, addaak latta dita dennam.

\VS{19}No papatayem la koman ti nadangkes, O Dios; umadayokayo kaniak, dakayo a naranggas a tattao.

\VS{20}Suksukirendaka ken agtigtignayda a siaallilaw; agul-ulbod dagiti kabusormo.

\VS{21}Di met kagurgurak, O Yahweh, dagidiay a manggurgura kenka? Di met laklaksidek dagiti tumakder a bumusor kenka?

\VS{22}Kagurgurak ida iti kasta unay; nagbalinda a kabusorko.

\VS{23}Sukimatennak, O Dios, ken ammoem ti pusok; padasennak ken ammoem dagiti pampanunotko.

\VS{24}Kitaem no adda ti uray ania a nadangkes a wagas kaniak, ket idalannak iti dalan nga awan patinggana.



\par }\PsalmChap{140}{\PP \VerseOne{1}Ispalennak, O Yahweh, kadagiti nadangkes; salaknibannak kadagiti naranggas a tattao.

\VS{2}Mangpangpanggepda iti dakes kadagiti pusoda; inaldaw a mangirugrugida iti riri.

\VS{3}Makasugat dagiti dilada a kas kadagiti uleg; adda kadagiti bibigda ti gita ti karasaen. Selah

\VS{4}Salaknibannak, O Yahweh, kadagiti ima dagiti nadangkes; saluadannak kadagiti naranggas a tattao a mangpangpanggep a mangdangran kaniak.

\VS{5}Nangiwayat dagiti natangsit a tattao iti pakaipalab-ogak; nangiwarasda iti iket; nangiwayatda iti pakasiloak. Selah

\VS{6}Kinunak kenni Yahweh, “Sika ti Diosko; dumngegka kadagiti panagdawdawatko iti asi.”

\VS{7}O Yahweh nga Apok, napigsaka a mangispal; salsalaknibam ti ulok iti aldaw ti gubat.

\VS{8}O Yahweh, saanmo a patgan dagiti tarigagay dagiti nadangkes; saanmo nga itulok nga agballigi dagiti panggepda. Selah

\VS{9}Natangsit dagiti nakapalawlaw kaniak; bay-am a ti kinadakes dagiti bibigda ti mangdadael kadakuada.

\VS{10}Bay-am a matnag dagiti beggang kadakuada; ipurwakmo ida iti apuy, kadagiti mangliwengliweng nga abut, a saanda pulos a makaruk-at.

\VS{11}Saan koma a mapatalged ditoy lubong ti siasinoman a mangibagbaga kadagiti dakes a banbanag kadagiti sabali; anupen koma iti kinadakes ti naranggas a tao tapno dadaelenna isuna.

\VS{12}Ammok nga ikaluya ni Yahweh dagiti mairurrurumen, ken ikalinteganna dagiti agkasapulan.

\VS{13}Awan duadua a pagyamanan dagiti nalinteg a tattao ti naganmo; agnaed dagiti nalinteg a tattao iti presensiam.



\par }\PsalmChap{141}{\PP \VerseOne{1}O Yahweh, umas-asugak kenka; paspasam nga umay kaniak. Denggennak no umawagak kenka.

\VS{2}Ti kararagko ket kasla koma insenso iti sangoanam; dagiti nakangato nga imak ket kasla koma iti pangrabii a daton.

\VS{3}O Yahweh, pabantayam ti ngiwatko; bantayam ti ruangan dagiti bibigko.

\VS{4}Saanmo nga itulok nga agtarigagay ti pusok iti aniaman a dakes a banag wenno makidanggay kadagiti kinadakes nga aramid a kaduak dagiti tattao nga agtigtignay a sidadangkes. Saanak koma a mangan iti aniaman kadagiti agkakaimas a taraonda.

\VS{5}Kabilennak koma ti nalinteg a tao; kinaimbag daytoy kaniak. Bay-am a tubngarennak; kasla lana daytoy iti ulok; saan koma nga agkedked ti ulok a mangawat iti daytoy. Ngem ti kararagko ket kankanayon a maibusor kadagiti aramid dagiti nadangkes a tattao.

\VS{6}Maitappuak dagiti panguloenda manipud iti tapaw dagiti bakras; mangngegda a makaay-ayo dagiti saok.

\VS{7}Ibagadanto, “Inton adda iti mangarado ken mangkali iti daga, kasta met a maiwara dagiti tulangmi iti ngiwat ti Sheol.”

\VS{8}Awan duadua a nakaturong dagiti matak kenka, O Yahweh, nga Apo; kenka a kumamangak; saanmo a panawan ti kararuak nga awan gawayna.

\VS{9}Salaknibannak kadagiti impakatda a pakaipalab-ogak, kadagiti silo dagiti managdakdakes.

\VS{10}Matnag koma dagiti nadangkes kadagiti bukodda nga iket kabayatan nga agliblibasak.



\par }\PsalmChap{142}{\PP \VerseOne{1}Iyasugko ti timekko kenni Yahweh; iti napigsa a timek agpakaasiak kenni Yahweh.

\VS{2}Agdung-awak iti sangoananna; ibagak kenkuana dagiti pakariribukak.

\VS{3}No agkapoy ti espirituk iti kaunggak, ammom ti dalanko. Iti dalan a pagnaak, nangilemmengda iti pakaipalab-ogak.

\VS{4}Kumitaak iti makannawanko ket nakitak nga awan ti mangikankano kaniak. Awan ti mangsalaknib kaniak; awan ti mangikankano iti biagko.

\VS{5}Immawagak kenka, O Yahweh; Kinunak, “Sika ti kamangko, ti kasapulak iti daga dagiti sibibiag.

\VS{6}Dumngegka iti asugko, ta naibabaak unayen; ispalennak kadagiti mangparparigat kaniak, gapu ta napigpigsada ngem siak.

\VS{7}Irruarmo ti kararuak manipud iti pagbaludan tapno makapagyamanak ti naganmo. Maummong iti aglawlawko dagiti nalinteg gapu ta nagsayaatka kaniak.”



\par }\PsalmChap{143}{\PP \VerseOne{1}Denggem ti kararagko, O Yahweh; dumngegka kadagiti panagpakpakaasik. Gapu iti kinapudnom ken kinalintegmo, sungbatannak!

\VS{2}Saanka a sumrek iti pangukoman a kaduam ti adipenmo, ta awan ti uray maysa a nalinteg iti imatangmo.

\VS{3}Kinamatdak dagiti kabusor; indumudomnak iti daga; pinagnaednak iti kasipngetan a kasla kadagiti nabayagen a natay.

\VS{4}Nabannog unayen ti espirituk iti kaunggak; awanen ti namnama ti pusok.

\VS{5}Nalagipko dagiti naglabas nga aldaw; ut-utobek dagiti amin nga ar-aramidmo, ut-utobek dagiti naaramidam.

\VS{6}Inyunnatko dagiti imak nga agkararag kenka; mawaw ti kararuak kenka iti natikag a daga. Selah

\VS{7}Sungbatannak kadi a dagus, O Yahweh, ta kumapkapuyen ti espirituk. Dinak ilemmengan, amangan no maituladak kadagiti mapan iti abut.

\VS{8}Ipangegmo kadi kaniak ti kinapudnom iti tulagmo iti agsapa, ta agtaltalekak kenka. Ipakitam kaniak ti dalan a rumbeng a pagnaak, ta intag-ayko ti kararuak kenka.

\VS{9}Ispalennak kadi, O Yahweh, kadagiti kabusorko; agkamangak kenka nga aglemmeng.

\VS{10}Isuronak a mangaramid kadagiti pagayatam, ta sika ti Diosko. Idalannak koma ti naimbag nga Espiritum iti daga ti kinalinteg.

\VS{11}Ipalubosmo nga agbiagak pay, O Yahweh, gapu iti naganmo; iti kinalintegmo, iruarmo ti kararuak iti pannakariribuk.

\VS{12}Iti kinapudnom iti tulagmo, putdem ken dadaelem dagiti amin a kabusor ti biagko, ta adipennak.



\par }\PsalmChap{144}{\PP \VerseOne{1}Madaydayaw ni Yahweh, a dakkel a batok, a mangisursuro kadagiti imak a makiranget ken kadagiti ramayko a makigubat.

\VS{2}Ipakpakitam kaniak ti kinapudnom iti tulagmo ken sika ti sarikedkedko, ti nangato a torek ken ti mangis-ispal kaniak, ti kalasagko ken ti pagkamkamangak, ti nangikabil kadagiti nasion iti panagturayko.

\VS{3}O Yahweh, ania koma ti tao tapno ikankanom wenno ti anak ti tao tapno panpanunotem ti maipapan kenkuana?

\VS{4}Ti tao ket maiyarig iti anges; kasla lumablabas nga aniniwan dagiti aldawna.

\VS{5}Luktam ti tangatang, O Yahweh, ket bumabaka; sagidem dagiti bantay ken paasukem dagitoy.

\VS{6}Mangibaonka kadagiti kimat ken warawaraem dagiti kabusorko; ibiatmo dagiti panam ken abugem ida iti pannakatikaw.

\VS{7}Igaw-atmo ti imam manipud ngato; ispalennak kadagiti adu a danum manipud kadagiti ima dagitoy a ganggannaet.

\VS{8}Agsasao dagiti ngiwatda kadagiti inuulbod, ken ti makannawan nga imada ket kinapalso.

\VS{9}Kantaanka iti baro a kanta, O Dios; iti arpa a sangapulo ti kwerdasna, agkantaak kadagiti pammadayaw kenka.

\VS{10}Mangmangtedka iti pannakaisalakan kadagiti ar-ari; inispalmo ni David nga adipenmo iti dakes a kampilan.

\VS{11}Ispalennak ken wayawayaannak kadagiti ima dagitoy a ganggannaet. Agsasao dagiti ngiwatda iti inuulbod, ken ti makannawan nga imada ket kinapalso.

\VS{12}Dagiti annakmi koma a lallaki ket kasla kadagiti mula a dumakkel unay iti kinaagtutuboda ken dagiti annakmi a babbai ket kasla kadagiti nakitikitan nga adigi iti suli, nasukog a kasla kadagiti adda iti palasio.

\VS{13}Mapno koma dagiti kamaligmi kadagiti agduduma a kita ti apit, ken aganak koma dagiti karneromi iti rinibu ken sangapulo a ribu kadagiti talonmi.

\VS{14}Ket aganakto iti adu dagiti bakami. Awanto ti mangrebba kadagiti didingmi; awanto iti pannakapapanaw ken sangsangit kadagiti dalanmi.

\VS{15}Nagasat dagiti tattao nga addaan kadagiti kasta a bendission; naragsak dagiti tattao a ti Diosda ket ni Yahweh.



\par }\PsalmChap{145}{\PP \VerseOne{1}Idaydayawka, O Diosko ken Arik; Idaydayawko ti naganmo iti agnanayon ken awan patinggana.

\VS{2}Inaldaw nga idaydayawka; Idaydayawko ti naganmo iti agnanayon ken awan patinggana.

\VS{3}Naindaklan ni Yahweh, ken naindaklan unay a mapadayawan; saan a matukod ti kinaindaklanna.

\VS{4}Idaydayawdanto ti tunggal henerasion dagiti aramidmo ken iwaragawagdanto dagiti nabibileg a tignaymo.

\VS{5}Utobek ti kinadaeg ti dayagmo ken dagiti nakakaskasdaaw nga aramidmo.

\VS{6}Saritaenda ti pannakabalin dagiti nakaam-amak ken nabileg a tignaymo; ipakaammok ti kinadakkelmo.

\VS{7}Ipakaammodanto ti aglaplapusanan a kinaimbagmo ket ikantadanto ti kinalintegmo.

\VS{8}Managparabur ken manangngaasi ni Yahweh, saan a nalaka nga agpungtot ken aglaplapusanan ti kinapudnona iti tulagna.

\VS{9}Naimbag ni Yahweh iti amin; ti kinamanangngaasina ket adda kadagiti amin nga aramidna.

\VS{10}Agyamanto kenka, O Yahweh, dagiti amin nga inaramidmo; idaydayawdaka dagiti napudno kenka.

\VS{11}Saritaento dagiti napudno kenka ti dayag ti pagariam, ken ibagadanto ti maipanggep iti pannakabalinmo.

\VS{12}Ipakaammodanto iti sangkataoan dagiti nabileg nga aramid ti Dios ken ti kinadayag iti pagarianna.

\VS{13}Ti pagariam ket agnanayon a pagarian ken mataginayon ti panagturaymo iti amin a henerasion.

\VS{14}Sarsaranayen ni Yahweh dagiti amin a matmatnag ken bangbangonenna dagiti amin a naidasay.

\VS{15}Agur-uray kenka dagiti mata ti amin; ik-ikkam ida iti taraonda iti umno a tiempo.

\VS{16}Iluklukatmo ta imam ken penpennekem ti tarigagay ti tunggal sibibiag a parsua.

\VS{17}Nalinteg ni Yahweh iti amin a wagasna ken naparabur isuna iti amin nga ar-aramidenna.

\VS{18}Asideg ni Yahweh kadagiti amin nga umawag kenkuana, kadagiti amin a matalek nga umawag kenkuana.

\VS{19}Patpatganna ti tarigagay dagiti agraem kenkuana; dengdenggenna ti asugda ket isalsalakanna ida.

\VS{20}Salsalakniban ni Yahweh dagiti amin nga agayat kenkuana, ngem dadaelenna dagiti amin a nadangkes.

\VS{21}Iyebkasko ti pammadayaw kenni Yahweh; idaydayaw koma ti amin a tattao ti nasantoan a naganna iti agnanayon ken awan patinggana.



\par }\PsalmChap{146}{\PP \VerseOne{1}Idaydayawyo ni Yahweh. O kararuak, idaydayawmo ni Yahweh.

\VS{2}Idaydayawko ni Yahweh agingga a sibibiagak; Agkantaak kadagiti pammadayaw iti Diosko agingga nga addaak.

\VS{3}Dika agtalek kadagiti prinsipe wenno kadagiti tattao, a kadakuada ket awan iti pannakaisalakan.

\VS{4}Inton agsardeng ti anges ti biag ti maysa a tao, agsubli isuna iti daga; iti dayta nga aldaw, aggibusen dagiti panggepna.

\VS{5}Nagasat ti tao nga adda kenkuana ti Dios ni Jacob a mangtultulong kenkuana, nga adda kenni Yahweh a Diosna ti namnamana.

\VS{6}Inaramid ni Yahweh ti langit ken daga, ti baybay, ken amin nga adda kadagitoy; salsalimetmetanna ti kinamatalekna iti agnanayon.

\VS{7}Ipatpatungpalna ti hustisia kadagiti maidaddadanes ken mangmangted iti taraon kadagiti mabisin. Wayawayaan ni Yahweh dagiti balud;

\VS{8}Lukluktan ni Yahweh ti mata dagiti bulsek; Itagtag-ay ni Yahweh dagiti maup-upay; Ay-ayaten ni Yahweh dagiti nalinteg a tattao.

\VS{9}Salsalakniban ni Yahweh dagiti ganggannaet iti daga; itagtag-ayna dagiti ulila ken balo, ngem laplapdanna dagiti nadangkes.

\VS{10}Agturay ni Yahweh iti agnanayon, ti Diosmo, O Sion, kadagiti amin a henerasion. Idaydayawyo ni Yahweh.



\par }\PsalmChap{147}{\PP \VerseOne{1}Idaydayawyo ni Yahweh, ta nasayaat nga agkanta kadagiti pammadayaw iti Diostayo, makaay-ayo ken rumbeng laeng ti panagdayaw.

\VS{2}Bangbangonen ni Yahweh ti Jerusalem, um-ummongenna dagiti naiwara a tattao ti Israel.

\VS{3}Ag-agasanna dagiti naburak ti pusona ken bedbedbedanna dagiti sugatda.

\VS{4}Bilbilangenna dagiti bituen, ket panpanagananna amin ida.

\VS{5}Naindaklan ti Apotayo, ken nakakaskasdaaw ti pannakabalinna, saan a matukod ti pannakaawatna.

\VS{6}Itagtag-ay ni Yahweh dagiti maidaddadanes, tumtumbaenna dagiti nadangkes iti daga.

\VS{7}Kantaanyo ni Yahweh nga addaan ti panagyaman, agkantakayo kadagiti pammadayaw iti Diostayo babaen iti arpa.

\VS{8}Ab-abbonganna ti langit kadagiti ulep ken mangisagsagana ti tudo nga agpaay iti daga, a mangpatubo iti ruot kadagiti banbantay.

\VS{9}Mangmangted isuna iti taraon kadagiti ayup ken kadagiti sibong ti wak inton umarikiakda.

\VS{10}Saan a maragsakan isuna iti pigsa ti kabalio, saan a may-ayo isuna iti pigsa kadagiti saka ti maysa a tao.

\VS{11}Maay-ayo ni Yahweh kadagiti agraem kenkuana, dagiti mangnamnama iti kinapudnona iti tulagna.

\VS{12}Idaydayawmo ni Yahweh, O Jerusalem, idaydayawmo ti Diosmo, O Sion.

\VS{13}Ta palpalagdaenna dagiti ruanganmo, ken benbendisionanna dagiti annakmo.

\VS{14}Mangmangyeg isuna iti panagrang-ay iti uneg dagiti beddengmo, penpennekennaka iti kasasayaatan a trigo.

\VS{15}It-itedna ti bilinna iti daga, napartak nga agtartaray dagiti bilinna.

\VS{16}Ar-aramidenna ti niebe a kas iti ules a naaramid iti buok ti karnero, iwarwarasna ti yelo a kas kadagiti dapo.

\VS{17}Iwarwarasna ti uraro a kasla kadagiti maregmeg, siasino ti makaibtur ti lam-ek nga iyegna?

\VS{18}It-itedna ti bilinna ken matunawda, pagpulpul-oyenna ti angin ken pagay-ayusenna ti danum.

\VS{19}Impakaammona ti saona kenni Jacob, dagiti alagadenna, ken dagiti nalinteg a pangngeddengna iti Israel.

\VS{20}Saanna nga inaramid daytoy iti sabali a nasion, ken no maipapan kadagiti pangngeddengna, saanda nga ammo. Idaydayawyo ni Yahweh.



\par }\PsalmChap{148}{\PP \VerseOne{1}Idaydayawyo ni Yahweh. Idaydayawyo ni Yahweh, dakayo nga adda kadagiti langit; idaydayawyo isuna, dakayo nga adda iti nangato a disso.

\VS{2}Idaydayawyo isuna, dakayo amin nga anghelna; idaydayawyo isuna, dakayo amin nga armada ti anghelna.

\VS{3}Idaydayawyo isuna, init ken bulan; idaydayawyo isuna, dakayo amin nga agranraniag a bituen.

\VS{4}Idaydayawyo isuna, dakayo a kangangatoan a langit ken dakayo a dandanum nga adda iti ngatoen ti tangatang.

\VS{5}Idaydayawda koma ti nagan ni Yahweh, ta nagbilin isuna, ket naparsuada.

\VS{6}Impasdekna pay ida iti agnanayon ken awan patinggana; nangted isuna iti pangngeddeng a saanto a pulos nga agbaliw.

\VS{7}Kadagiti adda iti rabaw ti daga, idaydayawyo ni Yahweh, dakayo a parsua iti baybay ken amin a mangliwengliweng a taaw,

\VS{8}apuy ken uraro, niebe ken ulep, napigsa nga angin nga agtungtungpal iti saona.

\VS{9}banbantay ken amin a turod, kaykayo nga agbunga ken amin a cedar,

\VS{10}naaatap ken naaamo nga ayup, agkarkarayam a parsua ken tumatayab.

\VS{11}ar-ari iti daga, ken amin a nasion, dagiti prinsipe ken amin nga agturturay iti daga,

\VS{12}agtutubo a lallaki ken agtutubo a babbai, dagiti nataengan ken ubbing.

\VS{13}Idaydayawda amin ti nagan ni Yahweh, ta ti laeng naganna ti natan-ok ken ringbawan ti dayagna ti daga ken dagiti langit.

\VS{14}Intag-ayna ti sara dagiti tattaona tapno idaydayaw isuna amin dagiti napudno kenkuana, dagiti Israelita, dagiti tattao a naasideg kenkuana. Idaydayawyo ni Yahweh.



\par }\PsalmChap{149}{\PP \VerseOne{1}Idaydayawyo ni Yahweh. Kantaanyo ni Yahweh iti baro a kanta; ikantayo ti pammadayaw kenkuana iti taripnong dagiti napudno.

\VS{2}Agrag-o koma ti Israel kenkuana a nangaramid kadakuada a maysa a nasion; agrag-o koma dagiti tattao ti Sion iti arida.

\VS{3}Idaydayawda koma ti naganna babaen iti salsala; agkantada koma kadagiti pammadayaw kenkuana babaen ti pandereta ken arpa.

\VS{4}Ta maragragsakan ni Yahweh kadagiti tattaona; itagtag-ayna ti napakumbaba babaen iti panangisalakanna kadakuada.

\VS{5}Agdayawdayaw koma dagiti nadiosan iti balligi; agkankantada koma nga addaan rag-o kadagiti pagiddaanda.

\VS{6}Adda koma kadagiti ngiwatda dagiti pammadayaw iti Dios ken kampilan nga agsinnumbangir ti tademna kadagiti imada tapno

\VS{7}agibales kadagiti nasion ken agtignay ti panangdusa kadagiti tattao.

\VS{8}Rimpongenda kadagiti kadena dagiti ar-arida ken kadagiti kawar a landok dagiti opisial.

\VS{9}Ipatungpalda ti panangukom a naisurat. Agbalinto a pammadayaw daytoy kadagiti amin a napudno kenkuana. Idaydayawyo ni Yahweh.



\par }\PsalmChap{150}{\PP \VerseOne{1}Idaydayawyo ni Yahweh. Idaydayawyo ti Dios iti nasantoan a dissona; idaydayawyo isuna kadagiti langit iti pannakabalinna.

\VS{2}Idaydayawyo isuna gapu kadagiti nabibileg nga ar-aramidna; idaydayawyo isuna gapu iti saan a matukod a kinaindaklanna.

\VS{3}Idaydayawyo isuna iti uni ti trumpeta; idaydayawyo isuna iti lira ken arpa.

\VS{4}Idaydayawyo isuna kadagiti pandereta ken salsala; idaydayawyo isuna kadagiti nakuerdasan nga instrumento ken flauta.

\VS{5}Idaydayawyo isuna kadagiti napipigsa a piangpiang; idaydayawyo isuna iti napipigsa nga aweng dagiti piangpiang.

\VS{6}Ami nga adda angesna ket idaydayawda ni Yahweh. Idaydayawyo ni Yahweh.


\par }